Kuwait In Pakistan Ah Visa Dhookuran Fashaifi - Vaguthu\nކޮވިޑް ކޮންޓްރޯލް ކުރުން އަދިވެސް ބުރަ! - 31 މިނެޓް ކުރިން\nޕާކިސްތާނުގެ އާއިލާތަކާއި ވިޔަފާރިތަކަށް 10 އަހަރަށް ފަހު ކުވައިތުން ވިސާ ދޫކުރަން ފަށައިފިއެވެ.\nކަނޑައެޅިފައިވާ އުސޫލުތަކަށް ބަދަލު ގެނައީ ޕާކިސްތާނުގެ އިންޓީރިއާ މިނިސްޓަރު ޝެެއިހް ރަޝީދާއި ކުވައިތުގެ ބޮޑުވަޒީރު ޝެއިހް ސަބާހް އަލް-ހާލިދް އަލް-ސަބާހާއި ދެމެދު ބޭއްވުނު ބައްދަލުވުމަކަށް ފަހުއެވެ. މި ބައްދަލުވުމުގައި ކުވައިތުގެ އިންޓީރިއާ މިނިސްޓަރާއި ކުވައިތަށް ޕާކިސްތާނުން ހުންނަ އެމްބެސެޑަރު ވެސް ބައިވެރިވެފައިވެއެވެ.\nޝެއިހް ރަޝީދު ކުވައިތަށް ކުރެއްވި ރަސްމީ ދަތުރުފުޅެއްގައި ޕާކިސްތާނުގެ ބޮޑުވަޒީރު އިމްރާން ހާންގެ ސިޓީއެއް ކުވައިތުގެ ސަރުކާރާ ހަވާލު ކުރައްވާފައިވެއެވެ. މި ބައްދަލުވުމުގައި ޕާކިސްތާނުގައި ސިއްހީ ދާއިރާ އާއި ތެލުގެ ކަންކަމާ ގުޅުންހުރި ދާއިރާތަކުގައި މަސައްކަތް ކުރާ މީހުންނަށް ޓެކްނިކަލް ވިސާ ދިނުމަށް ނިންމާފައިވެއެވެ.\nގަލްފް ކޯޕަރޭޝަން ކައުންސިން (ޖީސީސީ) ގައި މަސައްކަތް ކުރާ ޕާކިސްތާން މީހުންނަށް ވެސް ކުވައިތުން ވިސާ ދޫކުރާނެއެވެ.\nކުވައިތުން ވިސާ ދޫކުރަން ނިންމުމާ ގުޅިގެން ޝެއިހް ރަޝީދު ވިދާޅުވީ، މި ނިންމުމަކީ ޕާކިސްތާނުގެ މީހުންނަށް ލިބުނު ވަޒީފާގެ ފުރުސަތުތަކެއް ކަމަށެވެ. އަދި ވިޔަފާރީގެ ވިސާތައް ދޫކުރަން ފެށުމަކީ ދެ ގައުމުގެ ވިޔަފާރި ކުރިއަރައިގެން ދާނެ ކަމެއް ކަމުގައި އޭނާ ވިދާޅުވިއެވެ.\nދެ ގައުމުގެ ގުޅުން ތަފާތުކަމާއި، އެއްގައުމު އަނެއްގައުމަށް ކުލުނާއި ލޯބި އޮންނަ ކަމަށް ކުވައިތުގެ ބޮޑުވަޒީރު ވިދާޅުވިއެވެ.\n"ޕާކިސްތާނުގެ ހުރިހާ ރައްޔިތުން ކުވައިތު ދެކެނީ އެއީ ދެވަނަ އަމިއްލަ ގެ ކަމުގައި" ޝެއިހް ރަޝީދު ވިދާޅުވިއެވެ.\nޝައިހް ރަޝީދު ވިދާޅުވީ ކުވައިތުން ވިސާ ދޫކުރުން ހުއްޓާލުމާއެކު ޕާކިސްތާނުގެ އާއިލާތަކަށާއި ވިޔަފާރިތަކަށް އޭގެ ނޭދެވޭ އަސަރު ކުރި ކަމަށެވެ. ކުވައިތުގެ ތަރައްގީއަށް އައިސްފައިވާ ބަދަލުގައި ޕާކިސްތާން މަސައްކަތްތެރިންގެ ބޮޑު ރޯލެއްް ހިމެނިފައިވާނެ ކަމަށް ވިދާޅުވިއެވެ.


SunOnline: Raees America ah kurevvi dhathurufulhu nimmavaalavvaifi\nފާޠިމަތު ނަޒީފާ އަޙްމަދު 26 Sep 2021, 13:01\nރައީސް ނިއުޔޯކަށް ކުރެއްވި ދަތުރުފުޅު ނިންމަވާލެއްވުން -- ފޮޓޯ/ ރައީސް އޮފީސް\nއދ.ގެ އާންމު މަޖިލީހުގެ 76 ވަނަ ސެޝަނުގައި ބައިވެރިވެވަޑައިގެންނެވުމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު އެމެރިކާގެ ނިއުޔޯކަށް ކުރެއްވި ދަތުރުފުޅު ނިންމަވާލައްވައިފިއެވެ.\nއެ ދަތުރުފުޅުގައި ރައީސްގެ އަރިހުގައި އަނބިކަނބަލުން ފަޒްނާ އަހުމަދާއި ސަރުކާރުގެ މަތީ ފަންތީގެ ވަފުދެއް ބައިވެރިވެވަޑައިގެންނެވިއެވެ.\nއދ. ގެ އާންމު މަޖިލީހުގައި ބައިވެރިވެވަޑައިގެން، މިދިޔަ އަންގާރަ ދުވަހު ރައީސް ވަނީ އެ މަޖިލީހުގައި ދިވެހި ބަހުން ތަގުރީރު ކުރައްވާފައިއެވެ.\nއެ ތަގުރީރުގައި ދިވެހި ބަހުން ވާހަކަ ދެއްކެވުމަކީ، ބައިނަލްއަގުވާމީ މަސްރަހުގައި ރާއްޖެއަށް ބަސްބުނުމުގެ ގާބިލިއްޔަތު ލިބިގެންވޭތޯ އާއި ރާއްޖެއަކީ އެކަމަށް ކުފޫ ހަމަވާ ގައުމެއްތޯ ބައިނަލްއަގުވާމީ މައިދާނުގައި ކުރެވޭ ސުވާލުގެ ޖަވާބު ކަމަށް ރައީސް ވިދާޅުވިއެވެ.\nމީގެ އިތުރުން ރައީސް ވަނީ ކޮވިޑް-19 ބަލިމަޑުކަމަށް އަލިއަޅުވާލައްވައި، އެފަދަ ބަލިމަޑުކަމެއް ތަކުރާރުވިޔަ ނުދިނުމަށް މުޅި ދުނިޔެ އދ. ގެ އާންމު މަޖިލީހަށް ބަރޯސާވާކަމަށް ވިދާޅުވެފައިއެވެ.\nހަމައެހެންމެ އެމަނިކުފާނުގެ ތަގުރީރުގައި ފަލަސްތީނުގެ މިނިވަން ދައުލަތަކަށް ވަކާލާތުކުރައްވައި، ދުނިޔެއަށް ކުރިމަތުވެފައިވާ ޓެރަރިޒަމްގެ މައްސަލަ އާއި މޫސުމަށް އަންނަ ބަދަލުތަކާ ބެހޭ ގޮތުން ވާހަކަދެއްކެވިއެވެ.\nއެގޮތުން ރާއްޖެއަށް ދެމި ނޯވެވޭ ދުނިޔެއެއްގައި އެހެން އެއްވެސް ގައުމަކަށް ދެމި ނޯވެވޭނެކަމަށް ރައީސް ވިދާޅުވިއެވެ.\nރައީސްގެ އެ ދަތުރުފުޅުގައި ބައެއް ގައުމުތަކުގެ ލީޑަރުންނާ މަޝްވަރާ ބައްދަލުވުންތައް ބޭއްވެވި އިރު އޭގެ ތެރޭގައި ކުވޭތުގެ ބޮޑުވަޒީރު ޝައިހް ސަބާހް ހާލިދު އަލް ހަމަދް އަލް ސަބާހު އާއި ބަންގްލަދޭޝްގެ ބޮޑުވަޒީރު ޝެއިހް ހަސީނާ ހިމެނެއެވެ.\nރާއްޖެއާއި ޗައިނާ ގުޅިގެން މަސައްކަތްކުރެވޭނެ: ޗައިނާ


Hanaa Ge Furaana Aa Gulhifaivaa Bodu Operation - Edhenee Dheelathi Ehee Akah - Vaguthu\n7 މަސް ކުރިން ( ޖުލައި 19, 2019 )\nހިތަކީ ހަށިގަނޑުގެ އެންމެ މުހިންމު ގުނަވަނެވެ. އިންސާނާގެ ހަށިގަނޑުގައި ޖަހާ ވިންދާއި ހަރަކާތްތައް ގުޅިފައި ވަނީ ހިތަށެވެ. ހިތް އޭގެ އަސްލުން ކައްސާލަފައިފިނަމަ އިންސާނާގެ ދިރިހުރުމަށް އަސަރު ކުރުވައެވެ.\nޅ.ނައިފަރު ހާލި، އުމުރުން އެންމެ2މަހުގެ ފާތިމަތު ޙަނާ ޙުސެއިން އަކީ އެފަދަ އުނދަގޫ ހާލަތެއް ތަހަންމަލު ކުރަމުންދާ ތުއްތުތުއްތު ކުއްޖެވެ. ތުއްތު ހަނާ އުފަންވީއިރުވެސް ހިތް އޮތީ އަސްލު އޮންނަން ޖެހޭ ފަޅި ނޫން އަނެއް ފަޅީގައެވެ. އެ ތުއްތު ކުއްޖާއަށް ކުރިމަތި ވެފައި މިވަނީ ކޮން ފަދަ ބޮޑު ވޭނީ އިހްސާސެއްތޯ އެވެ.\n"ޑެކްސްޓްރޯކާޑިއާ" ނުވަތަ އިންސާނާގެ ހިތް އޮންނަންވާ ފަޅި ނޫން އަނެއް ފަޅި ކަމަށްވާ ކަނާތް ފަޅީގައި އޮތުމުގެ ސަބަބުން ފުރާނަ ސަލާމަތް ކުރުމަށްޓަކައި ހިތުގެ ބޮޑު އޮޕަރޭޝަނެއް ކުރަން ޖެހޭ ކަމަށް ޑޮކްޓަރުންނާ ހަވާލާދީ ހަނާގެ މަންމަ ޙައްވާ އަލީ "ވަގުތަށް" ކިޔައިދިނެވެ.\nހަނާގެ ފުރާނަ ސަލާމަތް ކުރުމަށްޓަކައި އުމުރުން ތިން މަހާ ފަސް މަހާ ދެމެދުގެ މުއްދަތެއްގެ ތެރޭގައި ހިތާ ގުޅިފައިވާ އެ ބޮޑު އޮޕަރޭޝަން ކުރަން ޖެހެ އެވެ.\nއެ އޮޕަރޭޝަނަކީ ބޮޑު ހޭދައެއް ހިނާގާނެ އޮޕަރޭޝަނެކެވެ. އަށް ގަޑިއިރަށް ދިގުދެމިގެންދާ މި އޮޕަރޭޝަން ކުރެވޭނެ ވަސީލަތްތަކެއް ރާއްޖެއަކު ނެތެވެ. މި އޮޕަރޭޝަން ރާއްޖެއިން ކުރެވޭނެ ގޮތެއްވެސް ނެތެވެ.\nއިންޑިއާއިން އޮޕަރޭޝަން ކުރުމަށްޓަކައި އާސަންދަ ލިބޭނެ ކަމަށް އެންސްޕާއިން އަންގާފައި ވެއެވެ. އެހެންނަމަވެސް އެކަމަށްޓަކައި ކުރަން ޖެހޭ އެހެނިހެން ޚަރަދުތައް ކުރެވޭނެ ހަމައެއްވެސް ގޮތެއް ނެތެވެ.\nއެ އޮޕަރޭޝަން ކުރުމަށްޓަކައި ގިނަ ދުވަސްތަކެއް އިންޑިއާގައި ހޭދަ ކުރަން ޖެހެ އެވެ. އެއީވެސް ބޮޑެތި ޚަރަދުތަކެއް ހިނގާނެ ކަންކަމެވެ. ހަނާގެ މަންމަ ހައްވާ އަލީ އާއި އެ ނިކަމެތި އާއިލާއަކީ، އެވަރުގެ ހޭދައެއް ކުރުމުގެ ކެރިފޯރުންތެރިކަން ހުރި ބައެއް ނޫނެވެ. ހެޔޮ އެދޭ ފަރާތްތަކުގެ އެހީ އާ މަދަދުވެރިކަން ނެތި އެ ތުއްތު ކުއްޖާގެ ނިކަމެތި އާއިލާއަށް މި ގިލަންވެރިކަމުން އަރައިގަނެ ވޭނެ ހަމައެއްވެސް ގޮތެއް ނެތެވެ.\nއެ ނިކަމެތި އާއިލާއިން އާދޭހާއެކު އެދެނީ ދީލަތި އެހީއަކަށެވެ. އެ ތުއްތުތުއްތު ކުއްޖާ އާއި އެ ނިކަމަތި ދެމަފިރިންނާއި އާއިލާއަށް ކުރިމަތި ވެފައިވާ އެ ހިތްދަތި ހާލަތު އަރައިގަތުމަށްޓަކައެވެ. ތިޔަ ފަރާތުގެ ދީލަތި އެހީ ތުއްތުތުއްތު ހަނާގެ ފުރާނަ ސަލާމަތް ކޮށްދިނުމަށް ދިއްކޮށްލަވާށެވެ.\nހަނާއަށް އެހީވުމަށް: ހަނާގެ ބައްޕަ ޙުސައިން މުޙައްމަދުގެ އެކައުންޓު ނަމްބަރު 7730000266303\nއިތުރު މައުލޫމާތު ހޯއްދެވުމަށް ހަނާގެ ބައްޕަގެ ފޯނު ނަމްބަރު 7211328 އަށް ގުޅުއްވުން އެދެމެވެ.\nޕިއްޒާ ފޮށި އެއްކޮށްގެން، ދުނިޔޭގެ ރެކޯޑް ފޮތަށް\nޖުލައި 19, 2019 20:28\nހަނާ އަށް އެހީވުމަކީ ވަރަށް މާތްކަމަކަށް ވާނީ ، ހިތަކީ ފަޅިފަޅީގައި އޮންނަ އެއްޗެއްނޫން ، ހިތް އޮންނާނީ ސީދާ މެދުގައި ، ހިތުގެ ޝޭޕް އިންނަގޮތުން ކުޑަކޮށް ވައަތްފަރާތަށް އިންނަހެން ހީވަނީ ،\nޖުލައި 19, 2019 22:24\nއަހަރެން ހީކުރީ ނަޝީދު ބުނެގެން ހެޔޮވެރިކަން ކުރަން އިބުރޭއާއި އެމްޑީޕީ ބައިގަނޑު ވެރިކަމަށް އައީމަ ރައްޔިތުން އެހީއަށް އެދި މިކަހަަލަ އާރޓިކަލްތައް ނުފެންނާނޭ ކަމަށް... މާތްﷲ މިތުއްތުކުއްޖާއަށް އަވަސް ޝިފާއެއް ދެއްނާންދޭވެ\nޖުލައި 20, 2019 10:04\nއަވަސް ޝިފާއެއް މިންވަރުކުރައްވާށި.އާމީން.


Kurendhoo ge 100 ge akah udha eri: Council\nޅ.ކުރެންދޫ ގެއަކަށް އުދައަރާފައި: މިހާދިސާ ހިނގީ ރޭ ދަންވަރު\nކުރެންދޫގެ 100 ގެއަކަށް އުދަ އެރި: ކައުންސިލް\n24 ސެޕްޓެމްބަރ 2021 - 21:15:55\nރޭ އެރި އުދައިގެ ސަބަބުން ޅ ކުރެންދޫގެ 100 އެއްހާ ގެއަށް އެކިވަރުގެ ގެއްލުން ލިބިފައިވާ ކަމަށް އެރަށު ކައުންސިލުން ބުނެފިއެވެ.\nކައުންސިލް ރައީސް އިބްރާހީމް ސިމާއު ސީއެންއެމް އަށް ވިދާޅުވީ އެރަށުގެ ގާތްގަނޑަކަށް ތިންބައިކުޅަ އެއްބަޔަށް އުދަ އެރި ކަމަށެވެ. ރޭފަތިހު ތިނެއްޖަހާ އެހާކަށްހާއިރު އެރަށަށް އުދައެރީ ދެކުނުކޮޅުން ރަށުގެ ބޯޅަދަނޑާދިމާލުންނެވެ.\n"ރަށުގެ ގިނަ މީހުން އެންމެ ދެރަވަނީ ބޯޅަދަނަޑު ހަލާކުވީމަ . ސަބަބަކީ އެދަނޑަކީ ކައުންސިލާއި ރައްޔިތުންގެ އަމިއްލަ ހަރަދުގައި ހަދާފައިވާ ޓާފްދަނޑެއް އެހެންވީމާ މީހުން ވަރަށް ދެރަވެފައިތިބީ. ދަނޑު ވަނީ އެއްގޮތަކަށްވެސް ބޭނުން ނުކުރެވޭ ވަރަށް ހަލަކުވެފައި" ރައީސް ވިދާޅުވިއެވެ.\nކުރެންދޫ ބޯޅަ ދަނޑު:އުދައިގެ ސަބަބުން އެއްކޮށް ހަލާކުވެފައި\nއެރަށުގެ ބޯޅަދަނޑާ ދިމާލުން ރާޅު އަރައި ބޯޅަދަނޑުގެ ވަށާފާރު ވަނީ އެއްކޮށް ވެއްޓިފައެވެ.\nކައުންސިލުން ބުނީ ރަށުގެ ބައެއްގެތަކަށްވެސް ވަރަށް ބޮޑުގެއްލުންތައް ވެފައިވާ ކަމަށެވެ. އެގޮތުން ބައެއްގޭގޭގައި ހުރި އައިސްއަލަމަރިއާއި ، ބޭނުންކުރާ އެހެނިހެން ބައެއްތަކެތި ވެސް ހަލާކުވެފައިވާކަމަށެވެ. އެހެންވެ ކައުންސިލުން މިހާރު ދަނީ ސަރުކާރުގެ ކަމާގުޅޭ ފަރާތްތަކަށް އެކަން އަންގަމުންނެވެ.\nއެރި އުދައިގެ ސަބަބުން ގެއެއްގެ ތެރޭ ފެންބޮޑުވެފައި\nރަށުގައި ހައްދާފައިވާ ގަސްގަނހާގެއްސަށްވެސް މިކަމުގެ ސަބަބުން ގެއްލުން ލިބިފައިވާކަމަށް ކައުންސިލުން ބުނެފައި ވެއެވެ. ކައުންސިލުން ފާހަގަ ކުރަނީ މިއީ ރަށުގައި ދިރިއުޅެމުން އަންނަ 1100 އެއްހާ މީހުނަށް ލިބުނު ވަރަށް ބޮޑު ގެއްލުމެއް ކަމަށެވެ.\n"އެހެން ނަމަވެސް މިހާރު އަންނަނީ ހަމައަކަށް އެޅެމުން . ސާފުކުރުމުގެ މަސައްކަތް ކުރަމުންގެންދަނީ " ސިމާއު ވިދާޅުވިއެވެ.\nއެރަށަށް ރާޅު އެރި ދިމާލުގައި ރިވެޓް މެންޓްވެސް ޖަހާފައިވާކަމަށް ކުރެންދޫ ކައުންސިލުން ބުނެއެވެ. އެހެންނަމަވެސް އެކައުންސިލުން ބުނީ ރިވެޓްމެންޓް މަތިންލާފައި އުދައެރީކަމަށެވެ.\nޖުމްލަ 2080 މީހުން ރެޖިސްޓްރީގައި އޮންނަ އެރަށުގެ މީހުންގެ ތެރެއިން ވަރަށް ގިނަ މީހުން އުޅެނީ ރަށުން ބޭރުގައެވެ.


BML in economic stimulus loan dhenee\nކުޑަ ވިޔަފާރި ކެޓަގަރީގައި ހިމެނޭ ކެފޭއެއްގައި މަސައްކަތް ކުރަނީ: ކުދި ވިޔަފާރިއަށް އިކޮނޮމިކް ސްޓިމިއުލަސް ލޯނު ދޭން އާދިއްތަ ދުވަހު ފަށާނެ -- ފޮޓޯ: އަވަސް\nކޮވިޑް-19 އާ ގުޅިގެން ރާއްޖޭގެ އިގްތިސާދަށް ކުރަމުންދާ ނޭދެވޭ އަސަރުގެ ސަބަބުން ކުދި އަދި މެދުފަންތީގެ ވިޔަފާރިތައް ދެމެހެއްޓުމަށް ހާއްސަކޮށް، ބޭންކް އޮފް މޯލްޑިވްސް (ބީއެމްއެލް) އިން ސްޓިމިއުލަސް ލޯނު ދޫކުރަން ތައްޔާރު ވެއްޖެ އެވެ.\nބީއެމްއެލް އިން ދޫކުރާ މި ލޯނަކީ ސަރުކާރުން ކޮވިޑް-19 އާ ގުޅިގެން ކުދި އަދި މެދުފަންތީގެ ވިޔަފާރިތަކަށް އެހީވާން ދޫކުރާނެ ކަމަށް ބުނި ސްޓިމިއުލަސް ޕެކޭޖްގެ ދަށުން ތައާރަފްކުރެވޭ ލޯން ސްކީމެކެވެ.\nކޮވިޑް-19 ގެ ސަބަބުން އެންމެ ބޮޑަށް ގެއްލުންވި އެއް ދާއިރާ ކަމަށްވާ އެސްއެމްއީ ސެކްޓާއަށް ހާއްސަކޮށް ބީއެމްއެލް އިން މި ދޫކުރާ ލޯނަކީ6ޕަސެންޓުގައި ދޭ ލޯނެކެވެ. މި ލޯނު 10 މިލިއަން ރުފިޔާ އާ ހަމަޔަށް ފައިނޭންސަށް އެދުމުގެ ފުރުސަތު އޮންނާނެ އެވެ. މިއީ ރަހުނަކާ ނުލާ ދޫކުރުމަށް ހަމަޖެހިފައިވާ މި ލޯނަށް އަނބުރާ ފައިސާ ދެއްކުމަށް ހަތަރު އަހަރުގެ މުއްދަތެއް ލިބޭ ލޯނެކެވެ.\nބީއެމްއެލް އިން ބުނީ އާދިއްތަ ދުވަހުން ފެށިގެން ލޯނަށް އެދުމުގެ ފުރުސަތު ހުޅުވާލައި، ފޯމް ބަލައިގަންނަމުންދާނެއެވެ. މި ލޯނާ ގުޅޭ އިތުރު މައުލޫމާތާއި ލޯނަށް އެދި ހުށަހެޅުމަށް ހަމަޖެހިފައިވާ ގޮތުގެ ތަފްސީލް ބޭންކުގެ ވެބްސައިޓް އިން ލިބޭނެއެވެ.\nގައުމީ ބޭންކް އިން ކުދި ވިޔަފާރިއަށް ލޯނު ދޫކުރަން ފަށަން ތައްޔާރުވިއިރު، ބޮޑެތި ވިޔަފާރިތަކަށް ވެސް ދަނީ މި ހާލަތާ ގުޅިގެން ލޯނު ދެމުންނެވެ. މިހާތަނަށް 419 ވިޔަފާރިއަކަށް 585.9 މިލިއަން ރުފިޔާ އާއި 8.0 މިލިއަން ޑޮލަރު ވަނީ ލޯނުގެ ގޮތުގައި ދޫކޮށްފަ އެވެ.\nފިނޭންސް މިނިސްޓްރީ އިގްތިސޯދު ކޮވިޑް-19 + އެކޮންމިކް ރިލީފް ޕެކެޖް ބޭންކް އޮފް މޯލްޑިވްސް\nއީއައިބީ ކޮވިޑް ރިލީފް ލޯނަށް އެދުމުގެ ފުރުސަތު ހުޅުވާލައިފި


vnews - Palestine rayyithunnaai Rohingya muslimunnah eh haaleh jehifai\nފަލަސްތީނު ރައްޔިތުންނާއި ރޮހިންގާ މުސްލިމުންނަށް އެއްހާލެއް ޖެހިފައި\nރާޚައިން ސްޓޭޓްގެ އުތުރުގައި މުސްލިމުން ދިރިއުޅުނު މުންގަޑޯ އަވަށުގެ ގެތައް ހުޅުޖަހައި އަންދާލާފައި - ފޮޓޯ: އޭ.އެފް.ޕީ\nއިސްރާއީލުގެ އަނިޔާވެރިކަމާއި، ހައްދުފަހަނައަޅާފައިވާ ޖަރީމާތައް ފަލަސްތީނުގެ ނިކަމެތި ރައްޔިތުން ތަހައްމަލް ކުރަމުންދާތާ އެތައް އަހަރެއް ވެއްޖެއެވެ. ފަލަސްތީނުގެ ބިންތައް އިސްތިއުމާރުކޮށްގެން އޮތް އިސްރާއީލުގެ އުދުވާނީ ބާރުން ކޮންމެ ދުވަހަކުހެން ފަލަސްތީނުގެ ރައްޔިތުން ޝަހީދުކޮށް، އެމީހުންގެ ގެދޮރު ހަލާކުކޮށް މަގުމަތިކޮށް ބޮޑެތި އަނިޔާތައްކޮށް، މިނިވަން ދައުލަތެއްވެސް އުފެދުނަނުދީ ފަލަސްތީނު ރައްޔިތުންނަށް އަނިޔާކުރަމުންދަނީ އިސްލާމީ އުންމަތުގެ ކުރިމަތީގައެވެ. އެތައް އަހަރަކަށް އެކަން ދެމިގެންދިޔައިރުވެސް އިސްރާއީލު ހުއްޓުވައި ފަލަސްތީނުގެ ރައްޔިތުން އެ އަނިޔާވެރިކަމުން މިންޖުކުރުމަށް ދުނިޔެ ނުކުޅެދިފައިވާއިރު، އެ އަނިޔާވެރިކަމުން ފަލަސްތީނު ރައްޔިތުން މިންޖުކުރެވޭނެފަދަ އިސްލާމީ އުންމަތުގައިވެސް ނެތެވެ.\nއެތައް ވޭނަކާއި ހިތްދަތިކަމުގައި ފަލަސްތީނުގެ ނިކަމެތި ރައްޔިތުން ދުނިޔޭގައި ހޭދަކުރަމުންދާއިރު، މުސްލިމުންނާމެދު ދުނިޔެ ގެންގުޅޭ ބޭއިންސާފު ގޮތްތައް އަނެއްކާވެސް ހާމަވަމުން މިދަނީ މިޔަންމާއިންނެވެ. މިޔަންމާގެ ބައިމަދު ރޮހިންގާ މުސްލިމު ނަސްލާމެދު މިޔަންމާ ސިފައިންނާއި ބުދިސްޓުން ހިންގަމުންގެންދާ ގަތުލުއާންމުތަކާއި މުސްލިމުންގެ އަވަށްތަކުގައި ހުޅުޖެހުން ހުއްޓުވާނެ ބާރެއް ދުނިޔެއަކުނެތެވެ.\nފަލަސްތީނުގެ ރައްޔިތުންނެކޭ އެއްފަދައިން ރޮހިންގާ މުސްލިމުންވެސް މިއަދު އެދަނީ އަމިއްލަ ވަޒަނެއްވެސް ނެތްހާލު އުފަން ފަސްގަނޑުންވެސް ނިކަމެތި ކަމާއެކު ބޭރުކުރެވެމުންނެވެ. ކުޑަކުއްޖެއް، އަންހެނެއް މުސްކުޅިއެއް ބެލުމެއްނެތި މުސްލިމް އާއިލާތައް އެކުގައި އެދަނީ ކަތިލަމުންނެވެ. ބޯތައް ކަނދުރާއިން ވަކިކުރަމުންނެވެ. ދިރިތިއްބައި އަންދައި މަރަމުން. މުސްލިމުންގެ ގެދޮރާއި އަވަށްތަކުގައި އެ ގެންދަނީ ހުޅުޖަހައި އަންދަމުންނެވެ.\nމި އިންތިހާ އަނިޔާވެރިކަމުން ސަލާމަތަށް އެދިގެން ފާއިތުވީ މަހެއްހާ ދުވަހުގެ ތެރޭގައި އެކަނިވެސް އަވަށްޓެރި ބަނގްލަދޭޝްއަށް 500،000 މުސްލިމުން އެތެރެވެފައިވެއެވެ. އެމީހުން ފިލައިގެންދިޔައިރު ލައިގެން ތިބި އަންނައުނު ނޫން އެއްޗެއް ނުގެންދެއެވެ. މިޔަންމާގެ ރާޚައިން ސްޓޭޓުން މިއަދު ސިފަވަމުން އެދަނީ 1948 ވަނަ އަހަރު ފަލަސްތީނުގައި ކަން ހިނގިގޮތެވެ. އިސްރާއީލުގެ އުދުވާނީ ބާރުތަކުން ފަލަސްތީނު ރައްޔިތުންގެ 750،000 ރައްޔިތުން އެމީހުންގެ ގެދޮރުން ގަދަމުން ބޭރުކޮށް ރަށުންވެސް ނެރެލިގޮތެވެ.\nރާޚައިން ސްޓޭޓްގެ އުތުރުގައި މުސްލިމުން ދިރިއުޅުނު މުންގަޑޯ އަވަށުގައި މިޔަންމާ ސިފައިން ހަތިޔާރާއެކު ހަރަކާތްތެރިވަނީ - ފޮޓޯ: އޭ.އެފް.ޕީ\nފަލަސްތީނުގެ ރައްޔިތުންނާއި، ރޮހިންގާ މުސްލިމުންނަށްވެސް މިއަދު ޖެހިފައިވަނީ އެއް ހާލެއްކަން ދުނިޔޭގެ ހުރިހާ މުސްލިމުންވެސް ގަބޫލުކުރެއެވެ. ދެބައިމީހުންވެސް މިއަދު ތަޖުރިބާކުރަމުން އެދަނީ އެއް ހާލެއްކަންވެސް އެނގެއެވެ. ފަލަސްތީނު ރައްޔިތުންނެކޭ އެއްފަދައިން ރޮހިންގާ މުސްލިމުންވެސް މިއަދު އެދަނީ އެމީހުންގެ ވަޒަނުން ބޭރުކުރަމުންނެވެ. އެމީހުން ނިސްބަތްވާ އަމިއްލަ ގައުމެއްނެތެވެ. އުފަން ފަސްގަނޑުގައި ބަޔަކު ދިރުއުޅުނު ނަމަވެސް އެމީހުން އުޅެމުންދަނީ ރެފިއުޖީންގެ ގޮތުގައެވެ. މިހާލުގައި އުޅެމުންދާއިރުވެސް އެމީހުންގެ އިންސާނީ ހައްގުތަކުގެ ދިފާއުގައި އުޅެމުންދާތަން ފެންނަނީ މަދުބައެކެވެ. މަދު އެކުވެރިންތަކެކެވެ.\nއިސްރާއީލުން ފަލަސްތީނުގެ ރައްޔިތުންނާމެދު ކަންތައްކުރި ބީދައިން މިޔަންމާއިންވެސް މަސައްކަތް ކުރަނީ މުސްލިމުން އެމީހުންގެ ރަށުން ނެރެ ބޭރުކުރަމުންނެވެ. އެއީ މިޔަންމާއަށް ބޭރުން އަރާތިބި ބައެއް ކަމަށާއި އެމީހުންނަށް މިޔަންމާގެ ބިމުން ޖާގައެއް ނެތްކަމަށްވެސް ބުނަމުންދެއެވެ. އިސްރާއީލުން ފަލަސްތީނުގެ ރައްޔިތުންނާމެދު ކަންތައްކުރި ގޮތަށް މިޔަންމާއިންވެސް ރޮހިންގާ މުސްލިމުންގެ ތާރީޚް ވަނީ އޮޅުވާލާފައެވެ. ރޮހިންގާ ނަސްލުގެ މީހުންނަކީ މިޔަންމާގެ ބައިމަދު ނަސްލެއްގެ ބައެއް ނޫންކަމަށް ތާރީޚްގައި ލިޔެފައި ވެއެވެ.\nރޮހިންގާ މުސްލިމުންނާ ދެކޮޅަށް ބޮޑެތި ޖަރީމާތައް ހިންގުމަށް މިޔަންމާ ސަރުކާރުން ހަރުކަށި ބުދިސްޓުންނަށް ހިމާޔަތާއި ހިތްވަރު ދެމުންގެންދާއިރު، ފަލަސްތީނުގެ ރައްޔިތުންނާ ދެކޮޅަށް އެފަދަ ޖަރީމާތައް ހިންގުމަށް އިސްރާއީލުގެ ސަރުކާރުތަކުން ހިތްވަރު ދެނީ ޔަހޫދީ ހަރުކަށި މީހުންނަށެވެ. އެމީހުންގެ ބޭނުމަކީ ފަލަސްތީނުގެ ނަސްލު ފަލަސްތީނުގެ ބިމުން މުޅީން ފޮހެލުމެވެ.\nރޮހިންގާ މުސްލިމުން މަރައި މިޔަންމާގެ ބިމުން ހުސްކޮށްލުމަށް ނުވަތަ އަނިޔާކޮށް މިޔަންމާގެ ބިމުން ފައްސާ ނަގާލުމަށް އެންމެ އިސްކޮށް ހަރަކާތްތެރިވަމުން ގެންދަނީ ހަރުކަށި ބުދިސްޓް ޖަމާއަތެއް ހަދައިގެން އުޅޭ އަޝިން ވިރާންތު ނަމަކަށްކިޔާ މީހެކެވެ. މިއީ މުސްލިމުން ދެކެ އިންތިހާއަށް ރުޅިއަންނަ މީހެކެވެ. މުސްލިމުންނަށް ނިސްބަތްކޮށް ވަރަށް ހަޑިހުތުރު އެއްޗެހި ކިޔައި، އެހެންމީހުންގެ ހިތުގައި މުސްލިމުންނާމެދު ނަފުރަތު އުފެއްދުމަށް ކެނޑިނޭޅި މަސައްކަތް ކުރާ މީހެކެވެ.\nމިއީ މިޔަންމާއެކޭ އެއްފަދައިން އިސްރާއީލުގައިވެސް މުސްލިމުންނާމެދު ކަން ހިނގަމުން އަންގޮތް. އިސްރާއީލުގެ ދުރު-ކަނާތު ފިޔައިގެ ބައެއް ވެރިން ފަލަސްތީނު ރައްޔިތުން ސިފަކުރަނީ ހަރުފަތަކެއްގެ ގޮތުގައެވެ. އަދި ފަލަސްތީނުގެ ހުރިހާ ރައްޔިތުންނަކީ އިސްރާއީލުގެ ދުޝްމަނުން ކަމަށްވެސް ބުނަމުންގެންދެއެވެ.\nރޮހިންގާ މުސްލިމުންގެ މައްސަލަ މިފަހަރު ބޮއްސުންލައިގެން ދިއުމުން ސޯޝަލް މީޑިއާގައި އެކަމާ ދެކޮޅަށް އެތައްބަޔަކު ތެދުވިއެވެ. ޓްވިޓަރފަދަ ވަސީލަތްތަކުގައި ރޮހިންގާ މުސްލިމުންގެ އިންސާނީ ހައްގުތައް ނިގުޅައިގަންނަމުންދާ މައްސަލާގައި ވާހަކަ ދައްކާން ފެށިއެވެ. މިޔަންމާ ސަރުކާރާއެކު ވިޔަފާރިކުރާ ފަރާތްތަކުގެ މައުލޫމާތުތައް ހާމަކުރާންފެށިއެވެ. މިޔަންމާ ސިފައިންނާއި ބުދިސްޓުން މުސްލިމުން ކަތިލައި އަވަށްތަކުގައި ހުޅުޖަހަމުންގެންދާ ޚަބަރުތަކާއި ރިޕޯޓްތަކުން އަރަބި އަދި އިސްލާމީ ގައުމުތަކުގެ މީޑިއާ ފުރާލިއެވެ. ތަޖުރިބާކާރުން ވިދާޅުވަނީ އިސްލާމީ ގައުމުތަކުގައި ހިނގަމުންދާ މަޒުހަބީ އަރާރުންތަކާއި އެހެންވެސް މައްސަލަތަކަށްވުރެ މިހާރު މީޑިއާއިން އިސްކަން ދީފައިވަނީ ރޮހިންގާ މުސްލިމުންގެ މައްސަލަތަކަށް ކަމަށެވެ.\nރާޚައިން ސްޓޭޓްގެ އުތުރުގައި މުސްލިމުން ދިރިއުޅުނު މުންގަޑޯ އަވަށުގައި މުސްލިމުންގެ ގެތައް ހުރި ސަރަހައްދުތަކެއްގައި ހުޅުޖަހައި އެއްކޮށް އަންދާލާފައި - ފޮޓޯ: އޭ.އެފް.ޕީ\nރަޝިޔާގެ ސަރަހައްދެއް ކަމަށްވާ ޗެޗްނިއާގެ ވެރިރަށް ގްރޮޒްނީގައި ރޮހިންގާ މުސްލިމުންގެ ހައްގުގައިވަނީ ވަރުގަދަ މުޒާހަރާއެއް ކޮށްފައެވެ. އުރުދުންގައި ވަރުގަދަ ދެ މުޒާހަރާވަނީ ކޮށްފައެވެ. އިސްރާއީލުގައި ހުންނަ މިޔަންމާ އެމްބަސީ ދޮށުގައި އިސްރާއީލުގެ ފަލަސްތީނު ދަރިކޮޅުގެ މުސްލިމުންވަނީ މުޒާހަރާ ކޮށްފައެވެ. އިންޑޮނޭޝިޔާގެ ވެރިރަށް ޖަކާޓާގައި ހުންނަ މިޔަންމާ އެމްބަސީ ކުރިމަތީގައި އިންޑޮނޭޝިޔާގެ މުސްލިމް އަންހެނުންވަނީ ބޮޑު މުޒާހަރާއެއް ކޮށްފައެވެ. އީރާނުގެ އިތުރުން، ޕާކިސްތާން، ބަނގްލަދޭޝްފަދަ ގައުމުތަކުގެ މުސްލިމުންވެސް ވަނީ މިޔަންމާއިން ރޮހިންގާ މުސްލިމުންނާ ދެކޮޅަށް ހިންގަމުންގެންދާ ޖަރީމާތަކާ ދެކޮޅަށް އަޑުއުފުލާފައެވެ.\nރޮހިންގާ މުސްލިމުންނަށް ކުރަމުންދާ ލާއިންސާނީ އަނިޔާތަކާ ގުޅިގެން އެކަމުގެ އަސަރު އިސްލާމީ އުންމަތުގެ އާންމު ރައްޔިތުންނަށް ނުހަނު ފުންކޮށް ކުރަމުންދާއިރު އިސްލާމީ ގައުމުތަކުގެ ވެރިންނަށް މާބޮޑު އަސަރެއް ކުރިހެނެއް ހިޔެއް ނުވެއެވެ. ރޮހިންގާ މުސްލިމުންގެ ހައްގުގައި ފިޔަވަޅެއް އަޅުއްވާތަނެއް ނުފެނެއެވެ.\nއަރަބި ލީގްވެސް އަދި އިސްލާމީ އުންމަތުގެ އެންމެބޮޑު ސިޔާސީ ޖަމާއަތް އޮގަނައިޒޭޝަން އޮފް އިސްލާމިކް ކޯޕަރޭޝަނުން ކުއްލި ބައްލުވުމެއްހާ މިންވަރުވެސް ބާއްވާފައެއް ނުވެއެވެ. އެކަމަކުވެސް އީ އިސްލާމީ އުންމަތުގެ ގައުމުތަކުގެ ވެރިންނޯލައެވެ.


SunOnline: Male' ge traffic kuda kuran fiyavalhu alhan Naibu Raees lafaa dhevaifi\nމާލޭގެ ޓްރެފިކް ކުޑަކުރަން ފިޔަވަޅު އަޅަން ނައިބު ރައީސް ލަފާދެއްވައިފި\nއައިޝަތު ފަރީޙާ 16 Sep 2019, 14:01\nމާލެއަށް ދިމާވެފައިވާ ޓްރެފިކްގެ މައްސަލައަށް ހައްލު ހޯދުމަށް ބޭއްވި މަޝްވަރާތައް -- ފޮޓޯ: ރައީސް އޮފީސް\nމާލެއަށް ދިމާވެފައިވާ ޓްރެފިކްގެ މައްސަލައަށް ހައްލު ހޯދުމަށް ނައިބު ރައީސް ފައިސަލް ނަސީމް ކަމާބެހޭ މުވައްސަސާތަކާއެކު މަޝްވަރާކުރައްވައިފިއެވެ.\nމިއަދު ރައީސް އޮފީހުގައި ބޭއްވި މި މަޝްވަރާތަކުގައި ފުލުހުންނާއި ސިޓީ ކައުންސިލް އަދި ޓްރާންސްޕޯޓު އޮތޯރިޓީ އިން ބައިވެރިވިކަމަށް ރައީސް އޮފީހުން ބުންޏެވެ.\nމި ބައްދަލުވުމުގައި މާލޭގެ މަގުތަކުގައި އިތުރަށް ޖާގަހެދުމާ، ބާރުބޮޑުވެ އުޅަނދުފަހަރު ދުއްވުމުގެ އިތުރުން ހިނގާބިނގާވާ ފަރާތްތަކަށް ކުރިމަތިވަމުންދާ ދަތިތަކަށް އަވަސް ހައްލެއް ހޯދުމާގުޅޭގޮތުން މަޝްވަރާ ކުރެވުނުކަމަށް ރައީސް އޮފީހުން ބުންޏެވެ.\nއަދި ގަވާއިދާ ހިލާފަށް ޕާކުކުރުމުގެ ސަބަބުން ދުއްވުމާ ހިނގާބިނގާވާ ފަރާތްތަކަށް ދިމާވާ ދަތިތައް ޙައްލުކުރުމަށް އެޅިދާނެ ފިޔަވަޅުތަކާބެހޭގޮތުންވެސް މިއަދުގެ ބައްދަލުވުމުގައި މަޝްވަރާކުރެވުނުކަމަށް ރައީސް އޮފީހުން ބުންޏެވެ.\nމި ބައްދަލުކުރެއްވުމުގައި ނައިބު ރައީސް ވަނީ މަގުހުރަސް ކުރުމުގައި ކަފިހިހުރަސް ބޭނުންކުރުމަށް އަހުލުވެރިކުރުމުގެ ގޮތުން ޓްރެފިކް ފުލުހުން ކުރިޔަށްގެންދިޔަ ހަރަކާތުގެ ސަބަބުން ބަދަލުތަކެއް ފެންނަންފަށާފައިވާކަން ފާހަގަކުރައްވާފައެވެ.\nމާލޭގެ ޓްރެފިކަށް ހައްލެއް ލިބޭނީ 2021 ވަނަ އަހަރު ކަމަށް ޓްރާންސްޕޯޓު މިނިސްޓަރު ވަނީ މީގެ ކުރިން ވިދާޅުވެފައެވެ.\nވެއްޓިފައި އޮތް އަންހެނަކު ހޮސްޕިޓަލަށް ގެންގޮސްފި


އެމްޑީޕީގެ ތިމަރަފުށީ ޖަލްސާ\nރައީސް ޔާމިން ލަދުވެރިވާން ޖެހޭނެ\nހުޅަނގު ދާއިރާގެ މެމްރު މުހައްމަދު ފަލާޙް\n15 އޭޕްރިލް 2017 | ހޮނިހިރު 02:38\nރައީސް ޔާމިންއަށް މަލާމާތް ކުރަނީ ރައްޔިތުން. ރައީސް ޔާމިން ވީ އެއްވެސް ވައުދެއް ފުއްދިފައެއް ނެތް. ރައީސް ޔާމިންއަކަށް ދެނެއް ރައްޔިތުންނަށް ބިރެއް ނުދެއްކޭނެ. ރައީސް މައުމޫނު ވަނީ ރައީސް ޔާމިންއަށް ތާއިދު ނުކުރަން ނިންމާފައި. ރައީސް ޔާމިން ލަދުވެތިވާން ޖެހޭނެ. މިއިންތިހާބު މާދަމާވެސް ބާއްވައިފިނަމަ ކާމިޔާބު މިކުރަނީ ރާއްޖޭގައި ހެޔޮ ވެރިކަމެއް ޤާއިމް ކުރުމަށް.\n15 އޭޕްރިލް 2017 | ހޮނިހިރު 09:01\nއިންސާފުން އެއްކިބާވެ ބޭއިންސާފެއް އާނއެކޭ ނުބުނާނެ މިރައްޔިތުންނެއް. ބޭއިންސާފު ޝަރީއަތެއް ކުރީ ރައީސް ނަޝީދުގެ މައްޗަށް. ރައީސް ނަޝީދު ދޫކޮށްލުމަށް އެންމެ ބޮޑަށް އަޑު އުފުލި އެއްބަޔަކީ ތިމަރަފުށީ މީހުން. އެންމެން ވިސްނަންވީ ކަމަކީ ވޯޓްލާން ދަނީ ވަކީ މީހަކަށް ނޫން ކަން. އެންމެ ބޭފުޅުންވެސް ތިލަފަތަށް ވޯޓް ދޭން ޖެހޭ. މިސަރުކާރު ބަލިކުރަން ހުރިހާ އެންމެން ނިކުންނަން އެބަޖެހޭ. ތިމަރަފުށީ ރައްޔިތުންނަކީ އަމިއްލަ މަސައްކަތުން ދިރިއުޅޭ ބައެއް. މިދާއިރާގެ ރައްޔިތުން ވަޒީފާގެ ބިރަށް ވޯޓްދޭން ނުތިބޭނެ. ރައީސް ޔާމިންއަށް މާބޮޑަށް އޮޅިގެން އުޅެނީ. ރައްޔިތުން ނޫޅޭ ރައީސް ޔާމިންއަށް ތާއީދުކުރާކަށް. މިރާއްޖޭގެ ރައްޔިތުން މިތިބީ ޔާމިންއަށް ދޫދޭކަށް ނޫން. އެއްވެސް ރައްޔިތަކަށް ބިރެއް ނުދެއްކޭނެ.\n14 އޭޕްރިލް 2017 | ހުކުރު 23:28\nމިއަދު އިންތިހާބު ކާމިޔާބު ނުކުރެވޭ ކަން އެނގުމުން މާދަމާވީ ޤާނޫނު އަސާސީ އަށް ބަދަލުގެންނަން. ހުދު މުހުތާރު ވެރިން ކަން ކުރައްވާ ގޮތަކީ މިއީ. ރާއްޖޭގެ އެކި ކަންކޮޅުގައި ތަރައްޤީގެ މަޝްރޫއުތައް ހިންގާ ވާހަކަ. އެކަމަކު ތަރައްޤީއޭ ކިޔާފައި ކުރާ ކަމެއް ނުފެނޭ. އެމްޑީޕީން ތިބީ ރައީސް ޔާމިން ޖަހާހާއި ބެރަކަށް ނަށާކަން ނޫން. އެމްޑީޕީން ތިބީ ކައުންސިލް އިންތިހާބު ކާމިޔާބު ކުރާ ކަށް ނޫން. އިންތިހާބު ލަސްކުރަން ކޯޓަކަށްވެސް ނޭންގޭނެ. ދަރުބާރު ފެކްޝަނުގެ މެމްބަރުންނަށް ޔަޤީން އެމީހުން ނުހޮވޭނެކަން. އެހެންވެ ކައުންސިލް އިންތިހާބު ލަސްކުރަންވީ އެއްވެސް ސަބަބެއް ނެތް. ކުރިއަށް އޮތް ރިޔާސީ އިންތިހާބު ލަސްކޮށްފައި 2019 ގައި ބާއްވާ މަޖިލިސް އިންތިހާބާއި ހަމައަށްވެސް ލަސްކޮށްފާނެ. އެހެން ނަމަވެސް އަޅުގަނޑުމެން އުލު ބޭންދިއަސް ނިކުންނާނަން.\n14 އޭޕްރިލް 2017 | ހުކުރު 23:14\nލޯކަލް ކައުންސިލް އިންތިހާބަކީ އެމްޑީޕީގެ މެމްބަރުންގެ ބުރަ މަސައްކަތުން ޤާނޫނު އަސާސީއަށް ގެނެވުނު އިތުރުކުރެވުނު ބާބެއްގައި. ރައްޔިތުންގެ ވެރިކަމެއް ކުރެވޭނީ ރައްޔިތުންގެ ހިޔާލާއި އެކު ކަމަށް ރައީސް ނަޝީދު ވިދާޅުވޭ. ކައުންސިލްތައް މިއޮތީ ބިޑި އަޅުވާފައި. ރަށެއްގައި ކޮންމެ ކަމެއްވެސް ކުރެވެން ޖެހޭނީ ރައްޔިތުންގެ ލަފާގެ މަތިން. މިސަރުކާރުން ކަންތައް ކުރަނީ ހިތު ހުރި ގޮތައް. މިގައުމުން ބިން ވިއްކުމަކީ ވަރަށް ރަނގަޅަށް ކުރާ ކަމެއް ކަމަށް ބައެއް ރައްޔިތުންނަށް ހިވާއިރު މިއީ މިސަރުކާރުން ރައްޔިތުން ބިކަ ކުރުމަށް ކުރާ ކަމެއް.\n14 އޭޕްރިލް 2017 | ހުކުރު 23:03\nއައްޑޫ މީދޫ ދާއިރާގެ މެމްބަރު ރޮޒެއިނާ އާދަމް\nތިމަރަފުށީގައި ރަނގަޅަށް އެމްޑީޕީ ދައްކާލައިފި. ލިބޭ މުސާރަ އެކީގައި ކުށްޔަށް ދޭން ކާކުތޯ ބޭނުމީ. ކަރަންޓް ބިލް ބޮޑުވީމާ ކާކުތޯ އެކަމާއި އުފާވާނީ. ވޭމަންޑޫގައި ކަރަންޓްދެނީ ބައިގަޑިން ބައިގަޑިން. ރައްޔިތުން މިތިބެނީ އަނދިރީގައި. ތާއީދު ނުކުރާ މީހަކަށް ސަނާ ކިޔަން ޖެހުނީމާ ވާނީ ކިހިނެއްތޯ؟ މިއަދު ވަޒީފާގެ ބިރުވެރިކަމާއި އެކު އެއްވެސް ކަމެއް ނުވާން ބޭނުންވަނީ ކާކުތޯ؟ އެމްއެމްޕޯއާރްސީގެ ފާއިސާއަކީ އަޅުގަނޑުމެންގެ ފާއިސާ. ކުރީގެ އޮޑިޓަރ ޖެނެރަލް ބުނި ގޮތުގައި އެމްއެމްޕީއާރްސީގެ ހިޔާނާތުގެ ފާއިސާއަކީ 3.5 މިލިއަން ރުފިޔާ. މިޓެކްސް ނުނަގަންވީނުން. އެއްވެސް މީހަކަށް ބިރެއް ނުދެއްކޭނެ.\n14 އޭޕްރިލް 2017 | ހުކުރު 22:35\nކުރީގެ ހޯމް މިނިސްޓަރ ހަސަން އަފީފް\nރާއްޖޭގެ ރައްޔިތުންގެ އަގްލަބިއްޔަތު ދިނުމުން ކަންތައް ވެގެންދިޔަ ގޮތް އެބަފެނޭ. މާލިއްޔަތު ޤާނޫނަށް ބަދަލުތަކެއް ގެނައީ. މި ރާޢްޖޭގެ ތާރީހުގައި ހިނގި އެންމެ ބޮޑު ހިޔާނާތް މިއޮތީ ހިނގާފައި. މިއީ ދިވެހި ރައްޔިތުންގެ ފާއިސާ. މިފަދަ މީސްމީހުންނާއި ގައުމު ހަވާލު ކުރުމުން ރައްޔިތުންނަށް ވަނީ ގެއްލުން. ހަމަ ގައިމުވެސް ފާއިދާވާނެ އެއްވެސް ގޮތެއްނެތް މިސަރުކާރަށް ވޯޓްދީގެން. އިންސާފް ޤާއިމް ކުރުމަށް ތިލަފަތށް ވޯޓްދޭން ޖެހޭ.\n14 އޭޕްރިލް 2017 | ހުކުރު 22:07\nމިއަދު ހުރިހާ ހައްގުތަކެއް މިވަނީ ބަންދުކޮށްފައި\nމިއަދު ހުރިހާ ހައްގުތަކެއް މިވަނީ ބަންދުކޮށްފައި. ނޫސްވެރިންގެ ހައްގާއި އެއްވެ އުޅުމުގެ ހައްޤާއި މިނޫންވެސް ކިތަންމެ ކަމެއް ޤާނޫނު އަސާސީއާއި ޚިލާފް ކަންތައް ކުރަމުންގެންދޭ. މިވެރިކަމަށް ނިމުމެއް އަންނާނެ. ޤާނޫނު އަސާސީއަށް އިހްމާލުވާ ފަރާތްތަކުން އެކަމުގެ ޒިންމާ ނަގަން ޖެހޭނެ. އަދި އޭގެ ފަހުން ދިމާވާ ކަންތައްތަކުން ދެރަ ނިކަމެތިކަން އިހްސާސް ކުރަންޖެހޭނީ ހަމަ އެމީހުން.\nކުރީގެ ތ.އަތޮޅު މެމްބަރު ހަސަން އަފީފް\nރާޢްޖެ މިއަތް ހާލަތާއި މެދު އެންމެންވެސް ވިސްނަން އެބަޖެހޭ. މި އުފެދިފައިވާ ސަރުކާރުން ކަންތައް ކުރަމުންދާ ގިތާއި މެދު. ނުހައްގު ދައުވާކޮށް މިދަނީ ކަންތައް ކުރަމުން. 2008 ވަނަ އަހަރު ގެނައި ޤާނޫނު އަސާސީ އަކީ ރައްޔިތުންގެ ހައްގުތައް ހިމާޔަތްކޮށްދޭނެ ގެނައި ޤާނޫނު އަސާސީއެއް. ޤާނޫނު އަސާސީއާއި ތަޢާރަޒްވާ ކޮންމެ އެއްޗަކީ ބާތިލް އެއްޗެއް. އެޔަށް ތަބާވާކަން ނުޖެހޭ. ޤާނޫނު އަސާސީީ ޙިލާފް ވުމަކީ ބޮޑު ކުށެއް. ރައްޔިތުން އުފައްދަން ބޭނުންވާ ވެރިކަމެއް އުފައްދަން އެޅޭ ހުރަހެއް. ޒިންމާ ފުރިހަމައަށް އަދާ ކުރުމަކީ ވެރިއަކަށް ހުންނަ މީހާ އެދޭ ގޮތަށް ކަންތައް ކުރުމެއް ނޫން.\n14 އޭޕްރިލް 2017 | ހުކުރު 21:57\nތިމަރަފުށީ ދާއިރާގެ ރައީސް އަންވަރު އިބްރާހިމް\nޕީޕީއެމްގެ މަދު ޖަގަހައެއް ރާއްޖޭގެ ރަށްރަށުގައި ހުރީ. ރައީސް ޔާމިން ތާ އަބަދު މިގައުމުގެ ވެރިކަމުގައި ނުހުންނާނެ. ޤާނޫނާއި ހިލާފަށް ކަންތައް ކުރަމުން މިދަނީ އެންމެން ގުޅިގެން މަސައްކަތް ކުރަމުން މިދަނީ. ދެން ޕީޕީއެމްއަށް ތާއީދު ކުރާނެ މީހަކު ނުހުންނާނެ. ވަކި ފިކުރަކަށް ތާއީދު ކުރާތީ މިދަނީ ޖެއްސުން ކުރަމުން.\nމިއީ ލޯކަލް ކައުންސިލް އިންތިހާބަށް ތައްޔާރު ވުމުގެ ގޮތުން އެމްޑީޕީން ތިމަރަފުށީގައި ބާޢްވާ ހާއްސަ ޖަލްސާއެކެވެ.\n14 އޭޕްރިލް 2017 | ހުކުރު 21:38


SunOnline: Akram akee muvazzafunnah jinsee furassaarakoh goanaa kuraane meeheh noon: Shareef\nއަކުރަމް އަކީ މުވައްޒަފުންނަށް ޖިންސީ ފުރައްސާރަކޮށް ގޯނާ ކުރާނެ މީހެއް ނޫން: ޝަރީފު\nނަޖާހު މަސްއޫދު 19 Nov 2020, 17:24\nނޮވެމްބަރ 6، 2016: އިލެކްޝަން ކޮމިޝަންގެ ފަރާތުން ބޭއްވި ނޫސްވެރިންގެ ބައްދަލުވުމެއްގެ ތެރެއިން އެ ކޮމިޝަނުގެ ރައީސް އަހުމަދު ޝަރީފު، އެ ކޮމިޝަނުގެ ކުރީގެ ނައިބު ރައީސް އަހުމަދު އަކުރަމްއާއެކު -- ސަން ފޮޓޯ/ ފަޔާޒު މޫސާ\nއިލެކްޝަންސް ކޮމިޝަން (އީސީ)ގެ މެމްބަރު ކަމުން މިއަދު އިސްތިއުފާ ދެއްވި އަހުމަދު އަކުރަމް އަކީ މުވައްޒަފުންނަށް ޖިންސީ ފުރައްސާރަކޮށް ގޯނާ ކުރާނެ މީހެއް ނޫން ކަމަށް އެ ކޮމިޝަނުގެ ރައީސް އަހުމަދު ޝަރީފު ވިދާޅުވެއްޖެ އެވެ.\nއީސީގެ ނައިބު ރައީސް ކަމުގައި ހުންނެވި އަކުރަމް އެ ކޮމިޝަނުގެ ބައެއް އަންހެން މުވައްޒަފުންނަށް ޖިންސީ ފުރައްސާރަ ކުރި ކަމަށް ތުހުމަތުކުރެވިފައި ވަނިކޮށް މިއަދު އޭނާ ވަނީ އެ ކޮމިޝަނުން އިސްތިއުފާ ދެއްވައިފަ އެވެ. އޭނާ އިސްތިއުފާ ދެއްވީ އޭނާ ކޮމިޝަނުން ވަކި ކުރަން މަޖިލީހުގެ މިނިވަން މުއައްސަަސާ ކޮމިޓީއިން ނިންމާފައި ވަނިކޮށެވެ.\nއަކުރަމް އިސްތިއުފާ ދެއްވުމާ ގުޅިގެން ކުރެއްވި ޓްވީޓެއްގައި ކޮމިޝަނުގެ ރައީސް ޝަރީފު މިއަދު ވިދާޅުވީ، އަކުރަމް އަކީ އީސީއަށް ގެއްލިގެން ދިޔަ "ހުނަރުވެރި، ގާބިލު ހިންގުންތެރިއެއް" ކަމަށެވެ.\nއޭގެ އިތުރުން އަކުރަމް އަކީ މުވައްޒަފުންނަށް ޖިންސީ ފުރައްސާރަކޮށް ގޯނާ ކޮށްފާނެ މީހެއް ނޫން ކަމަށްވެސް ޝަރީފު ވިދާޅުވި އެވެ.\nއިސްތިއުފާ ދެއްވައި ރައީސް އިބްރާހިމް މުހައްމަދު ސޯލިހަށް މިއަދު ފޮނުއްވި ސިޓީގައި އަކުރަމް ވަނީ އޭނާއަށް ކުރާ ތުހުމަތުތައް ދޮގުކުރައްވައިފަ އެވެ. އޭނާ ވިދާޅުވެފައިވާ ގޮތުގައި އެ ތުހުމަތުތަކަކީ ބަޔަކު ރާވައިގެން، ހަގީގަތާ ހިލާފު ވާހަކަތަކެއްގެ މައްޗަށް ހުށަހެޅި މައްސަލައެއް ކަމަށެވެ.\nއޭނާ އިސްތިއުފާ ދެއްވީ މިނިވަން މުއައްސަސާތަކާ ބެހޭ ކޮމިޓީން އޭނާ ވަކިކުރަން ނިންމާފައިވާތީ، އެ ކޮމިޓީގެ އިތުބާރު ނެތި، މިނިވަން މުއައްސަސާއެއްގެ މެންބަރެއްގެ ގޮތުގައި ދެމި ހުރުމަކީ ރަނގަޅު ގޮތް ކަމަށް ނުދެކޭތީ ކަމަށެވެ.\nއަކުރަމް އީސީގެ މެންބަރުކަމަށް ދެވަނަ ފަހަރަށް އައްޔަން ކުރީ މިދިޔަ މާޗްމަހުގެ ތެރޭގަ އެވެ.


ލޭ - ވިކިޕީޑިއާ\nއިނގިއްޔެއް ކަނޑައިގެން ލޭފައިބަނީ: ގަދަ ރަތްކުލައިގެ ތަންގަނޑު އެއީ ޕްލެޓްލެޓްސް\nލޭ ގައި ހިމެނެނީ ދިޔާ މާއްދާއެއްކަމަށްވާ (އިނގިރޭސި ބަހުން: plasma) އާއި ލޭގެ ސެލްތަކެވެ. ލޭގެ ސެލްތައް ހުންނަނީ ޕްލާޒްމާގެ ތެރޭގައެވެ. ލޭގައި ހިމެނޭ ސެލްތަކަކީ ލޭގެ ރަތް ސެލް(Red blood cell)، ލޭގެ ހުދު ސެލްތައް(White blood cells) އަދި ޕްލޭޓްލިޓް(Platelet) އެވެ. ރަތް ސެލް އަށް ރަތް ކުލަ ލިބިފައިވަނީ އޭގައި ހިމެނޭ ހިމަގްލޯބިން(Hemoglobin) ގެ ސަބަބުންނެވެ. ރަތް ސެލްތައް އޮކްސިޖަން އާއި ކާނާގެ ހަށިގަނޑު ސެލްތައް ފޯރުކޮށްދެއެވެ. ލޭގެ ހުދުސެލްތައް ހަށިގަނޑު ދިފާޢީ ނިޒާމްގެ މަސައްކަތުގައި ބައިވެރިވާއިރު، ޕްލެޓްލެޓްތައް ބައިވެރިވަނީ ހަށިގަނޑު ތެރޭގައި ހިންގާ ލޭމަނާކުރުމުގެ މަސައްކަތުގައެވެ.\nލޭގެ ރަތް ސެލްތަކަށް އިރިތްރަސައިޓް(Erythrocyte)، އަދި ހުދު ސެލްތަކަށް ލޫކަސައިޓް(Leukocyte) އަދި ޕްލޭޓްލިޓް ތަކަށް ތްރޮމްބަސައިޓް(Thrombocyte) އޭ ކިޔައެވެ.\n2 ލޭގެ ރަތް ސެލް\n3 ލޭގެ ހުދު ސެލް\n4 ޕްލޭޓް ލިޓް\nމި މައުޟޫޢާ ގުޅޭ ޚާއްޞަ މަޒުމޫނު: ޕްލާޒްމާ\nޕްލާޒްމާ ނުވަތަ (އިނގިރޭސި ބަހުން: Plasma) އަކީ ލޭގެ ސެލްތައް އެއެއްޗެއްގެ ތެރޭގައި ގެބިފައި ހުންނަ ދިޔަ ވަރެވެ. ނުވަތަ މިއީ ލޭގެ ދިޔާ ބައެވެ. މުޅި ލޭގެ ވޮލިއުމްގެ 60-55 އިންސައްތަ އަކީ ޕްލާޒްމާ އެވެ. ޕްލާޒްމާ އަކީ ރީނދޫ ކުލައަކަށް ހުންނަ ދިޔައެކެވެ.\nޕްލާޒްމާގެ 90 އިންސައްތަ އަކީ ފެނެވެ. 10 އިންސައްތަ އަކީ އެހެނިހެން މާއްދާތަކެވެ. އެހެނިހެން މާއްދާތަކުގެ ތެރެއިން 7.1 އިންސައްތަ އަކީ ޕްލާޒްމާ ޕްރޮޓީން(Plasma protein) އެވެ.2އިންސައްތަ އަކީ ލިޕިޑް، ހޯރމޯން، އެންޒައިމް، އަދި ތަފާތު ކާނާގެ މާއްދާތަކާއި، ހަށިގަނޑުން ބޭރުކުރަންޖެހޭ ބޭކާރު މާއްދާތަކެވެ. 0.9 އިންސައްތަ އަކީ ތަފާތު މައުދަންތަކެވެ. އޭގެ ތެރޭގައި ސޯޑިއަމް، ކެލްސިއަމް، ޕޮޓޭސިއަމް، ފޮސްފަރަސް، ފަދަ މާއްދާތައް ހިމެނެއެވެ.\nލޭގެ ރަތް ސެލް[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: ލޭގެ ރަތް ސެލް\nލޭގެ ރަތް ސެލް ނުވަތަ (އިނގިރޭސި ބަހުން: Red blood cell) އަކީ ލޭގައި ހިމެނޭ ނިއުކްލިއަސް އެއް ނުވާ ވަށްކޮށް ހުންނަ ސެލް އެކެވެ. އެވްރެޖްކޮށް ލޭގެ ރަތް ސެލް ގެ ދިގު ހުރަސް މިނުގައި 7.5 މައިކްރޯން ހުރެއެވެ. އަދި ބޯމިނުގައި2މައިކްރޯން ހުންނައިރު ވޮލިއުމް ގައި 87 ކިއުބިކް މައިކްރޯން ހުރެއެވެ. ލޭގެ ރަތް ސެލް އެވްރެޖް ގޮތެއްގައި ދިރިހުންނަ މުއްދަތަކީ 120 ދުވަސް އެވެ. އެވްރެޖް ގޮތެއްގައި ލޭގެ ކޮންމެ މައިކްރޯ ލިޓަރެއްގައި5މިލިއަން ލޭގެ ރަތް ސެލް ހުރެއެވެ. ލޭގެ ރަތް ސެލް ތަކަށް އިރިތްރަސައިޓް(Erythrocyte) އޭ ވެސް ކިޔައެވެ.\nލޭގެ ހުދު ސެލް[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: ލޭގެ ހުދު ސެލް\nލޭގެ ހުދު ސެލް ނުވަތަ (އިނގިރޭސި ބަހުން: White blood cell) އަކީ ލޭގެ ތެރޭގައި ބޮޑު ނިއުކްލިއަސްއެއް ލާފައި ހުންނަ ސެލްއެވެ. މިސެލްތައް ހަށިގަނޑުގެ ދިފާއީ ނިޒާމުގައި މުހިއްމު ދައުރެއް އަދާކުރެއެވެ. މާނައަކީ ބަލިތަކާއި ދެކޮޅަށް ހަގުރާމަކުރުމުގައި އެހީތެރިވެދެއެވެ. ލޭގެ ތެރޭގައި އަބަދުވެސް މިސެލްތައް ދައުރުވެ،ދައުރުވެ ހުރެއެވެ. ނަތީޖާއެއްގެ ގޮތުން ހަށިގަނޑުގެ ކޮންމެ ހިސާބެއްގައި ބައްޔެއް އުފެދުނަސް އެހިސާބަކަށް ވާސިލްވެއެވެ. ލޭގެ ހުދު ސެލްތަކަށް ލޫކަސައިޓް(Leucocyte) އޭވެސް ކިޔައެވެ.ލޭގެ ކޮންމެ މައިކްރޯލިޓަރ އެއްގައި 10،000-4000 ދެމެދުގެ އަދަދަކަށް ލޭގެ ހުދު ސެލްތައް ހުރެއެވެ. އެވްރެޖްގޮތެއްގައި މިއަދަދު ހުންނަނީ 7000ގައެވެ.ލޭގެތަހުލީލު ތަކުން ލޭގެ ހުދު ސެލްތައް ލޭގައި ގިނަކަމަށް ދައްކައިފިނަމަ އޭގެ މާނައަކީ ހަށިގަނޑުގެ ކޮންމެވެސް ހިސާބެއްގައި ބައްޔެއް އަށަގަތުމެވެ.\nނޫޓްރަފިލް – 70-50 އިންސައްތަ\nއީއަސިނަފިލް – 4-1 އިންސައްތަ\nބޭސަފިލް – 0.4 އިންސައްތަ\nމޮނަސައިޓް – 40-20 އިންސައްތަ\nލިމްފަސައިޓް – 8-2 އިންސައްތަ\nޕްލޭޓް ލިޓް[އުނިއިތުރު ގެންނަވާ]\nޕްލޭޓްލިޓް ނުވަތަ (އިނގިރޭސި ބަހުން: Platelet) އަކީ ކަށީގެ މަދުގައި ހުންނަ އާދަޔާޚިލާފަށް ބޮޑު ސެލްއެއް ކަމުގައިވާ މެގަކަރީއޯސައިޓް(Megakaryocyte) އިން އުފެދޭ ކުދިކުދިބައިތަކެކެވެ. މެގަކަރިއޯސައިޓްސްއަކީ ކަށީގެމަދުގެ ތެރޭގައި ސްޓެމް ސެލް(Stem cell) އިން އުފެދި ފުރިހަމަވުމަށްފަހު އޭގެތެރޭގައި ދެމިހުންނަ ސެލްތަކެކެވެ. ޕްލޭޓްލިޓް ތަކުގައި ނިއުކްލިއަސްއެއް ނުހުރެއެވެ. އަދި އޭގެ ޒާތުގައި އަލުންއުފެދުމުގެ ގާބިލިއްޔަތުކަން ވެސް ލިބިފައެއްނުވެއެވެ. އޭގެ ބަދަލުގައި ހަށިގަނޑަށް ޕްލޭޓްލިޓް ބޭނުންވާ ކޮންމެ ފަހަރަކު މެގަކަރީއޯސައިޓްތަކުން ޕްލޭޓްލިޓް އުފައްދައެވެ.ވަށަމިނުގައި 3މައިކްރޯން ހުރެއެވެ. ޕްލޭޓްލިޓް އަށް ތްރޮމްބަސައިޓް(Thrombocyte) އޭ ވެސް ކިޔައެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 19 ޑިސެމްބަރު 2018، 11:06 ގައެވެ.


ޗެމްޕިއަން އެފް.އެލް.އައި.އެސް ބަލިކޮށް އެފް.އެޗް.ޓީ.އެސް އިން ބަދަލު ހިފައިފި – MNUSU\nޗެމްޕިއަން އެފް.އެލް.އައި.އެސް ބަލިކޮށް އެފް.އެޗް.ޓީ.އެސް އިން ބަދަލު ހިފައިފި\nމިދިޔަ އަހަރުގެ މުބާރާތުގެ ފިރިހެން ޑިވިޝަނުގެ ޗެންޕިއަން ފެކަލްޓީ އޮފް ލޯ އެންޑް އިސްލާމިކް ސްޓަޑީޒް(އެފް.އެލް.އައި.އެސް) ބަލިކޮށް ރޭގެ މެޗު ފެކަލްޓީ އޮފް ހޮސްޕިޓާލިޓީ އެންޑް ތުއަރިޒަމްއިން ކާމިޔާބު ކޮށްފިއެވެ.ރޭގެ މެޗު އެފް.އެޗް.ޓީ.އެސް ކާމިޔާބު ކުރީ ސީދާ ދެސެޓުންނެވެ. މިމެޗުގެ ސެޓުތައް އެފް.އެޗް.ޓީ.އެސް އިން ގެންދިޔައީ (25 -1 17، 25-17 ) އިންނެވެ. މެޗުގެ އެންމެ މޮޅު ކުޅުންތެރިޔާއަށް ހޮވިފައި ވަނީ އެފް.އެޗް.ޓީ.އެސް ގެ ޖާރޒީ ނަންބަރު 1 މުޙައްމްދު ހުސައިނެވެ.\nރޭގެ އިތުރު މެޗުތަކަށް ބަލާއިރު އެފް.އެލް.އައި.އެސް އަދި ފެކަލްޓީ އޮފް އާރޓްސް (އެފް.އޭ) ވާދަކޮށްފައިވެއެވެ. މިމެޗު އެފް.އެލް.އައި.އެސް ކާމިޔާބު ކުރީ ދެ ސެޓުންނެވެ. އަދި މެޗުގެ ސެޓުތައް އެފް.އެލް.އައި.އެސް އިންގެންދިޔައީ (25 – 08، 25 – 17) އިންނެވެ. މެޗުގެ އެންމެ މޮޅު ކުޅުންތެރިޔަކަށް ހޮވިފައި ވަނީ ފެކަލްޓީ އޮފް ލޯ އެންޑް އިސްލާމިކް ސްޓަޑީޒްގެ ޖާރޒީ ނަންބަރު 12 ނަޝީދު އަބްދުﷲ އެވެ.\nމެޗެއްގެ ތެރެއިން | ފޮޓޯ: އެމް.އެން.ޔޫ.އެސް.ޔޫ\nފިރިހެން ޑިވިޝަނުގެ ދެވަނަ މެޗުގައި ބައްދަލުކޮށްފައި ވަނީ ސެންޓަރ ފޯ ފައުންޑޭޝަން ސްޓަޑީޒް (ސީ.އެފް.އެސް) އަދި އެމް.އެން.ޔޫ ބިޒްނަސް ސްކޫލް (އެމް.އެން.ޔޫ.ބީ.އެސް) އެވެ. މި މެޗު ސީދާ ދެ ސެޓުން (27 – 25 ، 25 – 23) ގެންގޮސްގެން މެޗު ކާމިޔާބު ކޮށްފައި ވަނީ ސެންޓަރ ފޯ ފައުންޑޭޝަން ސްޓަޑީޒްއެވެ. އަދި މެޗުގެ އެންމެ މޮޅު ކުޅުންތެރިޔަކަށް ހޮވިފައިވަނީ ސީ.އެފް.އެސްގެ ޖާރޒީ ނަންބަރު 11 އަޙުމަދު މާދިހް އެވެ.\nއެމް.އެން.ޔޫ.އެސް.ޔޫ އިންޓަރ ފެކަލްޓީ ވޮލީބޯޅަ މުބާރާތުގެ އިތުރު މެޗުތައް ހުކުރު ހޮނިހިރު ދެދުވަހު އޮންނާނެއެވެ. އަދި ފައިނަލް މެޗު އޮންނާނީ 27 އޭޕްރީލް 2019 ވާ ހޮނިހިރު ދުވަހުގެ ރޭ 21.30 ގައި އެފް.އީ ޕީ.އީ ހޯލްގައެވެ.


ދަރިވަރުން ކުރިއަށްދާނެ ދާއިރާއެއް އިހްތިޔާރު ކުރުމުގައި މަޖުބޫރުކޮށްގެން ނުވާނެ: ރައީސް – Faseha\nދަރިވަރުން ކުރިއަށްދާނެ ދާއިރާއެއް އިހްތިޔާރު ކުރުމުގައި މަޖުބޫރުކޮށްގެން ނުވާނެ: ރައީސް\n3 days ago mihaaru\nކުރިއަށްދާނެ ދާއިރާ އިހުތިޔާރުކުރުމުގައި މަޖުބޫރުނުކޮށް ދަރިވަރުން ޝައުގުވެރިކަން ހުރި ކަމަކުން ކުރިއަށްދިއުމަށް ހިތްވަރުދީ މަގުފަހިކޮށްދިނުމަށް ރައީސް އިބްރާހިމް މުހައްމަދު ސޯލިހު މިރޭ އެދިވަޑައިގެންފި އެވެ.\nމިިދިޔަ އަހަރު އޯ ލެވެލް ހެދި ދަރިވަރުންގެ ތެރެއިން، ގައުމީ ގަދަ 10 ގައި ހިމެނުނު ދަރިވަރުންނަށް އެވޯޑު ދިނުމަށް ބޭއްވި ރަސްމިއްޔާތު ޝަރަފުވެރިކޮށްދެއްވައި ވާހަކަފުޅުދައްކަވަމުން އެމަނިކުފާނު ވިދާޅުވީ ދަރިވަރުން ކުރިއަށްދާނެ ރޮނގެއް އިހުތިޔާރު ކުރާއިރު ހަމައެކަނި ބަލަންވީ މަންމަ ނުވަތަ ބައްޕަގެ ހުވަފެން ހަގީގަތަކަށް ހެދޭތޯ ނޫން ކަމަށެވެ. އޭގެ ބަދަލުގައި ބަލަންވީ ތިމާގެ ދަރިފުޅު ކުރަން އުއްމީދުކުރަނީ ކޮން ކަމެއްތޯ އަދި ގާބިލްކަން ހުރީ ކޮން ދާއިރާއަކުންތޯ ކަމަށް ރައީސް ވިދާޅުވި އެވެ.\nއެކަންތައް ބެލުމަށްފަހު ބެލެނިވެރިންގެ ދައުރަކަށް ވާންވީ ދަރިވަރުންނަށް ހިތްވަރުދީ މަގުފަހިކޮށްދިނުން ކަމަށާއި އާއިލާއަށާއި ގައުމަށް ލިބޭ ފައިދާ ވެސް ބޮޑުވާނީ އޭރުން ކަމަށް ވިދާޅުވި އެވެ. އޭގެ ސަބަބުން ދަރިވަރުންގެ ކުރިމަގު ވެސް އުޖާލާވެގެންދާނެކަން ފާހަގަކުރެއްވި އެވެ.\nމިދިޔަ އަހަރު އޯ ލެވެލްގެ ގަދަ ދިހެއްގައި ހިމެނުނު ދަރިވަރުންނަށް އެވޯޑު ދިނުމަށް މިރޭ ބޭއްވި ރަސްމިއްޔާތުގައި، ރައީސް އިބްރާހިމް މުހައްމަދު ސޯލިހާއި ނައިބު ރައީސް ފައިސަލް ނަސީމް އަދި އެޑިއުކޭޝަން މިނިސްޓަރު ޑރ. އައިޝަތު އަލީ ބައިވެރިވެވަޑައިގަންނަވަނީ.– ފޮޓޯ: ހުސެއިން ވަހީދު/ މިހާރު\nރައީސް ވިދާޅުވީ ތައުލީމީ ދާއިރާ ހަރުދަނާކުރަން ކުރަންޖެހޭ މަސައްކަތް ވަރަށް ގިނަ ކަމަށެވެ. އުމްރާނީގޮތުންނާއި ވަސީލަތުގެ ގޮތުން ސްކޫލުތަކަށް ބޮޑެތި ބަދަލުތަކެއް ގެންނަންޖެހޭ ކަމަށް ވިދާޅުވި އެވެ. އިމްތިޚާނުތަކުން ދަރިވަރުން ހޯދާ މަތީ ނަތީޖާތަކުން އަންގައިދޭ އެއް ކަމަކީ، ރައީސް ވިދާޅުވި ގޮތުގައި، އެ ދަރިވަރުންނަށް ކިޔަވައިދޭ ޓީޗަރުންގެ ބުރަ މަސައްކަތެވެ.\nއެހެންކަމުން ފެންވަރު ރަނގަޅު ތައުލީމެއްގެ ބިންގަލަކީ ފެންވަރު ރަނގަޅު ޓީޗަރުންކަމަށާއި އެކަމަށް ވެސް ހާއްސަ ސަމާލުކަމެއް ދޭންޖެހިފައިވާ ކަމަށް ވިދާޅުވި އެވެ.\nރާއްޖެ އަށް ޕްރައިމަރީ ޓީޗަރުން ނުލިބޭ މައްސަލައަށް އިޝާރާތްކުރައްވައި ރައީސް ވިދާޅުވީ އެކަމަށް އަވަސް ހައްލެއް ބޭނުންވާ ކަމަށެވެ. އެކަންކަން ފުރިހަމަކޮށް ތައުލީމީ ނިޒާމަށް ހެޔޮ ބަދަލުތަކެއް ގެންނާނެ ކަމަށް ވިދާޅުވި އެވެ. އޭރުން އެ ބަދަލުތައް އައުމުން ދަރިވަރުން ހޯދާ ކާމިޔާބީ އެތައް ގުނައެއް މައްޗަށް ދާނެކަމަށް ވިދާޅުވި އެވެ.\nއެމަނިކުފާނު ވިދާޅުވީ ސާނަވީ ތައުލީމް ނިންމުމަށްފަހު ދަރިވަރުން ދެން ކުރިމަތިލާ މަތީ ސާނަވީ އަދި ޔުނިވާސިޓީ ތައުލީމަކީ ދަރިވަރުން ޒިންމާދާރު ބަޔަކަށް ހަދައިދޭ މަރުހަލާ ކަމަށެވެ. ހަޔާތުގެ ގޮންޖެހުންތަކާ ކުރިމަތިލާންޖެހޭ ކަންކަން އެ މަރުހަލާގައި ދަސްކޮށްދޭނެ ކަމަށް ވިދާޅުވި އެވެ.\n“އެ މަރުހަލާގައި ކޮންމެ ކުއްޖެއްގެ ހަޔާތުގައި ވެސް ޝަހުސިއްޔަތެއް އުފެދިގެން އަންނާނެ. ކޮންމެ ކުއްޖަކު ވެސް ވިސްނަންވީ ހަރުދަނާ ޝަހުސިއްޔަތެއް އުފެއްދުމަށް. ސަރުކާރުގެ މުޅި މިސްރާބު ހުރީ ރާއްޖެ އަށް ބޭނުންވާ ފެންވަރުގެ އިންސާނީ ވަސީލަތްތައް ގާއިމްކުރުން. ވަކި މަރުހަލާއެއް ތަފާތުނުކޮށް، ތައުލީމުގެ ހުރިހާ ފުރުސަތެއް ފަހިކޮށްދެމުން އަންނަނީ އުފެއްދުންތެރި ފަރުދުންގެ މުހިއްމުކަން ބޮޑުކަމުން،” ދަރުބާރުގޭގައި ބޭއްވި ރަސްމިއްޔާތުގައި ރައީސް ވިދާޅުވި އެވެ.\nމިދިޔަ އަހަރު އޯ ލެވެލްގެ ގަދަ ދިހެއްގައި ހިމެނުނު ދަރިވަރަކަށް، އެސްޓީއޯގެ ޗީފް ފައިނޭންޝަލް އޮފިސަރު މިހާދު އެވޯޑު ހަވާލުކޮށްދެއްވަނީ .– ފޮޓޯ: ހުސެއިން ވަހީދު/ މިހާރު\nމައިންބަފައިންގެ ހެޔޮ ނަސޭހަތްތައް ގަބޫލުކޮށް އިސްލާމީ ރިވެތި އަދަބު އަހުލާގުގެ މަތީގައި ސާބިތުވެ ތިބުމަށް ރައީސް ވަނީ ދަރިވަރުންގެ ކިބައިން އެދިވަޑައިގެންފަ އެވެ. ކޮންމެ ކަމެއްގައި ވެސް ތެދުވެރިކަމާއި އަމާނާތްތެރިކަން އިސްކުރުމާއި އަނެކުންނަށް އިހުތިރާމްކުރުމާއި އެމީހުންގެ ހައްގުތައް ރައްކާތެރިކުރުމަށް ނަސޭހަތްތެރިވެވަޑައިގަތެވެ.\nމިއީ އަބަދު ވެސް ހައްގުތަކުގެ ވާހަކަ ދައްކާ ޒަމާން ކަމަށާއި އެހެންކަމުން ހައްގުތަކާއެކު ޒިންމާތަކެއް ވާނެކަން ހަނދާނުގައި ބަހައްޓަންޖެހޭ ކަމަށާއި މުޖުތަމައުގައި އަދުލުވެރިކަމާއި އުފާވެރިކަން ދެމިއޮންނާނީ އެ ޒިންމާތައް އަދާކޮށްގެން ކަމަށް ވިދާޅުވި އެވެ.\nމިދިޔަ އަހަރު 6،000 އަށްވުރެ ގިނަ ދަރިވަރުން އޯ ލެވެލް އިމްތިޚާނު ހެދިއިރު އޭގެ ތެރެއިން 404 ދަރިވަރުން ވަނީ ގައުމީ ގަދަ ދިހެއްގައި ހިމެނިފަ އެވެ.\nPrevious ސަރުކާރުން ކުރިއަށްގެންދާ ޕްރޮޖެކްޓްތަކުގެ އަގު 2.5 ބިލިޔަނަށް އަރާ!\nNext ޓެރަރިޒަމް ޤާނޫނޫގެ އިސްލާހު ފާސްވެއްޖެނަމަ ކޯޓު އަމުރުނެތި 48 ގަޑިއިރު ބަންދުގައި ބެހެއްޓޭނެ\nނޫސްވެރިކަމުގެ މިނިވަންކަން ދިނުމުން މި ސަރުކާރަށް ލިބުނީ ފައިދާ – ނައިބު ރައީސް\n6 mins ago feshun\nމިއަދު އުދަ އެރުން އެކަށީގެންވޭ، ދެކުނަށް މޫސުން ގޯސް\n52 mins ago vaguthu\n1 hour ago feshun\n1 hour ago cnmmv\nބަޤަރާ ސޫރަތް ތިއަ ކިޔަވަނީ މިކަމަށް ވިސްނައިގެން ހެއްޔެވެ؟\n1 hour ago miadhu\nCopyright © Faseha All rights reserved


ދިވެހި ފުލުހުންގެ ޚިދުމަތުގެ 86 އަހަރު\nމިއަދަކީ ދިވެހި ފުލުހުންގެ ޚިދުމަތަށް 86 އަހަރު ފުރޭ އުފާވެރި މުނާސަބަތެވެ. މިދުވަހުގެ މުނާސަބަތުގައި ފުލުހުންނާއި ފުލުހުންގެ އާއިލާތަކަށް ދުވަހުގެ ތަހުނިޔާ އާއި ހެޔޮއެދުންތައް އަރިސް ކުރަމެވެ.\nދިވެހި ފުލުހުން އުފެދުން\nރާއްޖޭގެ ތާޜީޚު ޢިލްމުވެރިން ވިދާޅުވެފައިވާ ގޮތުގައި އަޅުގަނޑުމެންގެ މިދިވެހި ފަސްގަނޑުގެ އެންމެ ޞައްޙަ ތާރީހެއް ފެންނަން އޮތީ، ރާއްޖެ އިސްލާމްވުމަށްފަހުގައެވެ. މާތްވެގެންވާ އިސްލާމްދީނުގެ ހިދާޔަތު ރާއްޖެއަށް ލިބުނީ ހިޖުރައިން 548 ވަނަ އަހަރު އެވެ. އޭގެފަހުންވެސް އަދި ކުރިންވެސް ، ރާއްޖެ ހިނގަމުން އައިސްފައިވަނީ ދުސްތޫރީ ވިޔަފާރި ވެރިކަމެއްގެ ތެރެއިން ނޫންކަން ދިވެހިތާރީޙުން ފެންނަން އެބައޮތެވެ. އެގޮތުން ދިވެހިރާއްޖޭގައި ސިފައިންގެ ޚިދުމަތް ދޭންފެށިފައިވަނީ މީލާދީން 21 އެޕްރީލް 1892 ގައެވެ. ފުލުހުންގެ ޚިދުމަތް ދޭންފެށިފައިވަނީ އޭގެ 40 އަހަރު ފަހުން ސިފައިންގެ ތެރެއިންނެވެ. ނަމަވެސް ވާޖިބާއި މަސްޢޫލިއްޔަތުގެ ގޮތުން، ތަފާތު ދެބައެއްގެ ގޮތުގައެވެ.\nފުލުހުން އުފެދިގެން އައިސްފައިވަނީ ރާއްޖޭގެ ޤާނޫނު ހަދާ މަޖިލީހުގައި އޭރު ތިއްބެވި ބޭފުޅުންނާއި މަޝްވަރާކުރެވި ފުލުހުންނާއި ބެހޭ ޤާނޫނެއް އެކަށައެޅުމުންނެވެ. ( އޭރު އެޤާނޫނު ހަދާ މަޖިލީހުގައި ތިއްބެވި ބޭފުޅުންނަކީ އަވަށްޓެރި ޤައުމުތަކުގެ ވެށި ދެކެވަޑައިގަންނަވާ، ދެނެވަޑައިގަންނަވާ ބޭފުޅުންނެވެ.) އަދި މިޤާނޫނު ކީރިތި މަހާރަދުންގެ ހިރިޔާ ފާތުރާދަށަށް 30 ޛުލްޤައިދާ 1351 ގައި ހުށަހެޅި މިޤާނޫނު2ޛުލްޙިއްޖާ 1351 ގައި ރަދުން ދަޞްދީޤު ކުރެއްވުމުންނެވެ. ރަދުން މިޤާނޫނު ދަޞްދީޤު ކުރެއްވުމާއިގުޅިގެން 29 މާރޗް 1933 ވަނަ އަހަރުގެ މާރޗް މަހުގެ 29 ވަނަ ދުވަހު ފުރަތަމަ ފަހަރަށް ދިވެހިރާއްޖޭގައި ފުލުހުންގެ ޙިދުމަތް ތަޢާރަފްވެގެން ދިޔައެވެ.\nރާއްޖޭގައި އެންމެ ފުރަތަމަ އުފެދުނު ފުލުހުންގެ ފާޒުގައި ހިމެނިފައިވަނީ ޖުމްލަ 120 މީހުންނެވެ. އެއީ މާލޭގެ ހަތަރު އަވަށުން ހޮވާލެވުނު ބައެކެވެ. މިގޮތުން ގަލޮޅުން 24 މީހުންނާއި، ހެންވޭރު، ގަލޮޅު، މާފަންނު މިއިން ކޮންމެ އަވަށަކުން 32 މީހުންނެވެ. އެޒަމާނުގައި ފުލުހުންގެ މީހުންނަށް ކިޔައި އުޅެނީ ” ފުލުހު މީހުން” ނެވެ. ފުލުހުން އުފެދިގެން އައުމާއެކު އެޒަމާނުގައި ފުލުހުންގެ މަސައްކަތުގެ އުޖޫރައާއި ޢިނާޔަތްތައް ދެއްވާފައިވަނީ ތަކެތިންނެވެ. މަހު މުސާރައެއްގެ ގޮތުގައި ކޮންމެ މަހަކު ހަނޑޫ މުޅިއެކެވެ. އިތުރު ޢިނާޔަތުގެ ގޮތުގައި އަހަރަކު ދެ ފާތިޙާއާއި ، ތިން ޞަލަވާތާއި، ހަތަރު ބޯފޮޅިއެވެ. އަދި އަހަރަކަށް3ޔުނީފޯރމް ދެއްވިއެވެ.\nއެންމެ ފުރަތަމަ ފުލުހުން ޔުނީފޯރމްގެ ގޮތުގައި ބޭނުންކޮށް އުޅުނީ ހުދުލިބާހާއި މުންޑެވެ. ލިބާހުގެ އަތުކުރީ ފޮތިގަނޑާއި، ގިރުވާނު ހުންނަނީ ރަތް ކުލައިންނެވެ. ބޮލުގައި ކަޅު ތާކިހަލެކެވެ. އުނަގަނޑުގައި ކަމަރެއް އަޅާފައި އޮވެއެވެ. އަތުގައި މުގުރުބުރި އޮންނަންޖެހޭކަމަށް ފުލުހުންގެ އޭރުގެ ޤާނޫނުގައި ބަޔާން ކުރައްވާފައިވެއެވެ.\nފުލުހުންގެ ފުރަތަމަ ޤާނޫނަށް ބަލާއިރު، ފުލުހުން އެންމެ ބޮޑު އިސްކަމެއް ދޭން ޖެހިފައިއޮތީ ރައްޔިތުންނަށް ރައްކާތެރިކަން ލިބިދިނުމަށެވެ. ރަށުތެރޭގެ އަމަން ބެލެހެއްޓުމަށެވެ. މިގޮތުން، މާލޭގެ ހަތަރު އަވަށާއި، ބާޒާރުގައި ފޯރިމެރުމާއި، ބަޔަކު ކުށެއް ކުރަނިކޮށް ފެނިއްޖެނަމަ އެބަޔަކު ވެރިންނާއި ހަމަޔަށް ގެންގޮސް ރިޕޯރޓްކުރަން ޖެހެއެވެ. ފުލުހުން އުފެދުނީއްސުރެ، ފުލުހުން އަދާކުރަމުން އައި ޚިދުމަތަކީ ރައްޔިތުންނަށް ރައްކާތެރިކަން ހޯދައިދިނުމުގެ ބުރަ މަސްޢޫލިއްޔަތެވެ. މުޖުތަމަޢުގެ ސަލާމަތާއި ރައްކާތެރިކަން ޤާއިމްކޮށް، ބޮޑެތި ޖަރީމާތައް ހިންގުމުގެ މަޤުތައް ބަންދުކޮށް، އެފަދަ ކަންކަމުން ރައްޔިތުން ދުރުހެލި ކުރުމެވެ. އަދި މިފަދަ ކަންކަންކުރާ ފަރާތްތަކުގެ މަސްލަހަތަށްބަލައި އިންސާފް ހޯދައިދިނުމެވެ. އަދި ފުލުހުންގެ އަޚްލާޤް ހިފަހައްޓައި، ސުލޫކީ އިމެއްގެ ތެރޭގައި، ބޭތިއްބުމަށްޓަކައި، އޭރު އޮތް ފުލުހުންގެ ޤާނޫނުގައިވެސް ފުލުހުން ކުރުން މަނާ ކަންތައްތައް ބަޔަންކޮށްފައިވެއެވެ. އެގޮތުން ފުލުހުންގެ މީހަކު ކުށެއް ކޮށްފިނަމަ އެމައްސަލަ ބައްލަވާނީ ވުޒާރަތުއްދާޚިލިއްޔާ އިންނެވެ.\nފުލުހުންގެ ތާރީޚުން އެނގެން އޮތް ގޮތުގައި، 1970 ގެ އަހަރުތަކުގެ ތެރޭގައިވެސް ފުލުހުން ރަށުތެރެ ބަލަހައްޓައި، ފޯރިމަރައި އުޅުނީ ފައިމަގުގައެވެ. އަމިއްލަ ބައިސްކަލެއް ހުރި މީހަކުނަމަ އެބައިސްކަލެއްގައި ނިކުމެ އުޅެއެވެ. ބައެއް ފަހަރަށް ފޯރިއަށް ހުންނަންޖެހޭތަނަށް ސިފައިންގެ ބަހުގައިވެސް ގެންގޮސްދީ ހަދައެވެ. ތަޚްޤީޤްގެ އެންމެހާ މަސައްކަތްތައް ކުރަނީ އޭރު ސިފައިންގެ އިމާރާތާއި އިންވެގެން ހަދާފައިވާ ކޮޓަރިއެއްގައެވެ. އެއީ ގާތްގަނޑަކަށް 12 ފޫޓް 12 ފޫޓްގެ ކޮޓަރިއެކެވެ. މިކޮޓަރީގައި ހުންނަނީ ފެހިކުލައިގެ ދަވާދު ލާފައެވެ. އެހެންކަމުން އޭރު މިތަނަށް ކިޔައި އުޅެނީ ” ފެހި” އޮފީހެވެ. މިއޮފީހުގެ ތެރޭގައި ހުންނަނީ ދެ މޭޒެވެ. ދެން ހުންނަނީ އަތްގަނޑުލީ ދެތިން ހަތަރު ގޮނޑިއެވެ. އަދި ފައިލްތައް ބަހައްޓާލާނެ ކަފޭރާއަކާއި، މޭޒުމަތީ ފަންކާއެކެވެ. އޮފީސް ހުޅުވާނީ މައްސަލައެއް ހުށަހަޅަން މީހަކު އަތުވެއްޖެ ނަމައެވެ. އެޒަމާނުގައި ފުލުސް އޮފީހަކީ މިއީއެވެ.\nނަމަވެސް އޭގެފަހުން 1972 މާރޗް 13 ވަނަ ދުވަހު ސިފައިންގެ ތެރެއިން ބަޔަކު ޚާއްޞަކުރައްވައި ފުލުހުންގެ ގޮތުގައި ރަޖިސްޓަރީކުރެވުނެވެ. މިމީހުން ސިފައިންގެ ރަޖިސްޓަރީން އުނިކުރެއްވިނަމަވެސް ދިރިއުޅުމާއި އެހެނިހެން ހުރިހަކަމެއް ހަމަޖެހިފައިއޮތީ ސިފައިންނާއެކުގައި ސިފައިންތެރޭގައެވެ. ފުލުހުން ހުރިހަކަމެއްގައިވެސް ރިޕޯޓްކުރަނީ މިނިސްޓްރީ އޮފް ޕަބްލިކް ސޭފްޓީ އަށެވެ.\n1972 ވަނަ އަހަރު ސިފައިންތެރެއިން ބަޔަކުވަކިކޮށް މިއުފެއްދެވި ފުލުހުން އޭގެފަހުން އަހަރުތަކެއްވީއިރު ނެތިހިގައްޖެއެވެ. މިމީހުން ރަސްމީލިޔެކިޔުމަކުން އުވާލެއްވިކަން ހޯދިހޯދުންތަކުން އަދި ފެނިފައެއް ނުވެއެވެ.\n1993 އޮކްޓޯބަރ 06 ވަނަ ދުވަހު ސ.ގަމުގައި ފުލުހުންގެ ޚިދުމަތްދޭންފެށުނެވެ. މިއީ، މާލެއިން ބޭރުގައި ސިފައިން ގާއިމްވެ ތިބެގެން ފުލުހުންގެ ޚިދުމަތްދިނުމުގެ ފެށުމެވެ.\n1997 ނޮވެމްބަރ 11 ވަނަ ދުވަހު ވިލީ ފުލުހުންގެ ޚިދުމަތް މާލޭގައި ދޭންފެށުނެވެ. މިއީ ކޮމިއުނިޓީ އޮރިއެންޓެޑް ޕޮލިސިންގ އަމަލީ ފެށުމެވެ.\n2004 ސެޕްޓެމްބަރ 01 ވަނަ ދުވަހު ދިވެހި ފުލުހުން މިނިސްޓްރީ އޮފް ޑިފެންސްގެ ދަށުން ވަކިކުރައްވައި ދިވެހި ފުލުހުންނަކީ މަދަނީ ބައެއްގެ ގޮތުގައި ހަމަޖައްސެވިއެވެ. މިއީ، އަޅުގަނޑަށް ގަބޫލުކުރެވޭގޮތުގައި މިރާއްޖޭގައި މަރުކަޒީ ފުލުހުން އުފެދުމެވެ.\nއެހެންކަމުން މިއަދު ދިވެހިރާއްޖޭގެ ފުލުހުން އެ ފާހަގަކުަމުން ގެންދަނީ އެބޭކަލުންގެ ޚިދުމަތުގެ ސަޔާހި އަހަރެވެ. އާދެ! 86 އަހަރެވެ. އެހެންކަމުން މި ފުރުޞަތުގައި ދިވެހިރާއްޖޭގެ އެންމެހާ ފުލުހުންނާއި ފުލުހުންގެ ޢާއިލާތަކަށް އަޅުގަނޑުގެ އަމިއްލަ ނަމުގައާއި އޭދަފުށި ޓައިމްސްގެ ނަމުގައި ދުވަހުގެ ތަހުނިޔާ އާއި ހެޔޮއެދުންތައް އަރިސް ކުރަމެވެ.\nތާރީޚީ ނަޒަރަކުން ފުލުހުން\nތާރީޚުގެ ކޮންމެ ދުވަސްވަރެއްގައިވެސް ރައިއްޔަތުންގެ މެދުގައި ޞުލްޙަގާއިމުކުރުމަށްޓަކައި މަސައްކަތްތަކެއް އެ އީރާއެއްގެ ޒަޢީމުން ކުރައްވާފައިވާ ކަމަކީ ކުޑަވެސް އޮޅުމެއްއޮތްކަމެއްނޫނެވެ. ފުލުހުންގެ ޚިދުމަތަކީ ޒަމާންވީ ޚިދުމަތެކެވެ. ގަދީމީ ޗައިނާގައި އެތައްހާސް އަހަރެއްވަންދެން “ޕްރިފެކްޗަރ ސިސްޓަމް” ހިންގައިފައިވެއެވެ. މިނިޒާމަކީ މިއަދުވެސް ޖަޕާން ކޮރެއާ ފަދަ ކުރިއަރާފައިވާ ގައުމުތަކުގައި ބޭނުންކުރަމުންދާ ނިޒާމެކެވެ.\nގަދީމީ ގްރީކްގައި މެޖިސްޓްރޭޓުންނަށް އެބޭފުޅުންގެ މަސައްކަތްޕުޅުތަކަށް އެހީތެރިކަން ފޯރުކޮށްދިނުމަށް ފުލުހުންގެ މަސައްކަތް އަލުން ލައްވާ ކުރުވަފައިވެއެވެ.\nޕެރިސްގައި އޮގަނައިޒްޑް ޕޮލިސް ފޯހެއް ފުރަތަމަ ގާއިމްކުރެވުނީ 1667 އަހަރުއެވެ. ފްރެންޗް ރިވޮލިއުޝަނަށްފަހު 1829 ވަނަ އަހަރު ފްރާންސްގައި ފުރަތަމައަށް ޔްނީފޯރމްޑް ޕޮލިސް ގާއިމްކުރެވުނެވެ.\n1737 ވަނަ އަހަރު ލަންޑަންގައި ވޮޗްމެން ސިސްޓަމް ގާއިމުކުރެވުނެވެ. 1749 ގައި ލަންޑަންގައި “ބޯ ސްޓްރީޓް ރަނަރ”ގެ ނަމުގައި ފުރަތަމަ ޕްރޮފެސަނަލް ޕޮލިސް ފޯހެއް ގާއިމުކުރެވުނެވެ.\n1642 ވަނަ ޝާއިޢުކުރި “ދަ ސެކެންޑް ޕާރޓް އޮފް ދަ އިންސްޓިޓިއުޓްސް އޮފް ދަ ލޯސް އޮފް ދަ އިންގްލެންޑް” “The second part of the laws of the England” ގައި ޕޮލިސް ލަފުޒު ލިޔެފައިވަނީ (”polles”) މިގޮތަށެވެ. “ޕޮލިސް” މިލަފުޒަކީ 18 ވަނަ ގަރުނުގައި ފްރެންޗް ބަހުން އިނގިރޭސި ބަހަށް ގެނެވުނު ލަފުޒެކެވެ.\nމިޒަމާނުގެ ފުލުހުންގެ ބިންގާއެޅުނީ ބެންތަމައިޓް ފެލޯސޮފީ Benthamite philosophy ގެ ދަށުންނެވެ. 19 ވަނަ ގަރުނަށް ދުނިޔެ ކުރިމަތިލީ ދުވަސްވަރުއެވެ.\n1861 ގައި ބްރިޓިޝް އިންޑިއާ ޕޮލިސް އުފެދިގެންއައެވެ. 1905 ގައި އިންޑިއަން އިމްޕީރިއަލް ޕޮލިސް އުފެދުނެވެ. އިގިރޭސި އިސްތިޢުމާރުގެ ދަށުން 1948 އިންޑިއާ މިނިވަންވުމާއި ގުޅިގެން ބަހާރަތިޔާ ޕުލިސް ސޭވާ ނުވަތަ އޯލް އިންޑިއާ ޕޮލިސް ސާވީސް (އައިޕީއެސް) އުފެދި އިންޑިއަން (އިމްޕީރިއަލް) ޕޮލިސް އިން ދެމުންދިޔަ ޚިދުމަތްތައް ދޭންފެއްޓިއެވެ.


Safari Rape Massala HRCM In Balan Fashaifi - Vaguthu\nކޮވިޑް-19: މިއަދުގެ އަދަދުން އުއްމީދެއް -4ގަޑިއިރު ކުރިން\nސަފާރީ ރޭޕް މައްސަލަ އެޗްއާރްސީއެމް އިން ބަލަން ފަށައިފި\nސަފާރީތަކެއް: ފޮޓޯ / ލިވަބޯޑް އެސޯސިއޭޝަން\nހުޅުމާލެ ފަޅުތެރޭގައި އޮތް ސަފާރީއެއްގައި ބިދޭސީ އަންހެނަކު ރޭޕް ކުރި މައްސަލަ ހިއުމަަން ރައިޓް ކޮމިޝަން އޮފް ދަ މޯލްޑިވްސް (އެޗްއާރްސީއެމް)އިން ބަލަން ފަށައިފިއެވެ.\nއެ މައްސަލަ އެޗްއާރްސީއެމް އިން ބަލަމުންދާކަން "ވަގުތު"އަށް ވަނީ ކަށަވަރުކޮށްދެއްވާފައެވެ.\nއެޗްއާރްސީއެމްގެ އޮފިޝަލަކު "ވަގުުތު"އަށް ވިދާޅުވީ، އެ މައްސަލަ ބަލަމުންދާ ކަމަށާއި، ތަފްސީލް ލިބުނުހާ އަވަހަކަށް ހިއްސާ ކުރާނެ ކަމަށެވެ.\nއެ މައްސަލަ އެޗްއާރްސީއެމް އިން ބަލަމުންދާއިރު، އެ މައްސަލައިގައި ހައްޔަރުކުރި މީހުން ދޫކޮށްލި މައްސަލަ މިވަނީ ވަރަށް ބޮޑުވެފައެވެ. އެ މައްސަލާގައި ހިމެނޭ ދެ މީހުންނަކީ ސަރުކާރުގެ ނުފޫޒުގަދަ މީހަކާއި ގުޅުން އޮންނަ މީހުން ކަމަށް ބުނާ އަޑުތަކެއް ދަނީ ފެތުރެމުންނެވެ.\nއެ މައްސަލައާ ގުޅިގެން ފުލުހުން އެޗްއާރްސީއެމްއަށް ހާޒިރު ކުރިތޯ ނޫސްވެރިއަކު ފުލުހުންގެ މީޑިއާ ވަޓްސްއެޕް ގްރޫޕްގައި ކުރި ސުވާލަކަށް ޖަވާބުދެއްވަމުން ފުލުހުންގެ މީޑިއާ އޮފިޝަލަކު ވިދާޅުވީ، މިހާތަނަށް އެޗްއާރްސީއެމްއަށް ފުލުހުން ހާޒިރުވާން އަންގާފައި ނުވާ ކަމަށެވެ.\n"މިނިވަން މުވައްސަސާތަކުން ފުލުހުންގެ މަސައްކަތަށް ފާރަވެރިވެރުމަށް ކުރާ މަސައްކަތްތަކަށް ފުލުހުންގެ ފުރިހަމަ އެއްބާރުލުން އަބަދުވެސް ލިބިގެންދާނެ". ފުލުހުން ވިދާޅުވިއެވެ.\nފުލުހުން މީގެ ކުރިން ވިދާޅުވީ، އެ މައްސަލަ ނުބަލަން ނުވަތަ މައްސަލައިގެ ތަހުގީގުގައި ވަކި ގޮތަކަށް އަމަލު ކުރުމަށް ކޮމިޝަނަރ އޮފް ޕޮލިސް މުހައްމަދު ހަމީދުގެ ފަރާތުން އެއްވެސް ފުލުހަކަށް އަންގާފައިނުވާ ކަމަށެވެ.\nއަދި ރޭ ފުލުހުން ވަނީ އެ މައްސަލައަކީ ރޭޕް ކޭސްއެއް ނޫން ކަމަށާއި، ފުލުހުން ބަލަމުންދަނީ ޖިންސީ ގޯނާގެ މައްސަލައެއް ކަމަށް ވިދާޅުވެފައެވެ.\nޒުވާން އަންހެނަކާ ޖިންސީ ގުޅުން ހިންގަން އެދުނު މީހާއަށް އައީ 54 ދުވަހުގެ ޖަލު ޙުކުމެއް\n10 އަހަރުގެ ކުއްޖަކަށް ޖިންސީ ގޯނާކޮށްގެން ފެހެންދޫ ކައުންސިލްގެ ނައިބް ރައީސް ހައްޔަރުކޮށްފި\nޖޫން 28, 2020 14:17\nމިހާރުވެސް ތިޔަ ތަނުގެ މެމްބަރުން ތިބީ ހޫނުފެނަށް ލާފައެވެ. ނަމަނަމަ މަޖްލިސްގެ ހިއުމަންރައިޓްސް ކޮމިޓީގައި އިންނަވާ ބޭފުޅާއާ ގުޅޭ އެއްވެސް ވާހަކައެއް، ތިޔަ ކަމާގުޅޭ ރިޕޯޓުގައި ނިހިމަނައްޗެއެވެ. ސަލާމަތްކަން ބޭނުންވާނަމަ، އަންހެން ކުއްޖާ ކުށްވެރިކޮށްފައި ރިޕޯޓު ލިޔާށެވެ.\nތިޔަ ކަމާވެސް އެމްޑީޕީގެ މެމްބަރުން އެއްކޮޅަށާއި ދެކޮޅަށް، އަނގަތަޅާނެއެވެ. އެކަމަކު ވޯޓަކާ ހަމައަށް ދާއިރު، ދެކޮޅަށް ވާހަކަ ދެއްކިމީހަކު ނުފެންނާނެއެވެ. އޮތްގޮތަށް އިއްތިފާގުން ފާސްކޮށްލާނެއެވެ.\nޖޫން 28, 2020 14:33\nމިމަސްއަލަ މަޖްލިސުން ބަލާގޮތަށް ހުށަހަޅާނެ މެމްބަރަކު ނެތްބާ.!! މިމަސްއަލަވެސް މީހަމަ ބަލާލަން ރަގަޅު މަސްއަލައެއް.\nޖޫން 28, 2020 15:12\nތީވެސް ބިރުދައްކާފައޮތް މުއައްސަސާއެއް ތިޔަ ތަނުންވެސް އިންސާފުން ކަމެއްނުކުރެވޭނެ ތިޔަ ހުރިހާކަމެއް ހަމަވީ ލާދީނީ އެމްޑީޕީ ކެނެރީ މަޖިލީހަކީ ހުރިހާކަމެއްކުރާ ހަމަ އެކަނިތަނަކީ ތަޙްޤީޤުކުރުމާ ޝަރީޢަތްކުރުމާ އަދަބު ކަނޑައެޅުމާ ޙުކުމް ތަންފީޒުކުރުމަކީ މިޤައުމުގަ މިހާރު ތިޔަ ޗަރުކޭސްކުޅޭތަނުން ކުރާކަމެއް ދެން ތިޔަ ކަން ނިމުނީ އެންމެފަހުން ރިރޯޓު ނެރޭއިރު ކުށްވެރިވާނީ ފުލުހުން ކަންނޭނގޭ މިހާރުވެސް ފުހުންނަށް ބިރުދައްކައި ހުރިހާ މިނިވަން މުއައްސަސާތަކަށް ބިރުދައްކައު ހުރިގާ ބާރެއް ތިޔަ ލާދީނީ ކެނެރީމަޖިލީހަށްނަގައި އަންނިގެ އަންބޮނޑިއަށް ޖަމާކޮށްފަވަނީ ވަރަށް އިންސާފުން މައްސަލަ ބަލާ ނިންމާވެ މިހާރު މިޤައުމަށް މިނިވަން މުއައްސަސާތަކެއް ޝަރުޢީ ކޯޓުތަކެއް ބޭޏުމެއްނުވޭ އެއީ އުވާލަންޖެހޭތަންތަން ކެނެރީމަޖިލިސް އޮތިއްޔާ ހުރިހާކަމެއް ކުރެވޭނެ\nޖޫން 28, 2020 16:53\nތިފަދަ ނުބައި ނުލަފާ ކަމެއް ކޮއްގެން އުޅެނީ އަނެއްކާ ކާކުބާ.. ޔަގީން ކޮންމެވެސް އެމްޕޯއެއްގެ ފިރިޔެއް ދަރިޔެއް ނޫނީ ތިމާގެ މީހަކު ކަމައްވާނީ.. އަވަހައް އެ ދެ މީހުންގެ ވަނަވަރާއި ނަން ހާމަ ކުރޭ.. އެމީހުންތިބީ އޭރު ބޮއެގެންނޭވެސް އެބަ ކިޔާ.\nޖޫން 28, 2020 18:14\nތިކަމަކައް އިންސާފެއް ނުލިބޭނެ މޑޕ ގެ ރޯޔަލް ބޭފުޅުން ކޮޅެއް ކުރެއްވި ކަމެއް ތިޔަކީ.


Maldivian Idol ge harakayitheri2managerun!\nމޯލްޑިވިއަން އައިޑޮލްގެ ހަރަކާތްތެރި ދެ މެނޭޖަރުން!\nނިޔާޒު އަދި ރިޒާ އަވަސްއަށް އިންޓަވިއު ދެނީ - އަވަސް ފޮޓޯ: އަހުމަދު ޝުރާއު\nމޯލްޑިވިއަން އައިޑޮލްގެ ޓީމްގެ ހުނަރާއި ކުޅަދާނަކަމުގެ ވާހަކަ އަބަދުވެސް ދެކެވެއެވެ. އެކަމަކު މޯލްޑިވިއަން އައިޑޮލް، މޯލްޑިވިއަން އައިޑޮލްގެ ގޮތުގައި ފެނިގެންދަނީ މެނޭޖްކުރެވޭ ގޮތް ރަނގަޅުވެގެނެވެ. ރާއްޖޭގައި މިހާތަނަށް ހަދާ އެންމެ ބޮޑު ޝޯ މެނޭޖުކުރުމުގައި އިސްވެ ހަރަކާތްތެރިވަނީ ޕީއެސްއެމްގެ ދެ މުވައްޒަފެކެވެ. އެއީ އަލީ ރިޒާ އިސްމާއިލާއި ހުސެއިން ނިޔާޒެވެ.\nފުރަތަމަ އަލީ ރިޒާ އިސްމާއިލަށް ޖެހިލަމާ ހިނގާށެވެ. އޭނާ ޕީއެސްއެމްގެ ހެޑް އޮފީހުގައި މަސައްކަތްކުރާތާ 10 އަހަރުވެފައިވާއިރު، ރިޒާގެ ވަޒީފާއަކީ ލީގަލް ކަންކަން ކުރުމެވެ. މޯލްޑިވިއަން އައިޑޮލްގައި ވެސް މައިގަނޑު ގޮތެއްގައި ރިޒާ ކުރާ މަސައްކަތްތަކީ އެއީ އެވެ. އައިޑޮލްގައި މަސައްކަތްކުރުމުގެ ފުރުސަތު ރިޒާއަށް ދިނީ ވެސް ވަރަށް އިތުބާރާއެކުގަ އެވެ.\n"އައިޑޮލްގެ އެއްވެސް ކަމަކަށް އެގްރިމެންޓެއް ނެތި ނުވަންނާނެ، ސްޕޮންސަރުންނާއި ބައިވެރިން ވެސް އެގްރިމެންޓަކާ ނުލައެއް ބައިވެރިއެއް ނުވާނެ، ހަދަން ޖެހޭ ހުރިހާ އެގްރިމެންޓެއް ހެދުމާ އެނޫނަސް ގާނޫނީ ގޮތުން ހައްލުކުރަން ޖެހޭ ބައެއް ކަންތައްތައް ހައްލުކޮށް، އެކަހަލަ މަސައްކަތްތައް އަޅުގަނޑު ކުރަނީ،" ރިޒާ ބުންޏެވެ.\nރިޒާ މިހާރު ވަނީ ސްޕޮންސަރުންގެ ހުރިހާ އެގްރިމެންޓެއް ހަދާ ނިންމާފައެވެ. އަދި ބައިވެރިން އޮޑިޝަނުގައި ބައިވެރިވުމަށް ސޮއިކުރާ އިގުރާރާއި ތިއެޓާ ރައުންޑަށްދާ ކުދިންނާއެކު ވެސް މިހާރު ވަނީ އެގްރިމެންޓް ހަދާފަ އެވެ. ޝޯގެ އެންމެ ފަހުގެ އެގްރިމެންޓް ހަދައި، ޝޯގެ ބައިވެރިން މަގުމައްޗާއި އެހެން ވެސް ތަންތާގައި އުޅެންޖެހޭނެ އުސޫލާ ގަވާއިދުތައް ވެސް އެކުލަވާލަނީ ކުރިން އަތޮޅު އޮފީސް ހިންގުމުގެ ތަޖުރިބާވެސް ހުރި އަދި ޅެންވެރިކަން ވެސް ކުރާ ރިޒާ އެވެ.\nރިޒާ އަވަސްއަށް އިންޓަވިއު ދެނީ - އަވަސް ފޮޓޯ: އަހުމަދު ޝުރާއު\n"ކުއްލި ކުއްލިއަށް ކުރަންޖެހޭ ކަންތައްތައް ވެސް ހުރޭ، ރަށަކަށް ގޮސް ހަމަ ކުއްލިއަކަށް ކަމެއްކުރަން ޖެހިދާނެ، އެހެންވެއްޖެ ނަމަވެސް އެބަޔަކާއެކު ގާނޫނީ ކަންތައްތައް ނިންމާލަން ޖެހޭ އެ ވަގުތުން ވެސް، ބައެއް މީހުންނަށް ފައިސާ ދިނުމަށް ވެސް ގާނޫނީ ގޮތުން ނިންމަން ޖެހޭ ކަންތައްތައް ނިންމަން،" ރިޒާގެ މަސައްކަތް އޭނާ ކިޔައިދިނެވެ.\nރިޒާ ވަނީ ހުރިހާ އޮޑިޝަންތަކެއްގައި ވެސް ބައިވެރިވެފަ އެވެ. ގާނޫނީ ގޮތުން ކުރަންޖެހޭ ކަންތައްތަކުގެ އިތުރުން ކުރަން ޖެހުނު ކޮންމެ މަސައްކަތްތެއް ވެސް ރިޒާ ވަނީ އޮޑިޝަންތަކުގައި ކޮށްފަ އެވެ. އޮޑިޝަންތައް މެނޭޖުކުރުމުގައި ރިޒާ ވަނީ ހަރަކާތްތެރިވެފަ އެވެ. ރިޒާގެ އިތުރުން ދެން މި މަސައްކަތުގައި ހަރަކާތްތެރިވީ ނިޔާޒެވެ.\n"ކޮންމެ ރަށަކަށް ވެސް އެ ރަށެއްގެ ބޮޑެތި ފަރާތްތަކާއި ފުލުހުންނާ ބައްދަލުކުރަން، އޮޑިޝަން ނިމެންދެން އެ ފަރާތްތަކުގެ އެހީ ހޯދަން، ރަށްރަށުން ވަރަށް ބޮޑު ތަރުހީބެއް ލިބުނު، ބެރެއް ޖަހާލަން ޖެހުނަސް ގުރޫޕްތަކާ ވާހަކަ ދައްކާލައިގެން އެކަން ކޮށްލެވޭ، ހިނގާފައި ދަމުން ސައިކަލްގައި ދާ މީހަކު ކައިރީ ތަނަކަށް ގެންގޮސް ދިނުމަށް ބުނުމުން ހެޔޮ ހިތުން ގެންގޮސްދޭ ވަރަށް ތަފާތު ތަޖުރިބާއެއް، ކުއްލި ކުއްލިއަކަށް ނިންމަންޖެހޭ ކަންތައްތައް ކުރުމަށް މިހާރު ފަސޭހަވާނެ، " ރިޒާގެ ތަޖުރިބާ ހިއްސާކޮށްލި އެވެ.\nރިޒާގެ ވާހަކަ މަޑު ޖައްސާލާފައިވާ ނިޔާޒުގެ ވާހަކައަށް ޖެހިލާނަމެވެ. ހުސެއިން ނިޔާޒަކީ ޓީވީއެމްގައި ޕްރޮޑިއުސަރެއްގެ ގޮތުގައި ހަރަކާތްތެރިވާތާ 19 އަހަރުވެފައިވާ ޕްރިޑިއުސަރެކެވެ. ހުސެއިން ނިޔާޒުގެ އެންމެ ފާހަގަކޮށްލެވޭ އުފެއްދުމުގެ ތެރޭގައި "ވޮއިސް އޮފް މޯލްޑިވްސް" ހިމެނެ އެވެ. އެ ނަމާއެކު ނިޔާޒުގެ ކުޅަދާނަކަން ވަޒަންކޮށްލެވޭނެކަން ކަށަވެރެވެ. ވޮއިސް އޮފް މޯލްޑިވްސްގެ ތަޖުރިބާއާއެކު މޯލްޑިވިއަން އައިޑޮލްގައި ނިޔާޒު އަދާ މަސައްކަތްތަކަކީ ފައިސާގެ މުއާމަލާތްތަކާ ބެހޭ މަސައްކަތްތަކެވެ.\n"މުޅި އެތި މެނޭޖްމުރުމުގައި އުޅެވިފައި މިހުރީ، ރަށްރަށަށް އޮޑިޝަންތަކުގައި ދިޔުމާއި ދެން ހުރިހާ ލޮޖިސްޓިކް ކަންތައްތަކެއް ހަމަޖެއްސުމާ، ޓީމް މިކޮޅުން [މާލެ] ދިޔުމުގެ ކުރިން ހުންނާނެ ތަނަކާއި ކާނެ ގޮތަކާ ހަމަޖެއްސުން، އަޅުގަނޑުމެން ކޮންމެ ރަށަކަށް ވެސް ކްރޫއަށްވުރެ ދެ ދުވަސް ކުރިން ގޮސް، ގާތްގަނޑަކަށް 35 މީހުންގެ ކްރޫއެއް މި ގެންގުޅެނީ، އެ 35 މީހުންގެ އެކޮމަޑޭޝަން، ފުޑް، ޓްރާސްޕޯޓް އެ ހުރިހާ ކަމެއް އެ ހުރިހާ ރަށެއްގައި ކުރުމުގެ މަސައްކަތް އަޅުގަނޑާ ހަވާލުވެފައި އޮތީ، އޭގެ އިތުރުން ފައިސާއާ ހަވާލުވެ، އެކަންތައް ނިންމުމުގެ މަސައްކަތް ވެސް ކުރިއަށް ގެންދިޔައިން،" ނިޔާޒު ބުންޏެވެ.\nނިޔާޒު އަވަސްއަށް އިންޓަވިއު ދެނީ - އަވަސް ފޮޓޯ: އަހުމަދު ޝުރާއު\nޕްރޮގްރާމް އުފެއްދުމުގެ މަސައްކަތްކުރާ ނިޔާޒަށް މިފަހަރު ކުރިން ނުކުރާ މަސައްކަތްތަކެއް ކުރަން ޖެހުނު ނަމަވެސް އެ މަސައްކަތް އޭނާ ކޮށްފައިވަނީ ވަރަށް ފުރިހަމަ ކޮށެވެ. އެކަން އޭނާ ކަށަވަރު ކޮށްދިނެވެ. ނިޔާޒު ބުނިގޮތުގައި ކޮންމެ ރަށަކުން ވެސް ފައިބާފައިވަނީ އެ ރަށަކަށް ދައްކަން ޖެހޭ ހުރިހާ ފައިސާއެއް ދައްކާ، ފައިސާގެ މުއާމަލާތްތައް ނިންމުމަށްފަހު އެވެ. ނިޔާޒު ބުނި ގޮތުން އޮޑިޝަންތަކަށް ކަނޑައެޅި ބަޖެޓުން ބާކީކޮށް އެ ބައި އޮފީހާ ވެސް އޭނާ ވަނީ ހަވާލުކޮށްފަ އެވެ.\n"އައިޑޮލްގެ ބަޖެޓް ހެދީ މުޅިން އެހެން ބައެއް، އަޅުގަނޑަށް އޮތީ އެ ބަޖެޓް ސްޕެންޑް ކުރުމުގެ ބައި، އެ ތަފާތު ތަޖުރިބާއެއް، މެނޭޖްކުރުމުގެ ބައި ރަނގަޅަށް އަޅުގަނޑަށް ގެންދެވޭތީ ކަމަށް ގަބޫކުރަނީ މެނޭޖްމެންޓުން އެ މަސައްކަތް ހަވާލުކުރީ އަޅުގަނޑަށް،" ނިޔާޒު ބުންޏެވެ.\nމެނޭޖްމެންޓް ކުރުމުގެ އިތުރުން ވެސް ނިޔާޒު ވަނީ ވަރަށް ބުރަ މަސައްކަތެއް ކޮށްފަ އެވެ. އޮޑިޝަންތަކުގައި ބައިވެރިވި އެތައް ސަތޭކަ ކުދިންނެއް ހެއްވާލައި، ރޮއްވާލާފައިވަނީ ނިޔާޒެވެ. ކުދިން އޮޑިޝަންތަކަށް އައުމުން ޕްރި ކާސްޓިންކޮށް، އެ ކާސްޓިންގައި އެ ކުދިންނަށް ލިބުނު ނަތީޖާ ބުނަން އިންނަނީ ނިޔާޒެވެ. އެ ކުއްޖަކީ ޖަޖުންގެ ކުރި މައްޗަށް ދިޔުމަށް އެކަށީގެންވާ ކުއްޖެއްތޯ ނުވަތަ ނޫންތޯ އެ ކުއްޖެއް ކައިރީގައި ބުނަނީ ނިޔާޒެވެ. މިއީ ނިޔާޒަށް ކުރެވުނު ބޮޑު އަދި އުނދަގޫ ތަޖުރިބާއެކެވެ.\n"އަޅުގަނޑުގެ ހަޔާތުގައި މިފަދަ ބޮޑު ޝޯއެއް ބާއްވާތީ ވެސް ފަހުރުވެރިވަން އަދި އަޅުގަނޑަށް ކޮންމެވެސް ހައިސިއްޔަތަކުން ޝޯގައި ބައިވެރިވުމަށް ފުރުސަތު ލިބުމުން ވެސް، ބައިވެރިވާން ފުރުސަތު ލިބުނީމާ ވަރަށް އުފާވޭ، އަސްލު ކަންކަން ކުރަންޖެހޭ ގޮތަށް ކުރަން މި ދަސްވީ އަސްލު، ބޮޑު އެކްސްޕީރިއެސްއެއް ލިބުނު، ދެން ކުރިއަށްހުރި އުފެއްދުންތަކަކަށް މީގެން ފައިދާ ކުރާނެ،" ނިޔާޒު ބުންޏެވެ.\n"ލޮޖިސްޓިކަލީ ކުރަންޖެހޭ ހުރިހާ ކަމެއް ކުރުމާއި ގްރައުންޑްގައި ކުރަންޖެހޭ ހުރިހާ ކަމެއް އޮތީ އަޅުގަނޑާ ހަވާލުވެފައި، އެއީ މޮހެރެއް ގަންނަން ނަމަވެސް، ގޮނދަޑި އެއް ބާލީހެއް ނަމަވެސް އަޅުގަނޑު އެ ހުރިހާ ސްޕެންޑެއް ކުރަނީ، އެކަންކަން އަޅުގަނޑު ކޮށްދެނީ، 35 މީހުން ގޮވައިގެން އުޅެވުނު، ޓީމް ވަރަށް ޑިސިޕްލިން އަސްލު، އެ ޑިސިޕްލިންގައި ހުރިހާ އޮޑިޝަންތަކެއްގައި ހިފެހެއްޓުނު،" ނިޔާޒު ބުންޏެވެ.\nނިޔާޒާއި ރިޒާ އެންމެ ބޮޑަށް ފާހަގަކުރި ކަމަކީ ރަށްރަށުގެ ރައްޔިތުންގެ ހިތްހެޔޮ ކަމެވެ. ނިޔާޒު ބުނިގޮތުގައި އޮޑިޝަންތަކަށް ކަނޑައެޅި ބަޖެޓް އެ ބަޖެޓްގައި ތެރޭގައި ނިންމާލެވުނީ ރަށްރަށުން ލިބުނު އެއްބާރުލުމުގެ ސަބަބުންނެވެ. އަދި ރިޒާ އާއި ނިޔާޒު ގަބޫލުކުރާ ގޮތުގައި މޯލްޑިވިއަން އައިޑޮލްއަކީ ރާއްޖޭގައި މިހާތަނަށް އުފެއްދި އެންމެ ފެންވަރު ރަނގަޅު ޝޯއެވެ. އަދި ޝޯގައި ކުރެވުނު މަސައްކަތްތަކާ މެދު ދެ މީހުން ވެސް ތިބީ ވަރަށް ހިންހަމަ ޖެހިފަ އެވެ. އަދި ޝޯގައި ކުރިއަށް ވެސް މަސައްކަތްތައް ކުރުމަށް އަތުކުރި އޮޅާލައިގެންނެވެ. ރިޒާ އާއި ނިޔާޒުގެ މަސައްކަތްތަކަށް ކާމިޔާބީއަށް އެދެމެވެ.


Mediflex Dental: Raajjeyge furathama Dental Laboratory aa eku dhathuge enme fenvaru rangalhu faruvaa enme avahah! - One Online\nމެޑިފްލެކްސް ޑެންޓަލް: ރާއްޖޭގެ ފުރަތަމަ ޑެންޓަލް ލެބޯޓަރީއާއެކު ދަތުގެ އެންމެފެންވަރު ރަނގަޅު ފަރުވާ އެންމެއަވަހަށް\nމެޑިފްލެކްސް ޑެންޓަލް ކްލިނިކުގައި ޕޭޝަންޓަކަށް ދަތުގެ ފަރުވާ ދެނީ-- ވަންފޮޓޯ: ޔޫސުފް ސޮފްވާން\nސިއްހީ ގޮތުން ދުޅަހެޔޮކޮށް ތިބުމަށް ދިވެހީން ދޭ ސަމާލުކަން މި ވަނީ ވަރަށް ބޮޑުތަނުން އިތުރުވެފައެވެ. ދުޅަހެޔޮ ސިއްހަތެއްގައި ތިބުމަށް ހާއްސަ ސަމާލުކަމެއް ކޮންމެ މީހަކުވެސް މިއަދު އެދެނީ އެކަމަށް ވެފައިވާ ހޭލުންތެރިކަންވެސް ބޮޑުވެފައި ވާތީއެވެ. އެގޮތުން ދަތުގެ ފަރުވާ ހޯދައި ދަތްތައް އުފެދުމުގައި ހުންނަ އައިބުތައް ފިލުވުމާއި މި ކަންކަމުގައި ދިމާވާ ސިއްހީ ފަރުވާ ހޯދުމާއި ދަތްތައް ރީތިކޮށް ބެހެއްޓުމަށް ގިނަ ބަޔަކު ފަރުވާ ހޯދަމުން އަންނަ އިރު ރާއްޖޭގައި މިހައިތަނަށް ޑެންޓަލް ކެއާ އޮތީ އެންމެ އެކަށީގެންވާ ހިސާބުގައެއް ނޫނެވެ.\nނަމަވެސް މެޑިފްލެކްސް އިން މިވަނީ ރާއްޖޭގެ ޑެންޓަލް ކެއާ އެހެން ހަރުފަތަކަށް ގެންދަން ޑިޖިޓަލް ލެބޯޓަރީއެއް ހުޅުވައި ދަތުގެ ފަރުވާ ފޯރުކޮށްދޭން ފަށައިފައެވެ.\nމެޑިފްލެކްސް ގެ ޒަމާނީ ޑިޖިޓަލް ލެބޯޓަރީ\nމެޑިފްލެކްސް ގެ "ކެޑްކެމް" ޑެންޓަލް ލެބޯޓަރީ އަކީ ރާއްޖޭގެ އެފަދަ ފުރަތަމަ ލެބޯޓަރީއެވެ. މި ލެބޯޓަރީއަކީ މެޑިފްލެކްސް އިން ރާއްޖެއަށް ތައާރަފު ކުރި ލެބެކެވެ. ޒަމާނީ މެޝިނަރީސް ތަކާއި ޒަމާނީ ފަރުވާ ލިބޭ އެ ލެބުގެ ސަބަބުން މެޑިފްލެކްސް ގެ ޑެންޓަލް ކްލިނިކަށް ފަރުވާ ހޯދަންދާ ބަލި މީހުންނަށް ފަސޭހަކަމާއެކު ހިދުމަތްތައް ލިބި ފަރުވާތައް އެތައް ގުނައަކަށް އަވަސްވާނެ ކަމަށް މެޑިފްލެކްސް އިން ބުނެއެވެ.\nރާއްޖޭގެ ޑެންޓަލް ކްލިނިކް ތަކުން އާއްމުކޮށް "ކްރައުން" އަދި "ބްރިޖް" ފަދަ ތަކެތި ހެދުމަށް ދަތުގެ "އިމްޕްރެޝަން" ނެގުމަށްފަހު ފޮނުވަން ޖެހެނީ ބޭރު ގައުމުތަކަށެވެ. އެ ހިދުމަތް ހޯދަން އާއްމުކޮށް މަހަކަށްވުރެ ގިނަ ދުވަސް ބައެއްފަހަރު ހޭދަ ކުރަން ޖެހޭއިރު އެއީ ދަތުގެ ފަރުވާ ހޯދުމުގައި ރާއްޖޭގައި ދިމާވާ އެއްމެ ބޮޑު އެއް ގޮންޖެހުމެވެ. ނަމަވެސް މެޑިފްލެކްސް އިން މިވަނީ އެކަމަށް ހައްލެއް ހޯދައިދީފައެވެ.\nމެޑިފްލެކްސްގެ ސީނީއާ ޑެންޓިސްޓް ޑރ. ޝިއާން ވަން އަށް އިންޓަވިއު ދެއްވަނީ---- ވަންފޮޓޯ: ޔޫސުފް ސޮފްވާން\nމެޑިފްލެކްސްގެ ސީނީއާ ޑެންޓިސްޓް ޑރ. ސިޔާން "ވަން" އަށް ވިދާޅުވިގޮތުގައި އެ ޑެންޓަލް ލެބްގައި ގާއިމްކޮށްފައިވާ "ކެޑްކެމް" ޑިޖިޓަލް ލެބް މެދުވެރިކޮށް ދަތުގެ އިމްޕްރެޝަން ނަގައި ދަތުގެ ތުރީޑީ ސްކޭން ވެސް ހެދޭނެއެވެ. އަދި ޕްރޮސީޖާ ކުރިއަށްގެންދިއުމުގެ ކުރިން އޮގްމެންޓެޑް ރިއެލިޓީ (އޭއާރް) ބޭނުންކޮށް ބަލިމީހާއަށް ޕްރޮސީޖާ ހަދާގޮތް ދައްކުވައިދޭނެ ކަމަށާއި އަދި ދަތްތަކަށް ފިޓުވާ ކްރައުން އާއި ބްރިޖް ފަދަ ތަކެތިވެސް 24 ގަޑިއެއްހާއިރު ތެރޭ ހެދޭނެ ކަމަށް ޑރ. ސިޔާން ވިދާޅުވިއެވެ.\n"ރާއްޖެ އަކީ ޓްރެވެލިން އުނދަގޫ ތަނެއް ދޯ! ވާގޮތަކީ ޓްރެވެލް ކޮށްފައި ރާއްޖެތެރެއިން މީހަކު އައިސް މާލޭގައި އެހުންނައިރު ފަރުވާއަށްވުރެ ގިނައިން ހަރަދުކުރަންޖެހެނީ ހުރުމަށް. މެޑިފްލެކްސް ޑެންޓަލް އަސްލު ވުޖޫދަށް އަންނަން ޖެހުނީ މިކަހަލަ ބައިވަރު ޕްރޮބްލަމްސް ތަކެއް ރާއްޖޭގައި ހުރެގެން. މިކަންކަމަށް ބަލައި މެޑިފްލެކްސް ޑެންޓަލް އިން މިކުރާ ކަމަކީ ހުރިހާ ހިދުމަތެއް އަވަހަށް ލިބޭނެ ގޮތް ހަދައިދެނީ" ޑރ. ސިޔާން ވިދާޅުވިއެވެ.\nމީގެ އިތުރުން މެޑިފްލެކްސްއިން މޫނުމަތީގެ ހާއްސަ ސްކޭނެއް ކަމަށްވާ "ސީބީސީޓީ" ސްކޭންގެ ހިދުމަތާއި ދަތުގެ ތައްގަނޑު ނެގުމުގެ ބަދަލުގައި ޑިޖިޓަލް އިންޕްރެޝަން ޕްރައިމް ސްކޭން އިމޭޖް ކޮންސްޓްރަކްޝަންއާއި އެކު ކްރައުން، ބްރިޖް އަދި "ޑެންޗާ" ފަދަ ތަކެތި ހަދައިދެއެވެ. އިތުރު ހިދުމަތްތަކުގެ ތެރޭގައި މެކްޒިލޯ ފޭޝަލް ސާޖަރީ، އޯތޮޑޮންޓިސްޓިކް އަދި އެންޑޯޑޮންޓިކްސްގެ ހިދުމަތްތައްވެސް ތައާރަފު ކޮށްފައިވާ ކަމަށް ޑރ. ސިޔާން ވިދާޅުވިއެވެ.\nމެޑިފްލެކްސް ޑެންޓަލް ކްލިނިކް: ދަތުގެ ހުރިހާ ފަރުވާއެއް އެއްތަނަކުން\nމެޑިފްލެކްސް ޑެންޓަލް ކްލިނިކަކީ ޒަމާނީ ފެންވަރުގެ ފަރުވާ ލިބޭ ކްލިނިކެކެވެ. މިކްލިނިކަކީ އެންމެ ޒަމާނީ ފެންވަރުގެ ޑިޖިޓަލް ލެބަކާއި އޮޕަރޭޝަން ތިއޭޓަރެއްވެސް ގާއިމުކޮށް ރާއްޖޭގެގައި މިފަދަ ހިދުމަތެއް ފޯރުކޮށްދޭ ފުރަތަމަ ޑެންޓަލް ކްލިނިކް ކަމުގައި ފާހަގަކުރެއެވެ.\nޑރ. ސިޔާން ވިދާޅުވިގޮތުގައި އެ ތިއޭޓަރުން ހޭނައްތައިގެންނާއި ސެޑޭޓް ކޮށްގެން ދަތުގެ ހުރިހާ ފަރުވާއެއް ލިބޭނެއެވެ. އަދި އަނގަމަތީގެ ތަފާތު އޮޕަރޭޝަންތަކާއި ސިސްޓް ނެގުން ފަދަ އެތައް ހިދުމަތްތަކެއް ފޯރުކޮށްދެއެވެ. އެއީ މިހާތަނަށް އާއްމުކޮށް ރާއްޖެއިން ބޭރުން ހޯދަންޖެހިފައި ހުރި ހިދުމަތްތަކެކެވެ. މިހިދުމަތްތައް މިކްލިނިކްގައި ފޯރުކޮށްދެއްވަނީ ކަމުގެ ތަޖުރިބާ އާއި ހުނަރު ލިބިފައިވާ، ދިވެހިރާއްޖޭގެ ފުރަތަމަ މެކްޒިލޯ ފޭޝަލް ސާޖަން ޑރ. ފަތުހުﷲ ސަޢީދު އެވެ.\nޑރ. ސިޔާން ވިދާޅުވި ގޮތުގައި އަނގަޔަކީ ހަށިގަނޑަށް ޖަރާސީމު އެންމެ ބޮޑަށް ވައްދާ އެއް ޒަރީއާއަށް ވާއިރު މެޑިފްލެކްސް ޑެންޓަލް ކްލިނިކުން އެންމެ އިސްކަންދޭ އެއްކަމަކީ ހައިޖީން އެވެ. އެއީ ފަރުވާ ހޯދަން އަންނަ މީހުންނަށް ރައްކާތެރިކަން ކަށަވަރު ކުރުމަށެވެ.\nއެ ކްލިނިކުގައި ދަތުގެ ފަރުވާ ދިނުމުގައި ބޭނުން ކުރާ ހުރިހާ ސާމާނަކީ ސްޓެރިލައިޒް ކޮށްފައިވާ ސާމާނެވެ. ޑރ. ސިޔާން ވިދާޅުވި ގޮތުގައި ކްލިނިކުގެ ހުރިހާ އިކުއިޕްމަންޓެއް ހުންނަނީ ސްޓެރިލައިޒްކޮށް ހާއްސަ ޕައުޗްތަކުގައި ބަންދުކޮށްފައެވެ. އަދި މި ޕައުޗްތަކުން އެ ސާމާނެއް ނަގާނީވެސް ބަލިމީހާއަށް ފަރުވާ ދޭ ވަގުތު ބަލިމީހާގެ ކުރިމަތީގައެވެ.\nމެޑިފްލެކްސް ޑެންޓަލް ކްލިނިކުގައި ދަތުގެ ފަރުވާ ދޭ އިކުއިޕްމަންޓުތައް ޕައުޗުގައި ބަންދު ކޮށްފައި -- ވަންފޮޓޯ: ޔޫސުފް ސޮފްވާން\nޑރ. ސިޔާން ގަބޫލު ކުރައްވާ ގޮތުގައި ދަތުގެ ފަރުވާއަކީ އަސްލު އަގު ބޮޑު ފަރުވާ ތަކެއް ނޫނެވެ. އަދި ރާއްޖޭގެ ޑެންޓަލް ކެއާ އަގުބޮޑު ވަނީ ފަރުވާ ލަސްކުރުމުން ކަމަށް ޑރ. ސިޔާން ވިދާޅުވެއެވެ. މެޑިފްލެކްސްއިން ރެގިއުލާ ޑެންޓަލް ޗެކްއަޕް ހަދައިދިނުމާއި ބަލިތައް އަވަހަށް ދެނަގަނެ ބަލީގެ ކުރީ ސްޓޭޖްތަކުގައި ފަރުވާ ދެވެން ފެށުމަކީ އެކަމަށް ކުރަން ޖެހޭ ހަރަދުވެސް ބޮޑުތަނުން ކުޑަވާނެ ކަމެކެވެ.\nމެޑިފްލެކްސް އިން އަންނަނީ ރާއްޖޭގައި ދެވޭ ދަތުގެ ފަރުވާގެ ހިދުމަތް ފުޅާކުރުމުގެ މަސައްކަތް ކުރަމުންނެވެ. ޑެންޓަލް ކެއަރގެ އިތުރުފަރުވާތައް ތައާރަފުކުރުމުގެ މަސައްކަތް ކުރަމުން އަންނަ އިރު ޑެންޗާ (މުޅި ދަތްޕިލަ) 24 ގަޑިއިރު ތެރޭގައި ޖަހައިދެވޭނެ ކަމަށާއި މިހިދުމަތް ވަރަށް އަވަހަށް ތައާރަފު ކުރައްވާނެ ކަމަށް ޑރ. ސިޔާން ވިދާޅުވެއެވެ.\nމެޑިފްލެކްސް އަކީ ރާއްޖެއަށް ސިއްހީ ގިނަ ސާމާނު އެތެރެ ކުރާ މެޑްޓެކް މޯލްޑިވްސްގެ ސަބްސިޑިއަރީ ކުންފުންޏެކެވެ. މެޑިފްލެކްސްގެ ޑެންޓަލް ކްލިނިކުން ޑެންޓަލް ދާއިރާގެ ހުރިހާ ހިދުމަތެއް ލިބެން ހުންނައިރު މިއީ ރާއްޖެއަށް މުޅިން އާ ހިދުމަތްތަކެކެވެ. އަދި މެޑިފްލެކްސްގެ މަގްސަދަކީ ދަތުގެ ފަރުވާއަށް ރާއްޖެއިން ބޭރަށް ދިއުން ހުއްޓުވައިލުމުވެ. އަދި އަތްފޯރާފަށަށް ރާއްޖޭގެ ދަތުގެ ފަރުވާ ގެނެސްދިނުމެވެ.


Campaign foarigadu nimumaka! – adduLIVE\nކެމްފެއިން ފޯރިގަނޑު ނިމުމަކަށް!\nApr 04, 2019, 17:50 އައިޝާ އިބްރާހިމް\nއަންނަ ހޮނިހިރު ދުވަހު ބާއްވާ ރައްޔިތުންގެ މަޖިލީހުގެ އިންތިޙާބުގެ ކެމްޕެއިން ޖޯޝާއި ފޯރީގައި ކުރަމުން އަންނަ އިރު މާދަމާ ހަވީރު6ޖެހުމާއި އެކު ކެމްޕެއިން ކުރުމުގެ ވަގުތު ހަމަވާނެއެވެ.\nރާއްޖޭގެ ހުރިހާ ސަރަހައްދެއްގައިވެސް މަޖްލިސް އިންތިހާބުގެ ކެމްޕެއިން ފޯރި ގަދައެވެ. ކޯލިޝަނަކުން ވެރިކަމަށް އައިސް ކުޑަ ދުވަސްކޮޅެއްގެ ތެރޭގައި މަޖްލިސް އިންތިހާބަށް ނިކުތް އިރު މިވަނީ ކޯލިޝަން ގޮތަކަށް ރޫޅިފައެވެ.\nރައިސް އިބްރާހިމް މުހައްމަދު ސޯލިހު އާއި ރައީސް ނަޝީދުވެސް ކެނޑި ނޭޅި ވަގުތު ހޭދަކުރައްވަމުން ދަނީ މަޖްލިސް އިންތިހާބުގެ ކެމްޕެއިންގައެވެ. މި ކެމްޕެއިންގެ ބެނާތަކާއި ފޮތިތައް އަދި ދިދަ ފަތިތައް މަގު ހުރަހަށް ދަމާފައިވާ އިރު މަގު ފާރުތަކާއި ހުސް ބިންތަކުގައި ބޮޑެތި ބިލްބޯޑުތައް ވަނީ ޖަހާފައެވެ.\nކެމްޕެއިން ފޯރީގައި ކޮންމެ އިންތިޙާބެއްވެސް ނިމެނީ އެތައް ކަމެއް ހިނގުމަށްފަހުއެވެ. މިފަހަރުގެ އިންތިހާބު އެންމެ ތަފާތީ ކޯލިޝަނުން އިންތިހާބަށް ކެންޑިޑޭޓުން ނެރުމުންނެވެ.\nވެރިކަމަށް އައުމަށް އެމްޑީޕީ އާއި ޖުމްހުރީ ޕާޓީ އަދި އަދާލަތުގެ އިތުރުން ރައީސް މައުމޫންގެ މޯލްޑިވްސް ރީފޯމް މޫވްމަންޓުން ހެދި ކޯލިޝަނުން އެކުގައި މަޖްލިސްއަށް ނިކުމޭ ގޮތެއް ނުވިއެވެ. ދާއިރާ ބެހުމުގައި އެއްގަލަކަށް ނޭރުމުގެ ސަަބަބުން އެމްޑީޕީން 87 ދާއިރާގެ ތެރެއިން 86 ދާއިރާއަށް ނިކުންނަން ނިންމިއެވެ.\nއެމްޑީޕީ ފިޔަވައި ދެން އެންމެ ބޮޑު ޕާޓީ ޖުމްހުރީ ޕާޓީން 41 ދާއިރާއަށް ނިކުންނަން ވަނީ ނިންމާފައެވެ. އަދި ޖޭޕީން ވަނީ ސަރުކާރާއި އެކު ކޯލިޝަންގައި އޮވެ މަޖްލިސްއޮ އިންތިހާބުގައި އިދިކޮޅު ޕީޕީއެމް، ޕީއެންސީ ކޯލިޝަނަށް ތާއިދު ކުރަން ނިންމުމުން އިންތިހާބުގެ ފޯރި ގަދަވެގެންދިޔައެވެ.\nކޯލިޝަންގައި ހިމެނޭ އަދާލަތު ޕާޓީއާއި ރައީސް މައުމޫންގެ ރިފޯމް މޫވްމަންޓުންވެސް ވަކި ވަކި ދާއިރާ ތަކަކަށް ކެންޑިޑޭޓުން ނެރެ ވަކިން ކެމްޕެއިން ފެއްޓިއެވެ. އެއާއި އެކު ސަރުކާރު ކެންޑިޑޭޓުން އޮޅި ފޯރި އިތުރުވިއެވެ.\nމި އިންތިހާބު ތަފާތުވާ އަނެއް ސަބަބަކީ، އިދިކޮޅު ޕާޓީ، ޕީޕީއެމް އަދި ޕީއެންސީ ނުވަތަ ރައީސް ޔާމީނަށް ތާއީދު ކުރާ ގިނަ ބަޔަކު ޖޭޕީ ތެރެއަށް ވައްދާ މަޖިލީހުގެ އިންތިހާބަށް ނެރުމެވެ. އަދި އެމްޑީޕީގެ ޕްރިމަރީ ކާމިޔާބު ކުރި ބައެއް މީހުންގެ ތެރޭގައިވެސް ރައީސް ޔާމީނަށް ތާއީދު ކުރި ބައެއް މީހުން ތިބުން ފާހަގަ ކުރެެވެއެވެ.\nމީގެ އިތުރުންވެސް މި އިންތިހާބުގައި އަމިއްލަ ގޮތުން ވާދަކުރައްވާ ކެންޑިޑޭޓުންގެ އަދަދު ވަރަށް ގިނައެވެ. މި ފަހަރު އަމިއްލަ ގޮތުން 167 މެމްބަރުން ވާދަ ކުރެއެވެ.\nއިންތިހާބު ކާމިޔާބު ކުރާނީ ކޮން ބައެއް؟\nކެމްޕޭނުގެ ފޯރިއާއި ވޯޓުލާން ތިބި މީހުންގެ ރޫހަށް ބަލާ އިރު މަޖިލީހުގެ ގިނަ ގޮނޑި ކާމިޔާބު ކުރާނެ ކަމަށް ގިނަ ބަޔަކު ބުނަމުން ދަނީ އެމްޑީޕީންނެވެ. ސަބަބަކީ އެމްޑީޕީ ސަރުކާރުގެ މައި ޕާޓީގެ ގޮތުގައި އޮވެ މަޖްލިސްއަށް ވާދަ ކުރުމެވެ. މީގެ އިތުރުން ސީދާ ރައީސް އިބްރާހިމް މުހައްމަދު ސޯލިހު ނިކުމެ ވަޑައިގެން ދާއިރާތަކަށް ގިނަ ކަންކަން ކޮށްދެއްވާނެކަމަށް ވައުދުވުމެވެ. އަދި އެއް ރޫހެއްގައި އެމްޑީޕީން އެކަތިގަޑަކަށް އޮވެ ކެމްޕެއިން ކުރުމެވެ.\nއެޖެންޑާ 19 ގެ ނަމުގައި ރައްޔިތުންނަށް ކޮށްދޭނެ ކަންކަން ލިޔެ ނިކުމެ ކެމްޕެއިން ކުރަނީ އެމްޑީޕީން އެކަންޏެވެ. އެމްޑީޕީން ވަނީ މަޖްލިސްގައި ކުރަން ނިންމާފައިވާ ކަންކަން އެ އެޖެންޑާގައި ހިމަނާފައެވެ. އެހެންކަމުން މި ފަހަރުގެ އިންތިހާބުގައި އެމްޑީޕީން ގިނަ ގޮޑި ނަގާނެކަމަށް ގަބޫލް ކުރެވެއެވެ.\nމި ފަހަރުގެ އިންތިހާބުގައި ޖުމްހުރީ ޕާޓީއަށް ގިނަ ގޮޑިތައް ކާމިޔާބު ނުކުރެވޭނެ ކަމަށް ގަބޫލް ކުރާ މީހުން ގިނައެވެ. ސަބަބަކީ ޕާޓީގެ ލީޑަރ ގާސިމް އިބްރާހިމް އިންތިހާބަށް ރައީސް ޔާމީން އާއި އެކު ކޯލިޝަން ހެދުމުންނެވެ. އަދި މިހާރުވެސް މަޖްލިސްގެ ރައީސް ކަމުގައި ގާސިމް ހުންނަވައި، ޖޭޕީ އަދި ޕީޕީއެމް މަޖްލިސް ކޮންޓްރޯލް ނަގާފައި ވުމެެވެ.\nގާސިމް އިސްވެ ހުރެ ސަރުކާރުން މަޖްލިސްއަށް ހުށަހަޅާފައިވާ މުހިއްމު ބިލްތައް ހުއްޓުވާފައި އޮތުމުގެ ހިޔަނި ޖޭޕީ ކެންޑިޑޭޓުންނަށް ވަނީ އެޅިފައެވެ. އަދި އަބަދުވެސް ފަނޑިޔާރުންނާއި ގާސިމް ގުޅުން އޮންނަކަމަށް ދެކެވޭ ވާހަކަ ތަކާއި ގުޅިގެން ދާދި ފަހުން ހައި ކޯޓުން ނިންމި ދެ ނިންމުމުގެ އަސަރުވެސް ވަބީ ޖޭޕީ ކެންޑިޑޭޓުންނަށް ކޮށްފައެވެ.\nމި ފަހަރުގެ އިންތިހާބުގައި ޕީޕީއެމް/ ޕީއެންސީ ކޯލިޝަން މެމްބަރުންނަށް ވުރެ މިނިވަން ކެންޑިޑޭޓުންގެ ތާއިދު ބޮޑުކަމަށް ދަނީ ފެންނަމުންނެވެ. ބައެއް ދާއިރާ ތަކަށް އަމިއްލަ ގޮތުން ވާދަ ކުރާ ބައެއް ކެންޑިޑޭޓުންގެ ތާއިދު ޕާޓީ ތަކުގެ ކެންޑިޑޭޓުންނަށް ވުރެ ބޮޑެވެ. އެހެންވެ މިފަހަރު ގިނަ އަމިއްލަ ކެންޑިޑޭޓުން މަޖްލިސްއިން ފެނުމަކީ އެކަށީގެންވާ ކަމެކެވެ.\nހޮނިހިރު ދުވަހު އޮންނަ އިންތިހާބުގައި ވޯޓު ލުމަށް ޖުމްލަ 501 ވޯޓު ފޮށި ބެހެއްޓުމަށް އިލެކްޝަންއިން ވަނީ ނިންމާފައެވެ. އެއީ ސިނާއީ ސަރަހައްދުތަކުގައި ބަހައްޓާ ހަތަރު ފޮށްޓާއި ރިސޯޓްތަކުގައި ބަހައްޓާ 33 ފޮށީގެ އިތުރުން ޖަލުގައި ބަހައްޓާ ފަސް ފޮށްޓާ އަދި ރާއްޖޭން ބޭރުގައި ބަހައްޓާ އަށް ފޮށްޓެވެ. މީގެ އިތުރުން އަތޮޅު ތެރޭގައި މީހުން ދިރިއުޅޭ ރަށްރަށުގައި 307 ވޯޓުފޮށި އަދި މާލޭގައި 144 ވޯޓު ފޮށި ބަހައްޓާނެ ކަމަށް އިލެކްޝަންސް ކޮމިޝަނުން އިއުލާނު ކޮށްފައި ވެއެވެ.\nއަންނަ މަޖިލިސް އިންތިހާބުގައި 386 ކެންޑިޑޭޓުން ވާދަކުރާ އިރު، ވޯޓު ލުމުގެ ހައްގު 264،589 މީހަކަށް ލިބިފައި ވެއެވެ.\nމިއަހަރުގެ މަޖިލީސް އިންތިހާބަކީ ހުރިހާ ދާއިރާއަކަށްވެސް އެންމެ ގިނަ އަދަދެއްގެ ކެންޑިޑޭޓުން ވާދަކުރާ އެއް އިންތިހާބެއެވެ. އަދި އަމިއްލަ ގޮތުން ވާދަ ކުރާ ކެންޑިޑޭޓުންވެސް އެންމެ ގިނަ އެއް އިންތިހާބެވެ. މި އިންތިހާބުގައި ވާދަކުރާ ކެންޑިޑޭޓުން ނިސްބައިވާ ގޮތަކީ؛\nޖޭޕީ: 41 ކެންޑިޑޭޓުން\nއޭޕީ:9ކެންޑިޑޭޓުން\nޕީޕީއެމް: 24 ކެންޑިޑޭޓުން\nޕީއެންސީ: 22 ކެންޑިޑޭޓުން\nއެމްއެލްއެސްޑީޕީ: 10 ކެންޑިޑޭޓުން\nއަމިއްލަ: 174 ކެންޑިޑޭޓުންނެވެ.\nއަންނަ ހޮނިހިރު ދުވަހަކީ ރައްޔިތުން ގޮތް ނިންމާނެ ދުވަހެވެ. އެމީހަކު ބޭނުންވާ ކެންޑިޑޭޓަކަކަށް ވޯޓްލާ ދުވަހެވެ. ވޯޓުން ނިމޭނީ ކޮންގޮތަކަށް ތޯ ބަލަން ކެންޑިޑޭޓުން ކެތްމަދު ވެފައިވާ އިރު ރައްޔިތުންވެސް ތިބީ އެ އިންތިޒާރުގައެވެ.


Barudhan Lui Kuran Beynun Nama Boanvee Lumbo Fani - Vaguthu\n2 އަހަރު ކުރިން ( މެއި 7, 2018 )\nލުނބޯ ފަނި ގިނަ މީހުނަށް ނުބައި ބުއިމަކަށް ވިޔަސް އެއީ ސިއްޙިގޮތުން ވަރަށް ފައިދާ ބޮޑު ބުއިމެކެވެ. މިގޮތުން ކޮންމެ ދުވަހަކު ލުނބޯ ފަނި ތައްޓެއް ބޮއެފިނަމަ ސިއްޙަތަށް އެތައް ފައިދާތަކެއް ލިބެއެވެ. ލުނބޯއަކީ އޭގެ ޒާތުގައި ވަރަށްވެސް ގިނަ ވިޓަމިން އެކުލެވޭ މޭވާއެކެވެ.\nތާފަނާ ފެނާއެކު ލުނބޯ ފަނި ބުއިމަކީ ބަރުދަން ލުއިވުމަށް އެހީތެރިވެދޭ ކަމެކެވެ. މީގެ އިތުރުން މިއީ ހަށިގަނޑަށް ތާޒާކަން ގެނެސްދޭ ކަމެއް ވެސް މެއެވެ. ލުނބޯ ފަންޏަކީ ވިޓަމިން ސީ ފަދަ އެންޓި އޮކްސިޑެންޓް ހުރެއެވެ. ލުނބޯގައި ހިމެނޭ ސައިޓްރިކް އެސިޑް އަކީ ސަރުބީ ވިރުވާ މާއްދާ އެކެވެ.\nއެހެންކަމުން ބަރުދަން ލުއިކުރަން ބޭނުންނަމަ، ދެތިން ހަފްތާވަންދެން އާދަކޮށް ކޮންމެ ދުވަހަކު މަދުވެގެން ދެ ތަށި ލުނބޯ ފަނި ބޭނުންކުރާށެވެ. ފަލަމީހުންވެސް ލުނބޯ ފަނި މާމުޔާއި އެއްކޮށްގެން، ކޮންމެ ދުވަހަކު ހެދުނު ހައިބަނޑާހުރެ ބޭނުންކުރުމުން ވަރަށް އަވަހަށް ބަދަލު ފެންނަމުންދާނެ ކަމަށް ތަޖުރިބާގެ އަލީގައި ގިނަ ބަޔަކު ބުނެއެވެ.\nމީގެ އިތުރުން ލުނބޯ ފަނީގައި ގިނަ އަދަދަކަށް ވިޓަމިން ސީ ހުރުމުގެ ސަބަބުން ކަށިތަކާއި ދަތްތައް ވަރުގަދަކޮށް ދެއެވެ. އަދި ހަށިގަނޑުގެ ދިފާޢީ ނިޒާމު ދުޅަހެޔޮކޮށްދެއެވެ. އަރިދަފުސް ރޯގާ ފަދަ ތަފާތު ބަލިތަކުން ދުރުކޮށް ދިނުމާއި ފާރުގަނޑު އަވަހަށް ފަސޭހަކޮށްދިނުމަށްވެސް ލުނބޯގައި ހިމެނޭ ވިޓަމިން ސީ އެހީއަކަށް ވެއެވެ.


Emme hinganee "Avahtteriyaa"\nމިހާރު އެންމެ ހިނގަނީ "އަވައްޓެރިޔާ"\nކޮވިޑް-19 ގެ ބަލިމަޑުކަމާއި ގުޅިގެން އަޅާފައިވާ ހަރުކަށި ފިޔަވަޅުތަކުގެ ސަބަބުން ވަގުތު ހޭދަ ކުރަން ޖެހިފައި ވަނީ ގޭގަ އެވެ. އެހެން ކަމުން މުނިފޫހިފިލުވުމަށް މިވަގުތު އޮތް އެންމެ ބޮޑު ޕްލެޓްފޯމަކީ ޝޯޝަލް މީޑިއާގެ އެކި ޕްލެޓްފޯމްތަކެވެ. ޑްރާމާ ސިލްސިލާތަކާއި ފިލްމީ ތަފާތު އުފެއްދުންތައް ބަލާލަން ބޭނުންވާ މީހުންގެ އަދަދު މި ދުވަސްވަރު ވަރަށް ގިނައެވެ. އެކަމަށް މާގިނަ ފުރުސަތުތަކެއް ނެތް ނަމަވެސް "ބައިސްކޯފް" އާއި "ދިރާގު ޓީވީ އެޕް" އާއި މީޑިއާ ނެޓްގެ "މަލްޓި ސްކްރީން" މެދުވެރިކޮށް ތަފާތު އުފެއްދުންތައް ދަނީ ގެނެސްދެމުންނެވެ.\nމި ދުވަސްވަރު އެންމެ ގިނަ ބަޔަކަށް ކަމުގޮސްފައިވަނީ "ބައިސްކޯފް" އިން ގެނެސްދޭ "އަވައްޓެރިޔާ" އެވެ. ރާއްޖޭގެ އެއް ނަންބަރު އެކްޓަރު އަދި ކުޅަދާނަ ޑައިރެކްޓަރު ޔޫސުފް ޝަފީއު (ޔޫއްޕެ) ޑައިރެކްޓް ކޮށްފައިވާ މި ޑްރާމާ ސިލްސިލާއަކީ 26 އެޕިސޯޑްގެ ޑްރާމާ ސިލްސިލާ އެކެވެ.\nއެ ސިލްސިލާއަކީ ޔޫއްޕެގެ "ޔޫއްޕެ ޕްރޮޑަކްޝަން" އާއި ޕްރޮޑިއުސަރު އިސްމާއީލް ޝަފީގުގެ "ޝައި ޕްރޮޑަކްޝަން" ގުޅިގެން ގެނެސްދެމުންދާ ޑްރާމާ ސިލްސިލާއެކެވެ.\nގިނަ ތަރިންތަކެއް ހިމަނައިގެން ގެނެސް ދޭ މި ސީރީޒްގެ ނުވަ އެޕިސޯޑް މިހާރު ވަނީ ބެލެންތެރިންނަށް ދޫކޮށްލާފަ އެވެ.\nހެއްވާ މަޖާ އެތައް ކަމެއް ހިމެނޭ މި ސީރީޒްގައި އެންމެ މުހިންމު ރޯލްތަކުން ފެނިގެން ދަނީ އިބްރާހިމް ޖިހާދު (ޖިމީ) އާއި އަހުމަދު އީސަ (އާނަންދު) އާއި އަލީ އާޒިމް (ދޮން އައްޔަ) އާއި އައިމިނަތު ނޫރާ އާއި އަހުމަދު އަޒްމީލް (އަޒޭ) އާއި އަހުމަދު ޒިޔާ އާއި މުޅީން އަލަށް ތައާރަފު ކުރާ އަންޝާމް މުހައްމަދު އެވެ. އަދި ޑްރާމާ ސިލްސިލާގެ މުޅި ރޯލަކުން މި ފަހުން ބައެއް ޑްރާމާތަކުން ފެނިގެންދާ ދޮނާވެސް ފެނިގެން ދެއެވެ.\nޑްރާމާގައި އެންމެ ފާހަގަކޮށްލެވީ ޖިމީ އާއި އީސަގެ ކެރެކްޓާއެވެ. ޑްރާމާ ބަލާ މީހުންގެ މެދުގައި އެ ދެ ތަރިންްގެ މަގުބޫލުކަން ވަރަށް ބޮޑެވެ. ހަގީގަތުގައިވެސް އެ ދެ ތަރިންގެ އެކްޓިން ވަރަށް ތަފާތެވެ. ވަރަށް މޮޅެވެ. ހުނަރުވެރިކަން ވަރަށް ބޮޑެވެ.\nޔޫއްޕެ ބުނީ ޖިމީ އާއި އީސަގެ ކެރެކްޓާ ވަރަށް ފުރިހަމައަށް ގެނެސްދީފައިވާ ކަަމަށެވެ.\n"ޖިމީ އެއީ އައުޓްސްޓޭންޑިން ތަރިއެއް. ވަރަށް ޓައިމަށް ރަނގަޅު ހުނަރުވެރި އަދި އެހާމެ މޮޅު ތަރިއެއް. ވަރަށް އެކްސްޕީއަރަސް އެކްޓަރެއް. އެހެން ނަމަވެސް މިއީ ޖިމީގެ މުޅީން ތަފާތު ރޯލެއް. މި ރޯލުން ޖިމީއަކީ އާދަޔާ ހިލާފު މޮޅު ތަރިއެއްކަން ބުނެދޭ. ޖިމީއަކީ ސީންއަށް އޭނާގެ ހަރަކާތް ފަރިތަކޮށްގެން ކުޅޭ ތަރިއެއް. އޭނާގެ އެންމެ ހާއްސަ ކަމަކީ ކޮންޓިއުނިޓީ ހިފެހެއްޓުން،" ޔޫއްޕެ ބުންޏެވެ.\nޑްރާމާ ސިލްސިލާގައި ވަރަށް މުހިންމު ރޯލެއް މުޅީން އަލަށް މި ދާއިރާއަށް ނިކުތް އަންޝާމް ދީފައިވެއެވެ. އޭނާގެ ކެރެކްޓާއަކީ ޑްރާމާގައި ވަރަށް ބޮޑު ފުރިހަމަ ކަމެއް ގެނެސްދޭ ކެރެކްޓާއެކެވެ.\nއަންޝާމް އަކީ ޓިކޮޓޮކްގައި މަޝްހޫރު ކަމެއް ހޯދާފައިވާ މީހެކެވެ. އަދި މެޑޮލް ކުރުމުގައިވެސް އޭނާގެ ވިދުން ގަދައެވެ.\n"ވަރަށް ހުނަރުވެރި ކުއްޖެއް، ކެރޭ މޮޅު ކުއްޖެއް. ގިނަ ފުރުސަތުތަކެއް ލިބިއްޖެނަމަ ތަފާތު އެކްޓްރެސްއަކަށް އޭނަ ވާނެކަން ޔަގީން،" އަންޝާމްއާ ގުޅޭގޮތުން ޔޫއްޕެ ބުންޏެވެ.\n"އަވައްޓެރިޔާ" ގެ ނުވަ އެޕިސޯޑް ގެނެސްދީފައިވާއިރު މި ސީރިޒް ދައްކަން ފެށީ މުޅީން ޝޫޓް ނުކޮށެވެ. އެހެން ކަމުން ބައެއް ހަފްތާތަކުގައި އާ ބައެއް ގެނެސް ދިނުމުގައި ދަތިތަކެއް ވަނީ ދިމާވެފައެވެ.\nޔޫއްޕެ ބުނީ ކޮވިޑްގެ ސަބަބުން މާލެ ސަރަހައްދުގައި އަޅާފައިވާ ފިޔަވަޅުތަކާއި ގުޅިގެން ޝޫޓިން ޑިލޭ ކުރަން ޖެހިފައިވާ ކަމަށެވެ. ފިލްމުގެ ޝޫޓިންގެ ބޮޑު ބައެއް އޮތީ ހުޅުމާލޭގައެވެ. ނަމަވެސް މިހާރު މާލެއިން ހުޅުމާލެއަށް ދިއުން ވަނީ މަނާކޮށްފައެވެ.\n"ކޮވިޑް ފިޔަވަޅުތަކާއި ގުޅިގެން ޝޫޓީން ޑިލޭވީ. އެެހެންވީމަ ގަވާއިދުން ކޮންމެ ހޯމަ ދުވަހަކު ދެން ގެނެސްދޭން ދަތިވެދާނެ. ސީރީޒް މުޅީން ޝޫޓްނުކޮށް ފެށީވެސް މި ހާލަތުގައި ބެލުންތެރިންނަށް ޑްރާމާއެއް ގެނެސްދޭން ބޭނުންވާނީ. އެހެން ނަމަވެސް ފިޔަވަޅުތައް ހަރުކަށި ކުރުމުން މިވަގުތު ޝޫޓިން މަޑުވެފައި އޮތުމުން ޝެޑިއުލްއަށް ދެން ގެންދަން އުނދަގޫވެދާނެ. ނަމަވެސް މަސައްކަތް ކުރާނީ ކޮންމެ ހަފްތާއަކުވެސް އާ ބައެއް ގެނެސްދޭން،"\n"އަވައްޓެރިޔާ" ގެ ކުރީން ޔޫއްޕެ ވަނީ ބައިސްކޯފުން "ހުވާކޮށްފައި ބުނަން" މި ނަމުގައިވެސް ޑްރާމާ ސިލްސިލާއެއް ގެނެސްދީފައެވެ. ފުރަތަމަ ސީޒަނަށް ފަހު މިހާރު ބްރޭކެއްގައި އޮތް ނަމަވެސް އޭނާގެ އުންމީދަކީ ތިން ސީޒަން ގެނެސްދީ ޑްރާމާ ސިލްސިލާ ފުރިހަމަ ކުރުމެވެ.\nސީޒަން ދޭއްވެސް ބައިސްކޯފުން ގެނެސްދޭން ވަނީ ނިންމާފައެވެ. ޔޫއްޕެ ނިންމާފައިވަނީ ކޮވިޑްގެ ހާލަތު ރަނގަޅުވުމުން "ހުވާކޮށްފައި ބުނަން" ސީޒަން ދޭއްގެ ޝޫޓިން ފަށާށެވެ.\n"ޝޫޓިން ފަށާތާ ދެ މަސް ދުވަސްތެރޭ ދެވަނަ ސީޒަން ގެނެސްދޭން ފަށާނަން އިރާދަކުރެއްވިއްޔާ،"


Tree Top Hospital ge Nursing Scholarship Program ah hovunu Dharivarunnah Scholarship Havaalu Koffi - AO News\nޓްރީ ޓޮޕް ހޮސްޕިޓަލުގެ ނަރސިންގ ސްކޮލަރޝިޕް ޕްރޮގްރާމަށް ހޮވުނު ދަރިވަރުންނަށް ސްކޮލަރޝިޕް ޙަވާލުކޮށްފި\nޓްރީ ޓޮޕް ހޮސްޕިޓަލުގެ ނަރސިންގ ސްކޮލަރޝިޕް ޕްރޮގްރާމަށް ހޮވުނު ދަރިވަރުންނަށް ސްކޮލަރޝިޕް ޙަވާލުކޮށްފިއެވެ.\nސްކޮލަރޝިޕްތައް ދަރިވަރުންނާއި ޙަވާލު ކުރެވުނީ އެކަމަށްޓަކައި ޓްރީ ޓޮޕް ހޮސްޕިޓަލުގައި ބޭއްވުނު ޚާއްސަ ރަސްމިއްޔާތެއްގައެވެ.\nދަރިވަރުންނާ ސްކޮލަރޝިޕް ޙަވާލުކޮށްދެއްވައި ވިލާ ކޮލެޖުގެ ރެކްޓަރ، ޑރ. އަޙްމަދު އަންވަރު ދަރިވަރުންނާ މުޚާތަބުކޮށް ދެއްކެވި ވާހަކަފުޅުގައި ޓްރީ ޓޮޕް ހޮސްޕިޓަލުގެ ފަރާތުން ރާއްޖޭގައި ނަރުހުން ތަމްރީނު ކުރުމަށްޓަކައި ކުރައްވާ މަސައްކަތް ވަނީ ފާހަގަ ކުރައްވާފައެވެ. އަދި މި ސްކޮލަރޝިޕާއެކު މި ދާއިރާއިން ރާއްޖޭގެ އެންމެ ރަނގަޅު ފެންވަރުގައި ކިޔެވުމުގެ ފުރުސަތު މި ދަރިވަރުންނަށް ލިބިގެންދާނެކަން ފާހަގަކުރެއްވިއެވެ.\nމި ސްކޮލަރޝިޕް ޕްރޮގްރާމްގެ ދަށުން ދެ ކޯހަކަށް ވަނީ ސްކޮލަރޝިޕްގެ ފުރުސަތު ހުޅުވާލާފައެވެ. އެއީ ވިލާ ކޮލެޖުން އޮފަރ ކުރާ ޔުނިވަރސިޓީ އޮފް ދަ ވެސްޓް އޮފް އިންގްލަންޑްގެ ބެޗެލަރ އޮފް ސައިންސް (އޮނަރސް) ނަރސިންގ (އިންޓަރނޭޝަނަލް) (ޓޮޕްއަޕް) ޕްރޮގްރާމާއި ވިލާ ކޮލެޖުގެ ޑިޕްލޮމާ އިން ނަރސިންގ ޕްރޮގްރާމެވެ.\nމި ދެ ކޯހުން ޖުމްލަ7ދަރިވަރުން ވަނީ ސްކޮލަރޝިޕަށް ހޮވި، އެކަމުގެ ލިޔުން ޙަވާލުކުރެވިފައެވެ.\nއެދަރިވަރުންނަކ ބީ.އެސް.ސީ (އޮނަރސް) ނަރސިންގ (އިންޓަރނޭޝަނަލް) (ޓޮޕްއަޕް): އިހުސާނާ އަބްދުލް އަލީމް އަދި ނޫރުލް ހުދާ އަޝްރަފް، ޑިޕްލޮމާ އިން ނަރސިންގ: ހައްވާ ސަނާ ރަޝާދު، ފާތިމަތު ޒައިނާ ޒާހިރު، ޚަދީޖާ އަޔާތު، ޝައްމަ މުފީދު މުޙައްމަދު އަދި ޒަންދާ ޢަބްދުﷲ ދީދީއެވެ.\nއަމާޒަކީ ރާއްޖޭގައި ތިބެގެން ބޭރުގެ ފެންވަރުގެ ކޯސްތައް ކިޔެވުމުގެ ފުރުސަތު ހޯދައިދިނުން: ޑރ. އަންވަރު\nވިލާ ކޮލެޖުގެ ސްކޮލަރޝިޕް ސްކީމް 2021 އަށް ހޮވުނު ދަރިވަރުންނަށް ސްކޮލަރޝިޕް ޙަވާލުކޮށްފި\nވިލާ ކޮލެޖުން އަންނައަހަރުގެ ޖަނަވަރީ ގެ އިންޓޭކް އިޢުލާންކޮށްފި\nރާއްޖޭގެ ފުރަތަމަ ސައިކޮލޮޖީ ލެބް ގާއިމުކޮށް، ވިލާ ކޮލެޖު ތާރީޚުގެ ތެރެއަށް


Edhuvahu dhekkee Sadhoom ge vaahaka, mihaaru dhakkan othee...\nއެދުވަހު ދެއްކީ ސަދޫމުގެ ވާހަކަ، މިހާރު ދައްކަން އޮތީ ރާއްޖޭގެ ވާހަކަ!\nޝަރުއީ ދާއިރާ އިސްލާހު ކުރަންޖެހޭ\nކ. މާލެ 11 ފެބުރުއަރީ 2019 | ހޯމަ 17:12 6,313\nސުޕްރީމް ކޯޓް - މުހައްމަދު ޝަރުހާން\nފަނޑިޔާރު ގެޔާއި ފަނޑިޔާރު މަނިކުފާނުގެ ވާހަކަ ރަށުގައި ދެކެވޭލެއް ތަންކޮޅެއް ގިނަ ވެއްޖެއެވެ. މަސްއޮޑި ފަހަރުގަޔާއި އޮޑިހަރުގެތަކުގަޔާއި ސައި ހޮޓާތަކުގައި ވެސް މިވާހަކަ މާގިނައިން ދެކެވެން ފަށައިފިއެވެ. ރައްޓެހިވެގެން އުޅޭ ކުދިން ފޯނުކޮށްގެން ލޯބީގެ ވާހަކަ ދައްކަދައްކާ ވާހަކަ ހުސްވުމުން ފޯނު ނުބާއްވަންވެގެން ދެންދައްކާ ވާހަކައަކަށް ވެސް މިވާހަކަ ވެއްޖެއެވެ. ދުވާލުގެ ބުރަ މަސައްކަތަށް ފަހު ފެންވަރައިގެން ދެމަފިރިން ނިދަންއޮށޯވެ ދިރިއުޅުމުގެ ވާހަކަތައް ދައްކަން ފެށުމުގެ ކުރިން މިހާރު ފެއްޓެނީ މިވާހަކައިންނެވެ.\nފަނޑިޔާރު ގެޔާއި ފަނޑިޔާރު މަނިކުފާނު ޚަރާބު ވެއްޖެކަމުގެ ވާހަކައެވެ. އިސްލާހު ވާންޖެހޭ ވާހަކައެވެ. އިސްލާހު ކުރަންޖެހޭ ވާހަކައެވެ. މިވާހަކަތައް މިހާ ބޮޑަށް ގިނަވެގަތީ ކޮންމެސް ޕާޓީއަކުން ނެރުނު އެޖެންޑާއެއްގައި މިވާހަކަ މާ ފާޅުކަން ބޮޑުކޮށް ލިޔެފައި އޮތުމުންނެވެ. ކޮންމެސް ކޮމިޝަނެއްގެ ވެރިޔަކު މާސާފުކޮށް މިވާހަކަ ދެއްކުމުންނެވެ. އެކަމަކު އަޅުގަނޑުމެން ކަހަލަ އާދައިގެ މީސް މީހުން ތިބީ މި ފަދަ ވާހަކަތައް ނުދައްކާށެވެ. ގަންނަ ބިރަކުން ކަމަށް ވެސް ވެދާނެއެވެ. ނުވަތަ އެއީ އަޅުގަނޑު މެންނަށް ވުރެ މާ އިސްކޮޅުން ބޮޑު އަޅުގަނޑުމެންނާ އަރާ އަރަފޯދިގެންނުވާ ޒާތުގެ ވާހަކަތަކަކަށް ވީމާ ވެސް ކަންނޭގެއެވެ. ނަމަވެސް މިވާހަކަ ދައްކާލަން އަޅުގަނޑުމެން ކަހަލަ މީސްމީހުންނަށް ހިތްވަރު ލިބުނީ މިދޭތެރެއަކުން ކޮންމެވެސް ތަނެއް ހުޅުވައި ދެއްވަންވެގެން ރައީސް ދެއްވި ކޮންމެވެސް ބަޔާނެއްގައި މަށް ދިވެހިބަހުން ސާފު އިބާރާތުން އެހެން ވިދާޅުވުމުންނެވެ. ފަނޑިޔާރުގެ އިސްލާހުގެ މަގަށް ރުޖޫއަވެގެން ނޫނީ މިގައުމުގެ އެއްވެސް ކަމެއް ރަނގަޅު ނުވާނެ ކަމަށް ރައީސް ވިދާޅުވުމުން އަޅުގަނޑު ވެސް ދިޔައީ ސިއްސައިގެންނެވެ. އެހެންކަމުން ރައީސް ވިދާޅުވި އެއްޗެއްގެ މާނަ އޮޅުންފިލުވައިލުމަށް ދެތިން މީހެއް ގާތު އަހައިވެސްލީމެވެ. އެ މީހުން ބުނީ އަޅުގަނޑު ވެސް ހަމަ ހިތަށް އެރި ގޮތަށެވެ. އެއީ ކަމަކަށް ރުޖޫއަވާން މީހަކު ބުނެފި ނަމަ، އޭގެ މާނައަކީ އެ މީހަކު އެހުރީ ނުވަތަ އެބަޔަކު އެތިބީ އެ ރުޖޫއަވާން ބުނި ގޮތެއްގެ އިދިކޮޅަށް ކަމަށެވެ. އިސްލާހުގެ މަގަށް ރުޖޫއަވާން ބުނެފި ނަމަ، އޭގެ މާނައަކީ އެބަޔަކު އެތިބީ ހަރާބުގެ މަގުގައި ކަމަށެވެ.\nމިވާހަކަތައް އެހާ ގަބޫލުކުރާ ހިތް ނުވިޔަސް ރައީސް ވިދާޅުވުމުން ދެން ޖެހޭނީ ގަބޫލުކުރަން ނޫންތޯއެވެ؟ ރައީސްއަކީ ދައުލަތުގެ ވެރިޔާ ނޫންތޯއެވެ؟ ކަންކަން ރަނގަޅު ކުރަން ހުރި މީހަކީ ވެސް އެއީ ނޫންތޯއެވެ؟\nމިވާހަކަތަކާ އެކު މިއާ ދެކޮޅު ވާހަކަތަކެއް ވެސް ރަށުތެރޭގައި ދައްކަން ފަށައިފިއެވެ. އެ މީހުން ދައްކަނީ މާ ހިނި އަންނަ ޒާތެއްގެ ވާހަކައެކެވެ. ހީވަނީ އެމީހުންގެ ހިތުގައި އެހެން އެއްޗެއް ބާއްވައިގެން ވާހަކަ ދައްކަނީހެންނެވެ. އެމީހުން ކިޔަނީ ފަނޑިޔާރުގެ ބަރާބަރު ކަމަށެވެ. އެއްވެސް މައްސަލައެއް ނެތް ކަމަށެވެ. އިސްލާހު ކޮށްލަން ޖެހޭ އަދި ރަނގަޅު ކޮށްލަން ޖެހޭނެ ކަމެއް ވެސް އަމުދުން ނުވެސް ނެތީޔޯލައެވެ. މިވާހަކަގަނޑު އެމީހުން ދައްކަން ފެށުމާ އެކު، އެމީހުންނާ އެހެންމީހުން ކުރަން ފެށި ސުވާލަކީ، އެހެންވިއްޔާ މިރަށު ބޮޑުސޭޓު ޖަލަށްލީ ހަމަ ރަނގަޅަށް ހެއްޔެވެ؟ އެއްވެސް ހުކުމެއް ނެތި އޭނާގެ ދަރި އަހަރެއްހާ ދުވަހު ޖަލުގައި ބެހެއްޓީ ހަމަ މުޅިން ރަނގަޅަށް ހެއްޔެވެ؟ ބޮޑު ސޭޓު ބަލި އެނދުގައި އޮށްވައި އޭނާގެ ޣައިރު ހާޒިރުގައި ޝަރީއަތްކޮށް ހުކުމް ކުރުން އެއީ ވެސް ހަމަ މުޅިން ރަނގަޅަށް ކުރި ކަމަކީ ހެއްޔެވެ؟ މިރަށުގެ ކަމުވޮށިވެގެން ވާހާ މީހުންގެ މައްޗައް ޝަރީއަތް ހިންގައި ބައެއް މީހުންގެ މަށްޗަށް ޝަރީއަތް ނުހިންގައި ޖަލުގައި ބޭތިއްބުން ވެސް ހަމަ އެއީ މުޅިން އިންސާފުތޯއެވެ؟ އެހެން ކަމަށް ވާނަމަ އެ ދުވަހު އެކަމާ ދެކޮޅަށް އަޑު އުފުލީ، ޝަރީއަތް ކުރިގޮތް ގޯސްވެގެން ވާހަކަ ދެއްކީ، ފަނޑިޔާރުގެ ނުބައި ކޮށްގެން ވާހަކަ ދެއްކީ ހަމަ އެއްވެސް ހައްގުން ކަމަކާ ނުލައި ފަނޑިޔާރުގެ އާއި ފަނޑިޔާރު މަނިކުފާނުގެ އަގު ވައްޓާލަންތޯއެވެ؟ ނުވަތަ އެއީ އެ މީހުންގެ އަބުރު ކަތިލާ އެތަނުގެ ހުރުމަތް ކަނޑަން ދެއްކި ހުސް ހޮޅި ވާހަކަތަކެއްތޯއެވެ؟ ނޫނީ ހަމަ މުނާފިގުކަން ބޮޑީތޯއެވެ؟\nކޮންމެއަކަސް މިވާހަކަގަނޑުގެ ތެރޭގައި އެއްބަޔަކު އަނެއްބަޔަކާ ޒުވާބުކޮށް ދެބަސްވެ އެބައުޅެއެވެ. އެއާ އެކު އަޅުގަނޑުގެ ހަނދާނަށް އައީ އުހުދު ހަނގުރާމައިގައި ހިނގި ހާދިސާއެކެވެ. ދެ ލަޝްކަރު ބައްދަލުވުމުގެ ކުރިން މުސްލިމުންގެ ލަޝްކަރުން މުނާފިގުންގެ ވެރިޔާ އަބްދުﷲ ބުން އުބައްޔު ބުނު ސަލޫލު އޭނާ އަށް ތަބާވި 300 މީހުންނާގެން މުސްލިމުންގެ ލަޝްކަރުން ވަކިވެ އަނބުރާ މަދީނާ އަށް ދިއުމަށް މަސައްކަތް ފެށި ވަގުތެވެ. ސަހާބީންގެ ތެރެއިން ބައެއް ބޭކަލުން ނަސޭހަތް ދެއްވަމުން އެ މީހުންގެ ފަހަތުން އެތައް ހިސާބަކަށް ވަޑައިގަތެވެ. އެކަމަކު އޭނާ ބުނީ ހަނގުރާމައެއް ނުހިނގާނެ ކަމަށާއި ހަނގުރާމައެއް ހިނގަންޖެހޭނެ ސަބަބެއް ވެސް ނެތް ކަމަށެވެ. އެހެން ނޫން ނަމަ އޭނާ މުސްލިމުންނާ އެކު ހަނގުރާމައަށް ދިޔައީސް ކަމަށެވެ. އެއީ މުނާފިގުންގެ ވެރިޔާއެވެ. އޭނާގެ ކިބައިގައި ހުންނާނީ ކޮންމެ ކަމެއްގައި ވެސް މުނާފިގު ކަމުގެ ސިފައެވެ. ހަގީގަތުގައި އޭނާ ބޭނުންވީ މުސްލިމުންގެ ލަޝްކަރުގެ ތިން ބައި ކުޅަ އެއްބައި އެ ލަޝްކަރާ ވަކިވެ މުސްލިމުންގެ ލަޝްކަރު ބައިބައިވެ ބަލިކަށިވާތަން ކުރިމަތިން އަންނަމުންދިޔަ މުޝްރިކުންގެ ލަޝްކަރަށް ދައްކާ އެމީހުންނަށް ހިތްވަރު ދިނުމެވެ.\nމިހާދިސާ ހަނދާނަށް އައުމުން އަޅުގަނޑުގެ ހިތަށް އެރިއެވެ. މުނާފިގު ވާންވީ ކީއްވެގެންތޯއެވެ؟ ދެފުށް ދެގޮތް ވާންވީ ކީއްވެގެންތޯއެވެ؟ ބައެއްގެ މައްޗަށް އޮތް ހަސަދަވެރި ކަމަކާ ހުރެ ހިތުގައި އެހެން އެއްޗެއް ބާއްވައިގެން ދުލުން އެހެން އެއްޗެއް ބުނާންވީ ކީއްވެގެންތޯއެވެ؟ ފަނޑިޔާރުގެ އިސްލާހު ކުރަންޖެހޭކަން އެންމެން ވެސް ގަބޫލު ކުރެއެއް ނޫންތޯއެވެ؟ އެއީ އިއްޔެއަކު، މިއަދަކު އެއްބަޔަކު، ދެބަޔަކު އެކަނި ދައްކާ ވާހަކައެއް ނޫނެއްނޫންތޯއެވެ؟ އެހެން ނޫން ނަމަ ރައީސް ވެސް އެހެން ވިދާޅެއް ނުވީހެއް ނޫންތޯއެވެ؟ ރައީސް އެހެން ވިދާޅުވުމުން އެވާހަކަ ގަބޫލު ނުކުރާންވީ ސަބަބެއް ވެސް ނެތެއް ނޫންތޯއެވެ؟


ރައްޔިތުން ހޭލުންތެރި ކުރުމަށް މަޢުލޫމާތު ދިނުމުގެ ޕްރޮގްރާމެއް ބޮޑުފޮޅުދޫގައި ކުރިއަށް ގެންގޮސްފި\nބުދަ ،12 ފެބުރުއަރީ 2020 / 10:33\nކުށްމަދު އަމާން މާހައުލެއް ޤާއިމް ކުރުމަށް ފުލުހުން ކުރަމުންދާ މަސައްކަތްތަކުގެ ތެރެއިން އއ. ބޮޑުފޮޅުދޫ ރައްޔިތުން ހޭލުންތެރިކުރުމަށް މަޢުލޫމާތު ދިނުމުގެ ޕްރޮގްރާމެއް ރަސްދޫ ޕޮލިސް ސްޓޭޝަނުން ކުރިއަށް ގެންގޮސްފިއެވެ.\nމި ފެބްރުއަރީ މަހުގެ 10 ވަނަ ދުވަހު ކުރިއަށް ގެންދިޔަ މި ޕްރޮގްރާމަކީ ރައްޔިތުންނާ ގާތުން ޚިދުމަތް ދިނުމަށް ފުލުހުން ކުރަމުންދާ މަސައްކަތްތަކުގެ ތެރެއިން ކުރިއަށް ގެންދިޔަ ޕްރޮގްރާމެކެވެ. އެގޮތުން މި ޕްރޮގްރާމްގައި، ރަށުގައި ހިނގާ ކުށްތައް ހުއްޓުވުމަށާއި އެފަދަ ކަންކަން ކުރާ ފަރާތްތައް ކުށުގެ ވެށިން ދުރުކޮށް މުޖުތަމައަށް ބޭނުންތެރި ބަޔަކަށް ހެދުމަށް ފުލުހުންނާއި ރައްޔިތުން ގުޅިގެން ކުރެވިދާނެ ކަންކަމާ ގުޅޭގޮތުން ރައްޔިތުންގެ ޚިޔާލު ހޯދައި މަޝްވަރާކޮށްފައިވެއެވެ. އަދި ރައްޔިތުންގެ ހުރި ކަންބޮޑުވުންތައް އޮޅުންފިލުވައި އެކަންކަން ހައްލުކުރުމަށް ކުރެވެން ހުރި ކަންކަން ބުނެދީ ފުލުހުންގެ ފަރާތުން ރައްޔިތުން ބޭނުންވާ ކަންކަން އޮޅުން ފިލުވާފައިވެއެވެ.\nމީގެ އިތުރުން ފިހާރަތަކަށް ޒިޔާރަތްކޮށް ސެކިއުރިޓީ ކަންކަން ބަލައި، ސެކިއުރިޓީ ކަންކަން އިތުރަށް ރަނގަޅު ކުރުމަށް ކުރެވިދާކަންކަމާ ގުޅޭގޮތުން ވިޔަފާރިވެރިންނާ މަޝްވަރާ ކޮށްފައިވެއެވެ.\nބޮޑުފޮޅުދޫގައި ކުރިއަށް ގެންދިޔަ މި ޕްރޮގްރާމްގައި އެރަށުގެ ހުރިހާ ގޭބިސީތަކަށާއި ވިޔަފާރިތަކަށް ޒިޔާރަތްކޮށް އެކި އުމުރުފުރައިގެ ރައްޔިތުންނާ ބައްދަލުކޮށް މަޢުލޫމާތުދީ ޚިޔާލު ހޯދައި މަޝްވަރާކޮށްފައިވެއެވެ.\nކުށްމަދު އަމާން މާހައުލެއް ރަށްރަށުގައި ޤާއިމުކޮށް ރައްޔިތުން ހޭލުންތެރިކުރުމުގެ ގޮތުން ފުލުހުންދަނީ ސިލްސިލާކޮށް މިފަދަ ޕްރޮގްރާމްތައް ހިންގަމުންނެވެ.


ޕޮޒިޓިވްވި މީހުންގެ އަދަދު މައްޗަށް، މިއަދު އެކަނިވެސް 87 މީހުން...\nޕޮޒިޓިވްވި މީހުންގެ އަދަދު މައްޗަށް، މިއަދު އެކަނިވެސް 87 މީހުން ޕޮޒިޓިވްވި، ގިނައީ ރިސޯޓުތަކުން\nއަތޮޅު ތެރެއިން 13 މީހަކު ވަނީ ޕޮޒިޓިވްވެފަ\nމާލޭ ސަރަހައްދުން ޕޮޒިޓިވްވެފައިވަނީ 30 މީހުން\n16 ޖެނުއަރީ 2021 | ހޮނިހިރު 22:24\nކޮވިޑް-19 އަށް އިތުރު 87 މީހުން ޕޮޒިޓިވްވެފައިވާ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ހޮނިހިރު ދުވަހު ބުނެފިއެވެ.\nއެޗްޕީއޭއިން އާންމު ކޮށްފައިވާ ތަފާސް ހިސާބުތައް ދައްކާ ގޮތުން ހުކުރު ދުވަހުގެ ހަވީރު 06:00 އިން ފެށިގެން ހޮނިހިރު ދުވަހުގެ ހަވީރު 06:00 އާއި ހަމައަށް 3،331 މީހެއްގެ ގައިން ކޮވިޑްގެ ސާމްޕަލް ވަނީ ނަގައިފައެވެ. އަދި އޭގެ ތެރެއިން 87 މީހުން ކޮވިޑަށް ޕޮޒިޓިވްވެފައިވާ ކަމަށް އެޗްޕީއޭގެ ތަފާސް ހިސާބުތަކުން ދައްކައެވެ.\nހޮނިހިރު ދުވަހު އެޗްޕީއޭއިން އާންމުކުރި ތަފާސް ހިސާބުތައް ދައްކާ ގޮތުންމާލޭ ސަރަހައްދުން ޕޮޒިޓިވްވެފައިވަނީ 30 މީހުންނެވެ. އަދި އަތޮޅު ތެރެއިން 13 މީހަކު ޕޮޒިޓިވްވެފައިވާއިރު، ރިސޯޓުތަކުން 41 މީހަކު ވަނީ ޕޮޒިޓިވްވެފައެވެ. މީގެ އިތުރުން ރާއްޖެއިން ބޭރުން3މީހަކު ވަނީ ޕޮޒިޓިވްވެފައެވެ.\nއެޗްޕީއޭއިން ބުނީ ހޮނިހިރު ދުވަހު ޕޮޒިޓިވްވި 87 މީހުންގެ ތެރެއިން 32 މީހުން ޕޮޒިޓިވްވެފައިވަނީ ސަން ސިޔާމް އޮޅުވެލި ރިސޯޓުން ކަމަށެވެ. އަދި އެ ރިސޯޓުން ޕޮޒިޓިވްވެފައިވާ އެންމެންނަކީ ރިސޯޓުގެ ސްޓާފުން ކަމަށް އެޗްޕީއޭއިން ބުނެއެވެ.\nއިތުރު 87 މީހުން ކޮވިޑަށް ޕޮޒިޓިވްވުމާއިއެކު ރާއްޖެއިން ކޮވިޑަށް ޕޮޒިޓިވްވި މީހުންގެ އަދަދު ވަނީ 14462ށް އަރައިފައެވެ. އަދި އެކްޓިވް ކޭސްތަކުގެ އަދަދު 901 އަރާފައިވާއިރު، 68 މީހަކަށް ހޮސްޕިޓަލުގައި އެޑްމިޓްކޮށްގެން އަންނަނީ ފަރުވާދެމުންނެވެ. ރާއްޖެއިން މިހާތަނަށް 13،505 މީހުން ބަލިން ފަސޭހަވެފައިވާއިރު، 49 މީހަކު ވަނީ މި ބަލީގައި ނިޔާވެފައެވެ.


Vitamin C muhinmu vanee keehve?\nވިޓަމިން ސީ މުހިންމު ވަނީ ކީއްވެ؟\nގިނަ ބަަޔަކު ވިޓަމިން ސީ ބޭނުންކުރަނީ އޭގެން ހަންގަނޑަށް ގެނުވައިދޭ ރީތިކަމުގެ ސަބަބު --\nވިޓަމިން ސީ ގެ މާއްދާތަކުން ހަށިގަނޑަށް ގިނަ ފައިދާތަކެއް ލިއްބައިދޭކަން ގިނަ މީހުނަށް މިހާރު އެނގޭނެ އެވެ. އަނެއްކާ ހަނދާން އާކޮށްލުމަށް މީގެން ލިބޭ ފައިދާތަކަށް ބަލާލުން ކިހިނެއް ވާނެތޯ އެވެ.\nހުމާއި ރޯގާ އަދި ސްޓްރެސް އާއި ހަނގުރާމަ ކުރާ މީހުނަށް ވިޓަމް ސީ އަކީ ރަން ގަނޑެކެވެ. އެކަމަކު މިކަމަށް ވުރެ އެންމެ ގިނަ ބަޔަކު ވިޓަމިން ސީ ބޭނުންކުރަން ބޭނުންވަނީ އޭގެން މީހާގެ ހަންގަނޑަށް ގެނުއިވައިދޭ ރީތި ކަމުގެ ސަބަބުންނެވެ.\nވަށައިގެންވާ މާހައުލުގެ ސަބަބުން މީހާގެ ހަންގަނޑަށް އަންނަ ނޭދެވޭ ބަދަލުތަކުން ހަންގަނޑު ސަލާމަތްކޮށްދޭ މި މާއްދާ އިން މީހާގެ ހަންގަނޑު ކުރަކިވުމާއި ހަންގަނޑު އެދުންފަދަ ކަންކަމުން ދުރުކޮށްދެ އެވެ. ހަންގަނޑުގައި މަރުވެފައި ހުންނަ ސެލްތައް ދުއްވާލައި ހަނގަނޑު އޮމާންވުމަށް އެހީތެރިވެދެ އެވެ.\nހަންގަނޑާއި މެދު ކަންބޮޑުވާ މީހުންގެ އެންމެ ބޮޑު ކަންބޮޑުވުމަކަށް ވާނީ ހަށިގަނޑުގައި ރޫ ޖެހުން ކަމާއިމެދު ޝައްކެތް ނެތެވެ. އެ ފަރާތްތަކަށް މީ މުހިންމު މާއްދާއެކެވެ. މި މާއްދާއިން ހަންގަނޑުގައި އަވަހަށް ރޫޖެހުމުން ދުރުކޮށްދީ ހަންގަނޑު ގިނަ ދުވަހު އޮމާންކޮށް ބަހައްޓައިދޭނެ އެވެ.\nވިޓަމިން ސީ ގެ މާއްދާތައް ހިމެނޭ ޕްރޮޑަކްޓުތައް ހޯދާއިރު ހަންގަނޑާއި އެންމެ ގުޅޭ މާއްދާތަކުގެ ޕްރޮޑަކްޓުތައް ބޭނުންކުރުމުގައި ސަމާލުވާންޖެހޭނެ އެވެ. އެގޮތުން އެލް އެސްކޯބިކް އެސިޑް، ސޯޑިއަމް އެސްކޯބިލް ފޮސްފޭޓް، އެސްކޯބިލް ފަލްމިޓޭޓް އަދި ރެޓްނީލް އެސްކޯބޭޓް ފަދަ ވިޓަމިން ސީގެ މާއްދާތައް ހިމެނޭ ޕްރޮޑަކްޓުތަކަކީ ހަންގަނޑަށް އެންމެ ރަނގަޅު ބާވަތްތަކެވެ.\nވިޓަމިން ސީ ގެ މާއްދާ ހުންނަ ޕްރޮޑަކްޓެއް ދެން ފަހަރަކުން ހޯދާއިރު މި މާއްދާތައް އޭގައި ހުރިތޯ ޗެކް ކޮށްލާށެވެ. މަތީގައި ބުނި މާއްދާތަކުން ހަންގަނޑަށް ފައިދާކުރާނެ ކަމާމެދު ޝައްކެތްނެތް ނަމަވެސް މީގެ ތެރެއިން އެންމެ ރަނގަޅު މާއްދާކީ އެލް އެސްކޯބިކް ވިޓަމިން ސީ ގެ މާއްދާ ކަމަށް ސައިންސްވެރިންގެ ހޯދުންތަކުން އެނގެން އެބަހުއްޓެވެ.\nވިޓަމިން ސީ ގިނަ އިން ބޭނުންކުރުމުން ހަންގަނޑުން ބަދަލުތައް ފެންނާނެކަން ޔަގީނެވެ. ނަމަވެސް އެނގެންޖެހޭ ހަގީގަތަކީ އެއްފަހަރާ އަވަހަށް ނަތީޖާ ހޯދަންވިޔަސް ކިތަންމެ ގިނަ ވިޓަމިން ސީ އެއް ބޭނުންކުރިޔަސް އެ ނަތީޖާ ނުފެންނާނެ ކަމެވެ. އެއީ އެވްރެޖްކޮށް ހަށިގަނޑުން އެބްޒޯބް ކުރާނީ 20 އިންސައްތައިގެ ވިޓަމިން ސީ ގެ މާއްދާތަކަށް ވުމުންނެވެ.\nނުސާފު ވައިންނާއި އިރުގެ ދޯދިތަކުން ހަންގަނޑު ސަލާމަތްކޮށްދިނުމަށް މަޝްހޫރުވެފައިވާ މި މާއްދާ ބޭނުންކުރަން އެންމެ ރަނގަޅީ ހެނދުނު ހޭލައިގެންނާއި ރޭގަނޑު ނިދުމުގެ ކުރިންނެވެ.


vnews - Riyaz ge shareeaiy avaskoh mirey court ah haaziruvaan angaifi\nރިޔާޒުގެ ޝަރީއަތް އަވަސްކޮށް މިރޭ ކޯޓަށް ހާޒިރުވާން އަންގައިފި\nއަބްދުﷲ ރިޔާޒުގެ ސަޕޯޓަރުން އޭނާއާ ސަލާމްކުރައްވަނީ -- ވީފޮޓޯ: އަބްދުﷲ ޝާމް (މުއްތު)\nޖުމްހޫރީ ޕާޓީގެ ޑެޕިއުޓީ ލީޑަރު އަބްދުﷲ ރިޔާޒުގެ މައްޗަށް ދައުލަތުން ކުރާ ދައުވާގެ ދެވަނަ އަޑުއެހުން އަވަސްކޮށް މިރޭ އަޑުއެހުން ބާއްވަން ނިންމައިފި އެވެ.\nމިމައްސަލައިގެ ފުރަތަމަ އަޑުއެހުން ކްރިމިނަލް ކޯޓުގައި ބާއްވާފައިވަނީ މިމަހުގެ 13 ވަނަ ދުވަހު އެވެ. އެދުވަހުގެ އަޑުއެހުން ނިންމާލީ މިމަހުގެ 23 ވަނަ ދުވަހު އިތުރު އަޑުއެހުމެއް ބާއްވަން ނިންމުމަށްފަހު އެވެ. ނަމަވެސް ދެވަނަ އަޑުއެހުން އަވަސްކުރި ސަބަބެއް ވަނީ ސާފުވާ ގޮތް ނުވެފަ އެެވެ.\nކްރިމިނަލް ކޯޓުން މިއަދު ރިޔާޒަށް ފޮނުވި ޗިޓްގައި ވަނީ މިރޭ 8:00 ޖަހާއިރު ކޯޓަށް ހާޒިރުވާން އަންގާފަ އެވެ. މިރޭގެ އަޑުއެހުމުގައި އޮންނާނީ ރިޔާޒުގެ ފަރާތުން ދައުވާއަށް ޖަވާބުދާރީވުމެވެ.\nކުރީގެ ކޮމިޝަނާ އޮފް ޕޮލިސް ރިޔާޒުގެ މައްޗަށް ކުރާ ދައުވާއަށް އޭނާ ވަނީ އިންކާރުކުރައްވާފަ އެވެ.\nރިޔާޒުގެ މައްޗަށް ކުރާ ދައުވާއާއި ގުޅިގެން ކޯޓުން ވަކި ގޮތެއް ކަނޑައަޅަންދެން އޭނާ ބަންދުގައި ބަހައްޓައިދޭން ދައުލަތުން މީގެ ކުރިން ވަނީ ކޯޓުގައި އެދިފަ އެވެ. ނަމަވެސް މައްސަލަ ބައްލަވަމުން ގެންދަވާ ފަނޑިޔާރު ވިދާޅުވީ އަބްދުﷲ ރިޔާޒު ބަންދުގައި ބަހައްޓަންޖެހޭ ވަރުގެ ކަންތައްތަކެއް ދައުލަތުން ފާހަގަކޮށްފައި ނުވާ ކަމަށެވެ.


Ali Azim - Majlis Election 2019 Coverage\nMedhu Henveyru Dhaairaa Male' City\nއީޕީއެސްގައި އުޅުއްވި އިރު އަދި އޭގެ ފަހުން އެންމެ ޒުވާން ދުވަސްވަރު އަލީ އާޒިމް މަޝްހޫރުވީ ހިތްވަރުދަ ފުޓްބޯޅަ ކުންތެރިއެއްގެ ގޮތުގަ އެވެ. ނިއު ރޭޑިއަންޓަކީ އޭނާގެ ބައްޕަ އަދި މަޝްހޫރު ކްއީން އަހުމަދު ވަހީދުގެ އަމިއްލަ ޖީބުން އެތައް އަހަރެއް ވަންދެން ހިންގެވި ކްލަބެކެވެ. ނިއުއަށް ކުޅުއްވުމުގެ އިތުރުން އާޒިމް ވަނީ ބައްޕަގެ ޝަރަފާއި ޚިދުމަތް ދެމެހެއްޓެވުމުގެ ގޮތުން ނިއުގެ ޗެއާމަންކަން ވެސް ކުރައްވައިފަ އެވެ. އޭގެ ފަހުން އާޒިމް ގެންދެވީ ފުޓްބޯޅައަށް ޚިދުމަތްކުރެއްވުމުގެ ރޮނގުން މަތީ މަގާމުތަކަށް ވަޑައިގަންނަވަމުންނެވެ. އެގޮތުން ރާއްޖޭގެ ކުޅިވަރު އެސޯސިއޭޝަންތަކުގެ އިންތިހާބު ފުރަތަމަ ބާއްވަން ފެށި އަހަރު، އެފްއޭއެމްގެ އިންތިހާބު ކާމިޔާބުކުރައްވައި، އެ އެސޯސިއޭޝަންގެ ރައީސްކަން ކުރެއްވި އެވެ. އަދި އޭޝިއަން ފުޓްބޯލް ކޮންފެޑެރޭޝަންގެ އެގްޒެކެޓިވް ކޮމިޓީގެ މެމްބަރަކަށް ވެސް ހުންނެވި އެވެ.\nސިޔާސީ ދާއިރާއަށް އާޒިމް ވެންނެވީ 2009 އަހަރުގެ އާންމު އިންތިހާބުން، ޑީއާރުޕީގެ ޓިކެޓްގަ އެވެ. އޭރު ވެރިކަން ކުރި އެމްޑީޕީއަށް ބޮޑު ތާއީދެއް އޮތް މާލެއިން ޑީއާރުޕީއަށް މެދު ހެންވޭރުގެ ގޮނޑި ކާމިޔާބުކޮށްދެއްވުމަކީ އާޒިމަށް ވެސް ލިބިވަޑައިގެންނެވި ޝަރަފެކެވެ. އޭނާ އެމްޑީޕީއާ ގުޅިވަޑައިގަތީ ޑީއާރުޕީ ދެ ބައިވެ، ޕާޓީ އަޑިއަށް ދިޔަ ހިސާބުންނެވެ. އޭނާ ވަނީ 2014 ގެ އިންތިހާބު ކާމިޔާބުކުރައްވައި، އެމްޑީޕީއަށް ހަމަ އެ ގޮނޑި ހޯއްދަވައިދެއްވައިފަ އެވެ.\nސިިޔާސީ މުޒާހަރާތަކުގައި ބައިވެރިވެވަޑައިގެން އޭނާ އެތައް ފަހަރަކު ފުލުހުންގެ ބެލުމުގެ ދަށަށް ގެންދިޔަ އެވެ. އެކަމަކު ސިޔާސީ ގޮތުން އާޒިމްގެ އަޑު ކަނޑުވާލެވޭ ވަރެއް ނުވެ އެވެ. އެއަށް ވުރެ އޭނާގެ ހިތްވަރު ގަދަ އެވެ.\n"އަޅުގަނޑު މެދު ހެންވޭރު ދާއިރާއަށް ކުރިމަތިލީ އެ ދާއިރާގެ ރައްޔިތުންނަށް މިހާރަށް ވުރެ އަރާމު، ހިތް ފަސޭހަ ބޯހިޔާވަހިކަމެއް ހޯދައިދީ، އިޖުތިމާއީ ރައްކާތެރިކަން ގާއިމްކޮށްދޭން،" އާޒިމް ވިދާޅުވި އެވެ.\n"ކަރަންޓް ބިލް، ފެންބިލް، ފޯން ބިލް އަދި ބޭސް ސިޓީ ފަދަ ކަންކަމުގައި ސަލާން ޖަހަން ޖެހުން ނައްތައިލުމަކީ އަޅުގަނޑާއި އެމްޑީޕީގެ ވައުދެއް."\nMDP Nolhivaram Dhaairaa View Profile


ލ. ކަލައިދޫ އިންޑޯރ ބެޑްމިންޓަން ހޯލު މަސައްކަތް ކޮށްދޭނެ ފަރާތެއް ހޯދަން ބޭނުންވެއްޖެ (ދެވަނަ އިޢުލާން)\nލ. ކަލައިދޫ އިންޑޯރ ބެޑްމިންޓަން ހޯލު މަސައްކަތް ކޮށްދޭނެ ފަރާތެއް ހޯދުމަށް ކުރެވުނު މިކައުންސިލުގެ އިޢުލާން ނަމްބަރު: (IUL)456-ECMS/456/2021/190 (31 އޮކްޓޯބަރ 2021) އިޢުލާނަށް، ބިޑުހުށަހެޅި ފަރާތުން ބިޑް ބާޠިލްކޮށްދިނުމަށް އެދި ހުޅަހަޅާފައިވާތީވެ، އެ އިޢުލާން ބާޠިލްކޮށް އަލުން އެފުރުޞަތު ހުޅުވާލަމެވެ.\nވީމާ، މިކަމަށް ޝަރުޠުހަމަވާ އަދި ޝައުޤްވެރިވާ ފަރާތްތަކުން ތިރީގައިވާ ގަޑިތަކަށް ރަޖިސްޓަރީވުމަށް އެދި ރަސްމީގަޑީގައި މި ކައުންސިލަށް ޙާޟިރުވެ ނަންނޯޓްކުރެއްވުން އެދެމެވެ. ރަޖިސްޓްރީވުމަށް ނަންނޯޓުނުކުރާ ފަރާތްތަކަށް ބިޑްހުށަނޭޅޭނެއެވެ. ނަންނޯޓްކުރާ ފަރާތްތަކަށް މަސައްކަތްތަކުގެ ތަފްސީލް ހިމެނޭ ބިޑްޑޮކިއުމަންޓް ލިބޭނޭ އިންތިޒާމު ހަމަޖައްސައިދެވޭނެއެވެ. ބިޑްޑޮކުމެންޓްގެ އަގަކީ -/200ރ (ދުއިސައްތަ ރުފިޔާ / - ) އެވެ.\nބީލަމަށް ރަޖިސްޓްރީ ކުރުން\nލ. ކަލައިދޫ ކައުންސިލް އިދާރާ\n02 ޖަނަވަރީ 2022 އިން\n06 ޖަނަވަރީ 2022 އަށް\n06 ޖަނަވަރީ 2022 (ބްރާސްފަތި)\n12 ޖަނަވަރީ 2022 (ބުދަ)\n* ބީލަމުގައި ރަޖިސްޓްރީ ކުރުން އޮންނާނީ ސަރުކާރު ރަސްމީދުވަސްތަކު ކަނޑައެޅިފައިވާ ގަޑީގައެވެ.\nމި މަސައްކަތްތަކަށް ކުރިމަތިލާ ފަރާތްތަކުގައި ހުންނަންޖެހޭ ޝަރުޠުތަކާއި އިވެލުއޭޓްކުރެވޭ ކްރައިޓީރިއާ ބިޑް ޑޮކިއުމަންޓްތަކުގައި ހިމެނިފައިވާނެއެވެ.\nމި އިޢުލާނާއި ގުޅިގެން އެއްވެސް ސުވާލެއްވާނަމަ [email protected] މެއިލަށް 02 ޖަނަވަރީ 2022 އިން 11 ޖަނަވަރީ 2022 ވަނަ ދުވަހުގެ 12:00ގެ ނިޔަލަށް މެއިލްކުރައްވާ ފަރާތްތަކަށް ޖަވާބު ފޮނުވޭނެއެވެ.\nބީލަން ރަޖިސްޓްރީ ކުރައްވަން ވަޑައިގަންނަވާއިރު ނުވަތަ އީމޭލް ކުރައްވާއިރު އަދި އަންދާސީހިސާބު ހުށަހެޅުމަށް ވަޑައިގަންނަވާއިރު މުއްދަތު ހަމަނުވާ އައި.ޑީ.ކާޑާއި، ކުންފުންޏެއް ނުވަތަ ވިޔަފާރިއެއްނަމަ އެތަނެއްގެ ރަޖިސްޓްރީގެކޮޕީ ގެންނަވަންވާނެއެވެ. އަންދާސީހިސާބު ހުށަހަޅުއްވާނީ ބަންދުކުރެވިފައިވާ ސިޓީއުރައެއްގައެވެ. އަންދާސީހިސާބު ހުށަހެޅުމަށް ކަނޑައެޅިފައިވާ ގަޑިއަށް ވަޑައިނުގަންނަވާ ފަރާތްތަކުން ހުށަހަޅުއްވާ އަންދާސީހިސާބު ބަލައިނުގަނެވޭނެވާހަކަ ދަންނަވަމެވެ. އަންދާސީހިސާބު ހުށަހެޅުމަށް ޙާޟިރުވާ ކޮންމެ ބޭފުޅަކަށްވެސް ހުށަހެޅޭނީ 1 (އެކެއް) އަންދާސީހިސާބެއެވެ. މި އިޢުލާނާއި ގުޅިގެން އޮންނަ ޕްރީ ބިޑް މީޓިންގގައި ބައިވެރިވުން ކޮންމެހެން ލާޒިމެއްނޫނެވެ.\nޕަބްލިޝްކުރި ތާރީޚު: 02 ޖަނަވަރީ 2022\nސުންގަޑި: 12 ޖަނަވަރީ 2022 13:00


Salman Ge Emme Magubool Lavaiga Ethah Sirru Thakeh - Vaguthu\nބޮލީވުޑްގެ ފިލްމީ ތަރި ސަލްމާން ޚާންގެ ލަވަތަކަކީ ވަރަށް މަގުބޫލު ލަވަތަކެކެވެ. ވަކީން ހާއްސަކޮށް ސަލްމާން ނަށާފައިވާ ލަވަތަކަކީ އޭގައިވާ ސިގްނެޗަރ ސްޓެޕް ނުވަތަ ސަލްމާންގެ ސިކްސް ޕެކް އެބްސްގެ ސަބަބުން އެތައް އަހަރުތަކެއް ވަންދެން ވެސް ގިނަ ބަޔަކަށް ކަމުދާ ލަވަތަކެކެވެ.\nއެގޮތުން ސަލްމާން ޚާން ކާމިޔާބު އެތައް ލަވަތަކެއްގެ ތެރެއިން 1990 ގެ އަހަރުތަކުން ފާހަގަ ކޮށްލެވޭ ފިލުމު ''ޕިޔާރު ކިޔާތޮ ޑަރުނާ ކިޔާ'' ގެ ލަވަ ''އޮއްއޯ ޖާނެ ޖާނާ'' ގައި ފޮރުވިފައިވާ އެތައް ސިއްރުތަކެއް ސަލްމާން މިވަނީ ހާމަކޮށްފައެވެ.\nފިލުމު ''އަންތިމް: ދި ފައިނަލް ޓްރުތު'' ގެ ޕްރޮމޯޝަންގައި ސާރިގަމަޕަ ޝޯގައި ސަލްމާން ވަނީ މި ލަވައާ ގުޅޭގޮތުން ވާހަކަ ދައްކާފައެވެ.\nމި ލަވަ ރެކޯޑު ކޮށްގެން ހަ އަހަރު ވަންދެން ސީޑީއެއްގައި ގެންގުޅުނު ކަމަށާއި މިޔުޒިކު ކުންފުނިތަކުން ހަ އަހަރު ވަންދެން މި ލަވަ ރިޖެކްޓް ކޮށްފައިވާ ކަމަށް ވެސް ސަލްމާން ބުނެފައިވެއެވެ.\nއެއްވެސް ކުންފުންޏަކުން ގަބޫލުކޮށްފައިނުވާ މި ލަވަ ބޭނުން ކުރުމަށް ނިންމީ ސުހެއިލް ޚާން ޑައިރެކްޓް ކޮށްފައިވާ ފިލުމު، ''ޕިޔާރު ކިޔާތޯ ޑަރުނާ ކިޔާ'' ގައެވެ. މި ލަވަ އެ ފިލުމުގައި ބޭނުން ކުރުމަށް ސުހެއިލް ގާތު އެދެނު ކަމަށް ވެސް ސަލްމާން ބުނެފައިވެއެވެ.\nމި ލަވައިގައި ސަލްމާން ގަމީސް ނުލައި ހުރި ހުރުމަކީ ކުރިން ޕްލޭން ކުރެވިގެން ކުރި ކަމެއް ނޫން ކަމަށާއި އެ ލަވައިގައި ސަލްމާން ލާން ތައްޔާރު ކޮށްފައިވާ ގަމީސް ކުރުކަމުން ކަމަށް ސަލްމާން ބުނެފައިވެއެވެ.\nގަމީސް ކުރުކަމުން ހެޔޮވަރުކޮށްގެން ގެނައުމަށް ގިނަ ވަގުތުތަކެއް ނަގާތީ، ޝޫޓިންގެ ތާވަލަށް ބުރޫއަރަން ފެށުމުން ގަމީސް ނުލާ އެ ލަވަ ޝޫޓް ކުރުމަށް ސުހެއިލް އެއްބަސްވީ ކަމަށް ވެސް ސަލްމާން ބުނެފައިވެއެވެ.\nމި ލަވަ އާއި މި ލަވައިގެ ސިގްނޭޗަރ ސްޓެޕްއަކީ މިހާރު ވެސް ވަރަށް މަގުބޫލު އެއްޗިއްސެވެ.\nސަލްމާންގެ ފާމްހައުސްގައި އެކްޓަރުންތަކެއްގެ ހަށިގަނޑު ވަޅުލި ވާހަކަ ދޮގުކޮށްފި\nޑިސެމްބަރު 1, 2021 09:52\nހިތައް ދިރުމެއްގެނެސްދޭ ލަވައެއް😍😍


Qunut Kiyaa Imaamegge Fahathuga Qunut Nukiya Aiyyves Nunagaa Hurevidhaane Tha? | Dhiislam\nޤުނޫތު ކިޔާ އިމާމެއްގެ ފަހަތުގައި ގުނޫތު ނުކިޔާ، އަތްވެސް ނުނަގާ ހުރެވިދާނެތޯއެވެ؟\nއައްޝައިޚް އާދަމް ޝަމީމް އޭޕްރިލް 15, 2012\nފަތިސްނަމާދުގައި ދާއިމުވެ ގުނޫތު ކިޔުމަކީ މުސްތަޙައްބު ނުވަތަ ސުންނަތެއް ކަމުގައި ބައެއް ޢިލްމުވެރި އިމާމުން ވިދާޅުވެފައި ވެއެވެ. އަދި އަނެއްބައި ގިނަ ބޭފުޅުން އެއީ ސާބިތު ކަމެއް ނޫން ކަމުގައި އަދި ބައެއް ބޭފުޅުން އެއީ ބިދުޢަތެއް ކަމުގައި ވިދާޅުވެފައިވެއެވެ. އަދި ހައްގު ގޮތެއްކަމުގައި ބުރަވެވޭ ގޮތަކީވެސް އެއީއެވެ. ނަމަވެސް އެއީ ޝައްކެއްނެތް ގޮތުގައި އިޖުތިހާދީ މައްސަލައެކެވެ. ވީމައި ފަތިސްނަމާދުގައި ދާއިމުވެ ގުނޫތު ކިޔާ އިމާމުންގެ ފަހަތުގައި ގުނޫތު ނުކިޔުމަށް ދެކޭ މީހުން ނުވަތަ ގުނޫތު ނުކިޔާ އިމާމެއްގެ ފަހަތުގައި އެއީ ސުންނަތެއް ކަމުގައި ދެކޭ މީހުން ކުރާ ނަމާދު ޞައްހަ ކަމާއިމެދުގައި އުންމަތުގެ އިލްމުވެރިން އެއްބަސްވެ ވަޑައިގަންނަވައެވެ.\nއިމާމާއި މައުމޫމުން ނަމާދުގެ މައްސަލަތަކުގައި އެއްގޮތަކަށް ގަބޫލު ކުރުމާއި އެއްގޮތަކަށް ދެކުމަކީ ވާނޭކަމެއް ނޫނެވެ. ޢިލްމުވެރިން ދެބަސްވެވަޑައިގަންނަވާފައިވާ ކަންތައްތަކުގައި އެބޭފުޅުންނަށް ތަބާވާ މީހުންވެސް ވާނީ ޚިލާފުވެފައިކަން ކަށަވަރެވެ. ވީމައި ޖަމާޢަތުގައި ކުރެވޭ ކަންތަކުގައި ކޮންމެ މީހަކު އޭނާ ގަބޫލު ކުރާ ގޮތަކަށް ކަން ކުރުމަކީ އެކަށިގެންވާ ގޮތެއް ނޫނެވެ. އެހެން ވުމަކީ އެއްމެ ރަނގަޅު ގޮތެއް ނަމަ އިމާމުގެ ބޭނުމަކީ ކޮބައި ބާއެވެ!؟ އިތުރު އެކަލޭގެފާނުންގެ އަރިހުން ޞައްހަވެފައިވެއެވެ. އެކަލޭގެފާނުން ހަދީޘް ކުރެއްވިއެވެ. ((إِنَّمَا جُعِلَ الْإِمَامُ لِيُؤْتَمَّ بِهِ فَلَا تَخْتَلِفُوا عَلَيْهِ فَإِذَا رَكَعَ فَارْكَعُوا وَإِذَا قَالَ سَمِعَ اللَّهُ لِمَنْ حَمِدَهُ فَقُولُوا رَبَّنَا لَكَ الْحَمْدُ وَإِذَا سَجَدَ فَاسْجُدُوا وَإِذَا صَلَّى جَالِسًا فَصَلُّوا جُلُوسًا أَجْمَعُونَ)) متفق عليه (البخاري ومسلم) މާނައަކީ: “އިމާމާ ކަނޑައެޅިފައިވަނީ އޭނާއަށް ތަބާވެ، އޭނާގެ ނަމާދާއި އެކުގައި މައުމޫމުން ނަމާދު ފުރިހަމަ ކުރުމަށްޓަކައެވެ. އިމާމާއާއި ޚިލާފުވެ ނުގަންނާށެވެ! އިމާމާ ރުކޫޢު ކުރީމައި ތިޔަބައިމީހުން ރުކޫޢު ކުރާށެވެ! އަދި އޭނާ سَمِعَ اللَّهُ لِمَنْ حَمِدَهُ ކިޔުމުން ތިޔަބައިމީހުން رَبَّنَا لَكَ الْحَمْدُ ކިޔާށެވެ! އަދި އިމާމާ ސަޖިދަ ކުރުމުން ތިޔަބައިމީހުން ސަޖިދައަށް ދާށެވެ! އަދި އިމާމާ (ކޮޅަށް ނުހުރެވުމުގެ ސަބަބުން) އިށީނދެ އިނދެ ނަމާދު ކުރާނަމަ ތިޔަބައިމީހުން އެއްމެންވެސް އިށީނދެ ތިބެ ނަމާދު ކުރާށެވެ!”\nމިމާނާގައިވާ ރިވާޔަތްތަކުގެ މައްޗަށް ބިނާކޮށް އުންމަތުގެ ގޮޑެތި އިމާމުންނާއި އިލްމުވެރިން ނަމާދުގައާއި އެއްމެހައި އިޖުތިމާޢީ އަޅުކަމެއްގައި އިޖްތިހާދީ މައްސަލަތަކުގައި އިމާމަށް ތަބާވުމަށް އަމުރުކުރައްވާފައި ވެއެވެ. އެއީ މައުމޫމުގެ ވިސްނުމުގައި ސުންނަތެއް ނޫންކަމުގައި ވިޔަސް އިމާމާގެ ގާތުގައި ސުންނަތް ކަމެއް ކަމުގައި ވާނަމަ މައުމޫމާގެ މައްޗަށް ވަނީ ތަބާވުމެވެ. އެކަމުގެ ސަބަބުން މައުމޫމުގެ ނަމާދަކަށް އެއްވެސް ގެއްލުމެއް ނުވާނެއެވެ. ހަމަ އެފަދައިން އެކަމެއްގެ ސަބަބުން ހަމަ ނުޖެހުން ހިނގައި ނަފުރަތާއި ބައިބައިވުން އުފެދި ދާނެ ކަމުގެ ބިރު އޮތް ހާލަތެއްގައި މައުމޫމުން ދެކޭ ގޮތަށް އިމާމާގެ ވިސްނުމާއި ޚިލާފަށް ކަމެއް ކުރުމަކީވެސް އިމާމަށްޓަކައި ޖާއިޒް ކަމެއްކަމުގައި ޢިލްމުވެރިން ވިދާޅުވެއެވެ. ވީމައި މައުމޫމުންގެ ހައްގުގައި އެގޮތް މާ އައުލާވެގެން ވެއެވެ.\nމިފަދައިން އުންމަތުގެ ބޮޑެތި އިމާމުން ކުރެ شيخ الإسلام ابن تيمية رحمه الله ފަތުވާ ދެއްވާފައި ވެއެވެ. އެފަތުވާގެ ފައިދާއަށްޓަކައި މިތަނުގައި އޭގެ ތަރުޖަމާ ބަޔާން ކޮށްލާނަމެވެ. އެބޭފުޅާ ވިދާޅުވެފައިވާ ބަސްފުޅުގެ މާނައިގައި ވެއެވެ. “މައުމޫމުންގެ ގާތުގައި ރުކުނެއް ކަމުގައި ވާ ކަމެއް އިމާމާގެ ގާތުގައި ރުކުނެއް ކަމުގައި ނުވާނަމަ އިމާމާ އެކަން ދޫކޮށްލި ނަމަވެސް އެއިމާމުގެ ފަހަތުގައި ނަމާދު ޞައްހަ ވާނެއެވެ.” އަދިވެސް ވިދާޅުވެފައިވެއެވެ. “މައުމޫމުންގެ ގާތުގައި ހަރާން ކަމެއް ނަމަވެސް އިމާމުގެ ގާތުގައި އެފަދަ ކަމަކަށް ނުވާ ކަމެއް އިޖްތިހާދުގެ މިންގަނޑުގައި ވާ ކަމެއްކަމުގައި ވާނަމަ އޭނާގެ ފަހަތުގައިވެސް ނަމާދު ޞައްހަ ވާނެއެވެ… ވީމައި، އިޖްތިހާދީ ދެބަސްވުންތަކާއި ޚިލާފު ތަކުގައި މައުމޫމުން އިމާމަށް ތަބާވާން ޖެހޭނެއެވެ. އިމާމާ ގުނޫތު ކިޔާނަމަ ގުނޫތު ކިޔާނީއެވެ. އަދި އޭނާ ގުނޫތު ނުކުޔައިފި ނަމަ ގުނޫތު ނުކިޔާނީއެވެ. އިތުރުއެކަލޭގެފާނުން ހަދީޘްކުރައްވާފައިވެއެވެ. ((إِنَّمَا جُعِلَ الْإِمَامُ لِيُؤْتَمَّ بِه)) (ހަމަކަށަވަރުން އިމާމު ކަނޑައެޅިފައިވަނީ އޭނާއަށް ތަބާވުމަށްޓަކައެވެ.) އަދިވެސް ހަދީޘްކުރައްވާފައިވެއެވެ. ((لا تختلفوا على أئمتكم)) (ތިޔަބައިމީހުންގެ އިމާމުންގެ މައްޗަށް ޚިލާފުވެ ނުގަންނާށެވެ!) އަދި ޞަޙީޙްގައި ވެއެވެ. ((يصلون لكم فإن أصابوا فلكم ولهم وإن أخطأوا فلكم وعليهم)) މާނަކީ: “އިމާމުން ތިޔަބައިމީހުނަށް ނަމާދު ކޮށްދޭއިރުގައި ރަނގަޅަށް ކޮށްފި ނަމަ އެމީހުނަށާއި ތިޔަބައިމީހުނަށް އަޖުރު ހުއްޓެވެ. އަދި އެމީހުން ނުބައިކޮށް ކޮށްފި ނަމަ ތިޔަބައިމީހުނަށް އަޖުރު ހުއްޓެވެ. އެބައިމީހުނަށް ގެއްލުން ހުއްޓެވެ.” ” مجموع الفتاوى ” ( 23 / 115، 116 ).\nއަދިވެސް މިފަދަ ބައިވަރު ބަސްފުޅުތައް އިބްނު ތައިމިއްޔާ އާއި އިމާމް އައްނަވަވީ ފަދަ ބޭފުޅުންގެ އަރިހުން އައިސްފައިވެއެވެ. އަދި މިއީ ޞަޙާބީންނާއި ތާބިޢީންނާއި މަޝްހޫރު ހަތަރު މަޛުހަބުގައިވެސް ދެބަސްވުމެއް ނެތް، އިތްތިފާގު ކަމެއް ކަމުގައި އެބޭފުޅާ ވިދާޅުވެފައިވެއެވެ.\n12 އޯގަސްޓް, 2013 | 1:55\nމި ސައިޓްގަ ސުވާލުކުރުމަށް ހަދަންޖެހެނީ ކިހިނެއްތޯ؟ ވަރަށް ބަލައިފިން އެކަމަކު ސުވާލުކުރަންހަދާނެ ގޮތެއް ނޭންގުނު ވިދާޅުވެ ދެއްވަފާނުތޯ؟


Dhivehi Raqjjeyge Multihazard Atlas ifthithaahu kohfi – Iru\nދިވެހިރާއްޖޭގެ “މަލްޓި ހަޒާޑް އެޓްލާސް” އެންވަޔަރަމަންޓް މިނިސްޓްރީން އިފްތިތާހު ކޮށްފި އެވެ.\nމި އެޓްލަސް އިފްތިތާހް ކޮށްފައި ވަނީ ވާޗުއަލް ކޮށް ބޭއްވި ރަސްމިއްޔާތެއްގަ އެވެ.\nމި ރަސްމިއްޔާތުގައި އެންވަޔަރަންމަންޓް މިނިސްޓަރު ޑރ. ހުސެން ރަޝީދު ހަސަން ވިދާޅުވީ މި އެޓްލަސްގެ ސަބަބުން ތަރައްގީގެ މަޝްރޫއުތަކާބެހޭ ނިންމުންތައް ނިންމުމުގައި، ދިރާސާތަކަށް ބަލައި ޑިސިޝަން ނަގަން އެހީތެރި ވެދޭނެ ކަމަށެވެ. އަދި މޫސުމަށް އަންނަ ބަދަލުތަކުގެ ސަބަބުންނާއި، ގުދުރަތީ އެކިއެކި ކާރިސާތަކުގެ ސަބަބުން ލިބޭ ގެއްލުންތައް ކުޑަކުރަން ލީ އެހީ ދޭ ފަރާތްތަކުން ފޯރުކޮށްދޭ އެހީ އެދެވޭ ގޮތުގައި ބޭނުން ކުރެވިގެން ދާނެ ކަމުގެ ޔަގީންކަން އެފަރާތްތަކަށް އިތުރު ކޮށްދެވޭނެ ކަމަށެވެ.


Alun lockdown ah dhaan jehey haalathah gossfi: Dr. Sheena | Jazeera\tއަލުން ލޮކްޑައުންއަކަށް ދާންޖެހޭ ހާލަތަށް ގޮސްފި: ޑރ. ޝީނާ - Jazeera\nއަލުން ލޮކްޑައުންއަކަށް ދާންޖެހޭ ހާލަތަށް ގޮސްފި: ޑރ. ޝީނާ\nނާޒިމް ހަސަން August 23, 2020 88 views0\nކޮވިޑް-19ގެ ހާލަތު މިހާރު ރާއްޖޭގައި އޮތީ އަލުން ލޮކްޑައުންއަކަށް ދާން ޖެހޭ ހިސާބަށް ގޮސްފައި ކަމަށް ގަބޫލު ކުރައްވާ ކަމަށް ޕަބްލިކް ހެލްތު ސްޕެޝަލިސްޓް ޑރ. ޝީނާ މޫސާ މިއަދު ވިދާޅުވެއްޖެއެވެ.\nމާލެއިން ކޮވިޑް-19ގެ ކޭސްތައް ފެންނަ މިންވަރު އަދިވެސް ދަނީ އިތުރުވަމުންނެވެ. އާންމު ގޮތެއްގައި ކޮންމެ ދުވަހަކު ވެސް 100 އަށްވުރެ ގިނަ މީހުންނަށް ބަލި ޖެހެއެވެ. އޭގެ ތެރޭގައި ގިނައީ ދިވެހިންނެވެ. އޭގެ އިތުރުން ބަލީގައި މަރުވާ މީހުންގެ އަދަދު ވެސް އިތުރުވެފައިވާއިރު ހޮސްޕިޓަލްގައި ފަރުވާދޭން ޖެހޭ މީހުން ވެސް ވަނީ އިތުރުވެފައެވެ.\nރާއްޖެޓީވީގެ ހަބަރު ފީތާ ޕްރޮގްރާމްގައި ވާހަކަ ދައްކަވަމުން ޑރ. ޝީނާ ވިދާޅުވީ މާލޭގެ ލޮކްޑައުންއަށް ލުއިތައް ދިންއިރު ވެސް ހާލަތު ގޯސްވާނެކަން އެނގޭ ކަމަށާއި ނަމަވެސް އުއްމީދުކޮށްގެން ތިބީ ރައްޔިތުން އިރުޝާދުތަކަށް ބޯލަނބާނެ ކަމަށް ކަމަށެވެ. ޑރ. ޝީނާ ވިދާޅުވި ގޮތުގައި މިހާރު ވަނީ އުއްމީދު ކުރި ވަރަށްވުރެ ވެސް ހާލަތު ގޯސްވެފައެވެ.\nޑރ. ޝީނާ ވަނީ މީގެކުރިން އޯގަސްޓް މަހަށް ލަފާކުރާ އަންދާޒާތައް ހާމަ ކުރައްވާފައެވެ. ޑރ. ޝީނާ އަންދާޒާ ކުރި މިންވަރަށްވުރެ ވެސް ގިނައިން މި މަސް ތެރޭގައި މިހާތަނަށް ވަނީ ކޮވިޑްއަށް ޕޮޒިޓިވްވެފައެވެ. މާލޭ ސަރަހައްދުގެ އެނދުތަކުގެ 62 ޕަސެންޓް ވެސް މިހާރު ވަނީ ފުރިފައެވެ.\nމިއަދު ޑރ. ޝީނާ ވިދާޅުވީ އަވަހަށް އެކަށީގެންވާ ފިޔަވަޅު ނާޅައިފިނަމަ ހާލަތު އިތުރަށް ގޯސްވެ، ސިއްހީ ދާއިރާއަށް ނުތަކާ މިންވަރަށް ހިނގައިދާނެ ކަމަށެވެ. ޝީނާ ވިދާޅުވީ މިހާރު މިއޮތް ހާލަތުގައި ބަލި ކޮންޓްރޯލް ކުރެވޭނެ ގޮތެއް ކަމަށް ފެންނަނީ ލޮކްޑައުންއަކަށް ގޮސްގެންނެވެ. އޭރަށް ބަލި ޑްރާސްޓިކަލީ ރެޑިއުސްވާނެ ކަމަށާއި މީގެކުރިން އެންމެންނަށް ވެސް އެކަން ފެނުނުކަން ފާހަގަ ކުރެއްވިއެވެ.\nއިތުރު ލޮކްޑައުންއަކަށް ނުދިޔަ ނަމަވެސް އެޗްޕީއޭގެ ފިޔަވަޅުތައް އިތުރަށް ހަރުކަށި ކުރަން ޖެހޭ ކަމަށް ވެސް ޑ. ޝީނާ ވިދާޅުވިއެވެ. ނޫންނަމަ، ނިޒާމަށް ނުކަތާ، އެތައް ބަޔަކު މަރުވުން އެކަށީގެންވާ ކަމަށް ވިދާޅުވިއެވެ.


ފާފަ ކުރުން ގިނަވެ ޢާންމުވުމުން ކެތް ނުކުރެވިގެން މަރުވުން މާ ރަނގަޅުކަމަށް ޤަބޫލުކުރެވޭ ޒަމާނުގެ ކޮޅުމަތި މިވަނީ ފެށިފަ!\nދުނިޔެ ނިމެން ކައިރިވެ (މައި) ދައްޖާލު ފައުޅުވުމުގެ ޒަމާން ކައިރިވެގެން އަންނައިރު ޤަބުރުސްތާނުގައި ހިނގާފައިދާ މީހާ6ފޫޓު އަޑީގައި ވަޅުލެވިފައިވާ މީހާއަށް (މައްޔިތާއަށް) ބުނާނެތެވެ! "ތިބާ ތިއަ އޮތްތަންވެސް އަހަރެން މިހުރި ތަނަށްވުރެ މާރަނގަޅެވެ." މާނައަކީ ދިރި ހުރުމަށްވުރެ މަރުވުން މާރަނގަޅެވެ.\nނިކަން ވިސްނައިލަބަލާށެވެ! އެނގިގެން މިދަނީ ދިރިހުރި މީހަކު ގަދަވެ ސަލާމަތުން ހުރި ޙާލުގައި ހިނގާފައި ދަމުން މަރުވެގެން ވަޅުލެވުނު މީހާ އެވަނީ އޭނާއަށް ވުރެ މާ ތަނަވަސް ރަޙްމަތުގައި ކަމަށް ބުނާ ދަރަޖައަށް ދުނިޔޭގެ ކަންކަން ބަދަލުވެގެންދާނެ ކަމެވެ! ދިރިހުރުމަށްވުރެ މަރުވުމަށް އެދެވޭނެ ކަމެވެ. ކީއްވެގެން ހެއްޔެވެ؟ އެއްވެސް ޙާލެއްގައި އެމީހާ ދުނިޔޭގައި ހުރުން މުޞީބާތަކަށް ވެގެންނެއް ނޫނެވެ. މީސްތަކުންގެ އީމާންތެރިކަން ފިލައި ބުއްދި ތަޣައްޔަރުވެގެން ދިއުމުން ފައޫލުގައި ފާފަތަކަށް އަރައިގަންނަމުންދާ މަންޒަރު ބަލަން ކެތް ނުކުރެވިގެންނެވެ.\nމިޙާލަތަށް އިންސާނުންގެ ވިސްނުން އެއިރު އެދަނީ މަގެއް މައްޗަށް ނުކުތް ނަމަވެސް ބޭރު ބަލައިލި ނަމަވެވެސް މީސްތަކުން މުންކަރާތްތަކަށް އަރައިގަންނަމުންދާތަން ފެންނާތީއެވެ. މަގުމަތީގައި އަޢުރަ ދައްކައިގެން އުޅުމާއި ފާހިޝް ޢަމަލުތައް ކުރުން ޢާންމު ކަމަށްވެފައިވާނެތީއެވެ. ވައްކަން ކުރުމާއި މަސްތުވާތަކެތި ބޭނުންކުރުމާއި މީހުން މެރުންފަދަ ކަންކަން ކުރުމަކީ އެއްވެސް ވަރެއްގެ ކުށެއް ކުރުން ކަމަށް އެޒަމާނުގައި މީސްތަކުން ނުދެކޭނެތީއެވެ.\nނިކަން ބުނެބަލާށެވެ! މިބުނި ކަންތައްތަކުގެ ތެރެއިން އެތައް ކަމެއް މިހާރުވެސް މިވަނީ ޢާންމުވެފައި ނޫންހެއްޔެވެ؟ މަގުމަތީގައި އަޢުރަ ނިވާ ނުކޮށް އުޅުމާއި ހާމަތަންތަނުގައި ފާހިޝް އަމަލުތައް ހިންގުން މިހާރުވެސް މިވަނީ ޢާންމު ކަންކަމަށްވެފައެވެ. މަސްތުވާތަކެތި ބޭނުންކުރާ މީހުންނަށް އެކަންކުރަން ހިތްވަރު ލިބޭ ގޮތަށް ޤާނޫނުތައް ފާސްކޮށް އެމީހުންނަށް އަދަބު ދިނުމުގެ ބަދަލުގައި އެމީހުންނަށް ޢިއްޒަތް ދިނުމަށް މިހާރު މިވަނީ ޤާނޫނުތައް ބަދަލުކޮށްފައެވެ. ނަތީޖާއެއްގެ ގޮތުން ދުނިޔެ މިދަނީ މަސްތުވާތަކެތިން ފުރެމުންނެވެ.\nލޮބުވެތި އަޚުންނާއި އުޚުތުންނޭވެ! ﷲ ތަޢާލާގެ އަމުރުފުޅުތަކަށް ބަދަލުތައް ގެނެސް ޙަރާމް ކަންކަން ހާމަތަންތަނުގައި ކުރުން ޢާންމުވެގެންދާއިރުވެސް އެކަންކަމާ ދެކޮޅަށް ބަސްބުނެ ފިޔަވަޅު އަޅަން ޖެހޭ ފަރާތްތަކަށް އެކަންކަން ފެންނަ ކަމަށްވެސް ނުވެއެވެ. އަދި ފެންނަ ކަމަކަށް ނުވެސްވާނެއެވެ!\nމީސްތަކުންނޭވެ! މައި ދައްޖާލު ފައުޅުވުމުގެ ޒަމާން މިއަންނަނީ ހަމަ ގާތްވަމުންނެވެ. ދުނިޔޭގެ ނިމުން މިއަންނަނީ ގާތްވަމުންނެވެ! ދިރިހުރުމުގެ ބަދަލުގައި މަރުވެގެން ކައްވަޅަށް ދިއުން އެދޭ މީހެއްގެ ޙާލަތަށް ނުވެއްޓި ދުނިޔޭގައި އުޅެން ހިތްވަރުކުރާށެވެ! މަގުތަކުން ފެންނަ ކަންކަމަށް ކަޅި ނުހިންގާށެވެ! ބެލުންތައް ތިރިކުރާށެވެ! ފެންނަ އެފަދަ ޢަމަލުތަކުން ތިމާ އާއި މުޅި މުޖުތަމައު ސަލާމަތްކޮށް ދެއްވެވުން އެދި ދުޢާކުރުން ގިނަކުރާށެވެ!